މާގަރެޓް ތެޗަރ އަވަހާރަ ވެއްޖެ\n8 އޭޕްރީލް 2013\nއިނގިރޭސި ވިލާތުގެ ކުރީގެ ބޮޑުވަޒީރު މާގަރެޓް ތެޗަރ މިއަދު އަވަހާރަ ވެއްޖެއެވެ. ” އަޔަން ލޭޑީ “ގެ ނަމުން މަޝްހޫރުވެފައިވާ ތެޗަރ އަވަހާރަވީ ސްޓްރޯކެއް ޖެހިވަޑައިގެންނެވެ. އަވަހާރަވި އިރު ޢމުރުފުޅަކީ 87 އަހަރެވެ.\nއިނގިރޭސި ވިލާތުގައި ބޮޑުވަޒީރުކަން ކުރެއްވި ހަމައެކަނި އަންހެން ލީޑަރު ފަސްދާނުލެވުމަށް ހަމަޖެހިަފައިވަނީ ރަސްމީ ޢިއްޒަތުގަ އެވެ.\nތެޗަރ އަވަހާރަވި ޚަބަރު އިނގިރޭސި ބޮޑުވަޒީރު ޑޭވިޑް ކެމަރަން އަށް ލިބިވަޑައިގަތުމުން، އެމަނިކުފާނު މިހާރު ޔޫރަޕަށް ކުރައްވަމުން ގެންދަވާ ދަތުރުފުޅު ކުރުކޮއްލެއްވުމަށް ފަހު، ލަންޑަނަށް އެނބުރި ވަޑައިގަތުމަށް ވަނީ ހަމަޖެހިފަ އެވެ. ކެމަރަން ވިދާޅުވި ގޮތުގައި ” ލޭޑީ ތެޗަރ އަވަހާރަވުމަކީ ލިބިގެން ދިޔަ ވަރަށް ބޮޑު ހިތާމައެއް ” ކަމަށާއި ” ގެއްލިގެން އެ ދިޔައީ އަގުހިރި ލީޑަރެއް ” ކަމަށެވެ.\nއިނގިރޭސި ވިލާތުގައި 1979ން 1990 އަށް ބޮޑުވަޒީރުކަން ކުރެއްވި ތެޗަރ މި ފަހަކަށް އައިސް ޢާއްމު ތަންތަނަށް ނުކުމެ ވަޑައިގަންނަވަނީ ވަރަށް މަދުން ނެވެ. ކުރިންވެސް މައިނާ ސްޓްރޯކެއް ޖެހިވަޑައިގަތުމާއި ގުޅިގެން ޑޮކްޓަރުން ވަނީ ތެޗަރ އަށް ޢާއްމު ތަންތަނުގައި ތަޤްރީރު ކުރެއްވުން މަނާ ކޮއްފަ އެވެ. އެކަމަނާ އެންމެ ފަހުން ހޮސްފަތާލުން ފަރުވާ ހޯއްދަވާފައިވަނީ މިދިޔަ ޑިސެމްބަރ މަހުއެވެ.\nމާގަރެޓް ތެޗަރ އުފަންވެ ވަޑައިގަތީ އިނގިރޭސި ވިލާތުގެ އިރުމަތީގެ އަވަށެއް ކަމުގައިވާ ގްރާންތަމްގައި 13 އޮކްޓޯބަރ 1925 ގައެވެ. އޮކްސްފޯޑް ޔުނިވަރސިޓީ އިން ކެމިސްޓްރީން ޑިގްރީ ހާސިލް ކުރައްވާފައިވާ ތެޗަރ ވަނީ ވިޔަފާރިވެރިއެއް ކަމަށްވާ، ޑެނިސް އާ 1951 ވަނަ އަހަރު ކައިވެނި ބައްލަވާގެންފަ އެވެ. އަދި އޭގެ ދެ އަހަރު ފަހުން އެއްމާބަނޑު ދެބެން ލިބިވަޑައިގަތެވެ. ޑެނިސް އަވަހާރަވެފައިވަނީ 2003 ވަނަ އަހަރު އެވެ.\nކޮންޒަވެޓިވް ޕާޓީގެ ކުރީގެ ލީޑަރަކީ 20 ވަނަ ގަރުނުގެ ތެރޭގައި ޑައުނިންގ ސްޓްރީޓްގައި އެންމެ ގިނަ ދުވަހު ޚިދުމަތް ކުރެއްވި ލީޑަރެވެ.\nހައުސް އޮފް ކޮމަންސް އަށް ތެޗަރ ފުރަތަމަ އިންތިޚާބުވެވަޑައިގަތީ 1959 ވަނަ އަހަރުއެވެ.\nތެޗަރ އަވަހާރަވި ޚަބަރާއެކު ދުނިޔޭގެ ލީޑަރުން ގެންދަވަނީ ތަޢުޒިޔާގެ މެސެޖުތައް ފޮނުވަމުން ނެވެ.


SunOnline: Video koh shareeai hingai vareege mahsala thakeh ninmaifi\ndate_range ބުދަ 12 އޮގަސްޓް 2020\nވީޑިއޯކޮށް ޝަރީއަތް ހިންގައި ވަރީގެ މައްސަލަތަކެއް ނިންމައިފި\nފާތިމަތު ސައީދު 08 Jun 2020, 14:30\nވީޑިއޯކޮށް ޝަރީއަތް ކުރިއަށް ގެންގޮސް ވަރީގެ މައްސަލަތަކެއް ފެމިލީ ކޯޓުން ނިންމައިފި އެވެ.\nވީޑިއޯކޮށް ޝަރީއަތްތައް ކުރިއަށް ގެންދަން ފެމިލީ ކޯޓުން ފަށާފައި ވަނީ ކޮވިޑް ރޯގާ ފެތުރި މާލެ ލޮކްޑައުން ކުރުމާ ގުޅިގެންނެވެ. ފެމިލީ ކޯޓުން ބުނީ ވަރިއާ ގުޅޭ މައްސަލަތަކެއް ވީޑިއޯ ޝަރީއަތް މެދުވެރިކޮށް ނިންމާފައިވާ ކަމަށެވެ.\nއެގޮތުން ވަރިވުމަށް އެދި ހުށަހެޅި އެއް މައްސަލައާއި، ވަރި ސާބިތު ކުރުމަށް އެދި ހުށަހެޅި މައްސަލަތަކެއް ވެސް އެކޯޓުން ނިންމާފައިވާ ކަމަށް ވަނީ ބުނެފަ އެވެ.\nކޮވިޑްގެ ހާލަތު އައިފަހުން ފެމިލީ ކޯޓުގައި ވަރީގެ 19 މައްސަލައެއް ރެޖިސްޓްރީކޮށްފައިވާކަން ތަފާސް ހިސާބުތަކުން ދައްކަ އެވެ. އޭގެ ތެރޭގައި ގެވެށިއަނިޔާއިން ރައްކާތެރިވުމުގެ އަވަސް އަމުރަކަށް އެދި ހުށަހެޅި މައްސަލައެއްވެސް ހިމެނެ އެވެ.\nރެޖިސްޓްރީ ކުރި މައްސަލަތައް\nގެވެށިއަނިޔާއިން ރައްކާތެރިވުމުގެ އަވަސް އަމުރަކަށް އެދި ހުށަހެޅި އެއް މައްސަލަ\nވަރި ސާބިތު ކުރުމަށް އެދި ހުށަހެޅި އަށް މައްސަލަ\nވަރިވުމަށް އެދި ހުށަހެޅި ހަ މައްސަލަ\nވަރިކުރުމަށް އެދި ހުށަހެޅި އެއް މައްސަލަ\nއެހެނިހެން ބާވަތްތަކުގެ ތިން މައްސަލަ\nގެވެށި އަނިޔާއިން ރައްކާތެރިވުމުގެ އަވަސް އަމުރަކަށް އެދި ހުށަހެޅި މައްސަލާގައި ވީޑިއޯ ކޮންފަރެންސް މެދުވެރިކޮށް ޝަރީއަތް ބާއްވާ ފެމިލީ ކޯޓުން ވަނީ އަމުރު ނެރެދީފަ އެވެ.\nކޮވިޑްގެ ހާލަތުގައި ވީޑިއޯކޮންފަރެންސް މެދުވެރިކޮށް ކައިވެނި ކޮށްދިނުންވެސް ފެމިލީ ކޯޓުން ކުރިއަށް ގެންދެ އެވެ. އެގޮތުން އިއްޔެއާއި ހަމައަށް 42 ކައިވެންޏެއް ވީޑިއޯ ކޮންފަރެންސް ކޮށް ކޮށްދީފައިވާއިރު މިއަދު އިތުރު 10 ކައިވެންޏެއް ވަނީ ކޮށްދީފަ އެވެ. އެއާއެކު ވީޑިއޯކޮށް ކޮށްދިން ކައިވެނީގެ ޖުމްލަ އަދަދު ވަނީ 52 އަކަށް އަރާފަ އެވެ.\nފެމެލީ ކޯޓުގެ ދެ މުވައްޒަފަކު ކޮވިޑަށް ޕޮޒިޓިވް ވެއްޖެ\nވީޑިއޯކޮށް ވަރީގެ މައްސަަލަތަކެއް ނިންމައިފި\nވީޑިއޯ ކޮންފަރެންސް މެދުވެރިކޮށް 32 ކައިވެނި ކޮށްދީފި


Raajje ishthihaar kuran America ge noosverin - vNews.mv\nރާއްޖެ އިޝްތިހާރުކުރަން އެމެރިކާގެ ނޫސްވެރިން ރާއްޖެއަށް\nމަރްޔަމް ލީން 11 June 2021, 11:27\nގުދުރަތީގޮތުން ވަކި ވަކި ޖަޒީރާ ރައްތަކެއްގެ ގޮތުގައި އުފެދިފައިވުމުން ދިވެހިރާއްޖެއަކީ ފަތުރުވެރިންނަށް ރައްކާތެރި މަންޒިލެއްގެގޮތުގައި އިޝްތިހާރުކުރުމަށް އެމެރިކާގެ ނޫސްވެރިންތަކެއް ދިވެހިރާއްޖެއަށް ޒިޔާރަތްކޮށްފިއެވެ.\n9 އިން 16 ޖޫންގެ ނިޔަލަށް ކުރިއަށްދާ މިހަރަކާތަކީ ވިޒިޓް މޯލްޑިވްސްއިން އެމެރިކާ މާކެޓަށް އަމާޒުކޮށްގެން މިއަހަރު ކުރިއަށް ގެންދިއުމަށް ހަމަޖެހިފައިވާ އެންމެ ފުރުތަމަ ފެމިލިއަރައިޒޭޝަން ޓްރިޕްއެވެ. ނޫސްވެރިންގެ މިދަތުރުގައި ދިވެހިރާއްޖޭގައި ކޮވިޑް-19އާއި ގުޅިގެން އަޅާފައިވާ ހަރުދަނާ ސިއްޙީ ފިޔަވަޅުތަކަށްވެސް އަލިއަޅުވާލާނެކަމަށް ވިޒިޓް މޯލްޑިވްސްއިން ބުނެއެވެ.\nމިދަތުރުގައި ނޫސްވެރިން ހުރުމަށް ހަމަޖެހިފައިވަނީ ރޮބިންސަން ކްލަބް ނޫނު، ލަކްސް ނޯތު މާލެ އެޓޯލް އަދި ކުރަމަތި މޯލްޑިވްސްގައެވެ. ދިވެހިރާއްޖޭގެ ގުދުރަތީ ރީތިކަމުގެ އިތުރުން ފަތުރުވެރިންނަށް ކުރެވޭނެ ލަގްޒަރީ ތަޖުރިބާތަކުގެ ލިޔުންތައް ޝާއިރުކުރުމަށް ވަނީހަމަޖެހިފައެވެ.\nމި ލިޔުންތައް ނެރޭ މީޑިއާތަކުގެ ތެރޭގައި ޓްރެވެލް އެންޑް ލެޝަރ، ޓްރިޕް ސެވީ.ކޮމް، ފޯބްސް، އިންސައިޑަރ ޓްރެވެލް، އެލްއޭ ސްޓައިލް، ސިޓިޒެންފެމްކޮމް، ޓްރެވެލް އޭޖް ވެސްޓް އަދި ޓްރެވެލް ޕަލްސް ހިމެނެއެވެ. ޖުމްލަ 500،00 ޕްރިންޓް މީޑިއާގެ ކިޔުންތެރިންގެ އިތުރުން އޮންލައިން ޗެނެލް ތަކުގައި 78 މިިިލިއަނަށްވުރެ ގިނަ މީހުންނާއި ހަމައަށް ދިވެހިރާއްޖޭގެ މިތަޖުރިބާތަށް ފޯރާނެ ކަމަށް ލަފާކުރެވޭކަމަށް ވިޒިޓް މޯލްޑިވްސްއިން ބުނެއެވެ.\nމި ޓްރިޕްއަކީ ވިޒިޓް މޯލްޑިވްސްއިން އެމެރިކާ މާކެޓަށް ދިވެހިރާއްޖެ ފުޅާކޮށް އިޝްތިހާރުކޮށް އެކި ސެގްމެންޓުތަކުގެ ތަޖުރިބާތަށް ދައްކުވާލާދޭ ސްޓްރެޓެޖީތަކުގެ ތެރެއިން ހިމެނޭ އެއް ހަރަކާތެވެ. މި މާކޭޓަށް އިތުރު އެހެން ހަރަކާތްތަށްވެސް ރޭވިފައިވާކަމަށް ވިޒިޓް މޯލްޑިވްސްއިން ބުނެއެވެ.\nމީގެތެރެއިން އިންފްލުއެންސަރ ފެމް ޓްރިފްތަކާއި، ޖޮއިންޓް މާކެޓިންގް ކެމްޕޭން، ވަރޗުއަލް ރޯޑް ޝޯ، ވެބިނާ އަދި ވަރޗުއަލް އަދި ފިޒިކަލް ފެއާތަކުގައި ބައިވެރިވުމަށް ހަމަޖެހިފައިވެއެވެ. ފިޒިކަލް ފެއާތަކުގެ ތެރެއިން މިއަންނަ މަހު ބޭއްވުމަށް ރާވާފައިވާ އަލްޓްރާ ސަމިޓްގައި ވިޒިޓް މޯލްޑިވްސްއިން ބައިވެރިވުމަށް ވަނީ ހަމަޖެހިފައެވެ.\nމިދިޔައަހަރު މި މާކެޓުއިން 19،759 ފަތުރުވެރިން ޒިޔާރަތްކޮށްފައިވެއެވެ. އަދި މިދިޔައަހަރު ދިވެހިރާއްޖެއަށް 8 ވަނައަށް އެންމެ ގިނަ ފަތުރުވެރިން ޒިޔާރަތްކޮށްފައިވަނީވެސް އެމެރިކާއިންނެވެ. މިއަހަރުގެ މިހާތަކަށް އެމެރިކާ މާކެޓުން، 15،914 ފަތުރުވެރިން ޒިޔާރަތްކޮށްފައިވެއެވެ.\nވިޔަފާރި ރާއްޖެ ޓޫރިޒަމް ވިޒިޓް މޯލްޑިވްސް


ލޮކްޑައުން އަކަށް ދާންޖެހުމަކީ ފަސޭހަ ކަމެއް ނޫން – DhiDaily\nލޮކްޑައުން އަކަށް ދާންޖެހުމަކީ ފަސޭހަ ކަމެއް ނޫން\nކޯވިޑް ގެ ކޭސްތައް އިތުރު ވަމުންދާނަމަ ދެވަނަ ލޮކްޑައުން އަކަށް ދާން ޖެހިދާނެ ކަމަށާއި، އެހެން ނަމަވެސް ލޮކްޑައުން އަކަށް ދާން ޖެހިއްޖެނަމަ، އެނިންމުމަކީ ފަސޭހަ ނިންމުމަކަށް ނުވާނެ ކަމަށް ޑރ. އަލީ ލަތީފް ވިދާޅުވެއްޖެއެވެ.\nއެޗްއީއޯސީގެ ނޫސްވެރިންގެ ބައްދަލުވުމުގައި ވާހަކަ ދައްކަމުން ޑރ. ލަތީފް ވިދާޅުވީ، މީގެ ކުރިން ރާއްޖެ ލޮކްޑައުން ގެނައުމުން ގިނަ އުނދަގޫތަކެއްވިކަމަށެވެ. އެގޮތުން ރާއްޖޭގެ އިގްތިސޯދަށް އޭގެ ސަބަބުން ބޮޑެތި ގެއްލުން ތަކެއް ވެގެން ދިޔަކަމަށްވެސް ޑރ. ލަތީފް ވިދާޅުވިއެވެ. އަދި އޭރު ލޮކްޑައުން އަކަށް ދާން ނިންމީ ގިނަ ކަންކަމަށް ބެލުމަށް ފަހު ކަމަށާއި މިފަހަރުވެސް ގޮތެއް ނިންމަނީ ވަރަށް ގިނަ ބަޔަކާ އެކީގައި މަޝްވަރާކޮށްފައި ކަމަށެވެ. އަދި އެބޭފުޅުން ލޮކްޑައުންއަކަށް ދިއުމުގެ ކުރިން ބަލާނީ ފަސް ކަމަކަށް ކަމަށާއި، ފްލޫ ކްލިނިކުން ފައްސިވާ މީހުންނާއި ނިޔާވާ މީހުންގެ އަދަދުތައް ބަލާފައި ލޮކްޑައުންއަކަށް ދާން ޖެހިދާނެކަމަށްވެސް ވަނީ ވިދާޅުވެފައެވެ.\nޑރ. ލަތީފް ވިދާޅުވީ މަސައްކަތް ކުރަމުން ދާނީ ފިހާރަތަށް ހުޅުވާފައި ބަހައްޓަން ކަމަށާއި، ވިޔަފާރިތައް މެދު ނުކެނޑި ކުރިއަށް ގެންދެވޭނެ ގޮތަކަށް ކަމަށެވެ. އެހެން ނަމަވެސް ކޭސްތަކުގެ އަދަދު އިތުރު ވާނަމަ ވިޔަފާރި އެއް ނުކުރާނެ ކަމަށާއި، އެހިސާބުން ރާއްޖެއަށް ފަތުރުވެރިން އައުން ވެސް ހުއްޓޭނެ ކަމަށެވެ. އަދި ލޮކްޑައުން އަކީ އިތުރު އެއްވެސް ގޮތެއް ނެތުމުން އަޅާނެ ފިޔަވަޅެއް ކަމަށާއި، އެބޭފުޅުން މަސައްކަތް ކުރަމުން މިދަނީ ފުރަބަންދަކަށް ނުދިއުމަށް ކަމަށްވެސް ވަނީ ވިދާޅުވެފައެވެ. އެހެން ނަމަވެސް ރައްޔިތުންގެ ފަރާތުން އެއްބާރުލުން ނުލިބޭނަމަ އަލުން ފުރަބަންދަކަށް ދާން ޖެހިދާނެ ކަމަށްވެސް ޑރ. ލަތީފް ވަނީ ވިދާޅުވެފައެވެ.\nއޭނާ އިތުރަށް ވާހަކަ ދައްކަވަމުން ވިދާޅުވީ، ވެހިކަލް މޫވްމަންޓު މަދުކޮށްގެން ހަމަ އެކަނި ހައްލު ނުވާނެ ކަމަށާއި، ހުއްދަ ދެވިފާވާ ގަޑިތަކުގައި ވެސް ބޭރުގައި އުޅޭ އިރު އެޗްޕީއޭގެ އެންގުން ތަކަށް ފުރިހަމައަށް ބޯލެނބުން މުހިއްމުކަމަށެވެ.


24 ޑިސެމްބަރ 2018 - 11:36\nސިޔާސީ ޕާޓީ ދިވެހި ސަރުކާރު ޕީއެސްއެމް\n67 ކޮމެންޓް, 145 ރިއެކްޝަންސް\nހިތައް އެރިވަރަކައް ހަަމަ ލާރިކާންވީ.އިނގޭ އެއްވެސް ކަމެއް ނުވާނެކަން.ދެން ހަމަ ލާރި ކާލާ ކާލާ ތިބޭނު.އެޅޭނެ ފިޔަވަޅެއް އޮންނަނީއެއް ނޫން\nލަދުހަޔާތުގެ ކަންފުޅެއްވެސް ހުރި ދެމީހެއް ނޫން. ފައިސާ މަތީ އުދުހުނީ. ތިދެމީހުންނާއެކު، ޖަރީމާ ހިންގަން މަގުފަހިކުރުވި ވެރިންގެ ތަހުގީގުވެސް ކުރަންޖެހޭނެ. އަޑު ފުނޑާލީ. ޓީވީން ޕްރޮޕަގެންޑާ ފެތުރީ.\nއަދިވެސް ތިޔަ ދެމީހުންނަށް ކޮމްމެވެސް ކަމެއް ދީގެން ބޭތިއްބޭތޯ ބަލާތި. ކުރީ ދައުރުވެސް ވީ އެހެން.ޚަލީލްއަކީ ތަންތަނަށް ކުފޫ ހަމަވާ މީހެއަނޫން.\nމިވެރިންނަށް ޔާމީނަށް އޮތް ތާއީދު ފެންނާނެތާ!\nކެޔޮ ކޭވަަރު އެނގޭނީ ބިތު ފަންގި ނެގީމަ. ޝުކުރިއްޔާ ސަލާހުއްދީނުލް އައްޔޫބީ! ކެވިއްޖެތަ ކަލޯމެން ހިތްފުރޭވަރަށް\nތިވަރު އަދި މަދު..4މިލިޔަން ޑޮލަރު ޚަރަދުކޮއްލިނަމަ..\nމޯލްޑިވް ގޭސް އެމް. ޑީ. ވެސް ހަމަ އެހެން.\nލެވޭނެ ހުރިހާ ބާރެެއްލާފަ ނެރެވެން ހުރި އަޑެއް ވިއްޔާ ނެރެ ބޮޑުތަކުރުފާނާއި ހުރީހާ ތަކުރުފާނެއް ޔާމީން ކިޔަންވީ ސަބަބެއް އޮވެގެންކަން މަ އޭރުވެސް ބުނިން. އިކްރާމު ސްޓޭޖުމަތުން ފެންނަ ކޮންމެ ފަހަރަކު ލަދުން ބޯހަލާކުވޭ ހިތުން މާ މޮޅުވާހަކަ މިދައްކާނީ ކިޔޭ ނުކިޔޭއެއް ނޭންގޭ. ޔާމިނުވެސް ލަދުގަނޭ މީނަ އުޅޭގޮތުން.\nތިޔަ ކަން ކުރާގޮތް މަށައް އިގޭ! ތިޔަ ކަން ކުރާނީ ތިޔަ އޮފީހުގެ އެމްޑީގެ ކޮއްކޮ އެއް ގެ ކުންފުނިން!\nދިވެހިރާއްޖޭގެ އަޑުގެ ނަންބޯޑު ވެސް ނެތް. މި މީހުންގެ މަޤްޞަދަކީ ރޭޑިޔޯގެ ވަސް ފޮހެލުން. އެކަން 90% ކާމިޔާބުކޮށްފި\nއަޑުގެ ނަންބޯޑު ނެތީކީ އިއްޔެ އަކު މިއަދަކު ނޫނެވެ. އެ ބޯޑެއް ނެތްތާ މިހާރު3އަހަރަށްވުރެއް ގިނަ ދުވަސް ވެއްޖެއެވެ. އަޑުގެ އިސްވެރިން ހައްޕުކިޔައިގެން ތިބީ ކީއްވެތޯއެވެ؟ ހަމަ އެކައްޗެކޭވެސް ނުބުނެއެވެ. އަދި ނޫސްތަކަށްވެސް އެވާހަކަ ނާރުވައެވެ.


SunOnline: Club thakun goiy ninmaifi, UEFA aai FIFA in mathi mahchah inzaaru\nކުލަބުތަކުން ގޮތް ނިންމައިފި، ޔޫއެފާއާއި ފީފާއިން މަތިމައްޗަށް އިންޒާރު\nޢަބްދުﷲ އައިމަން 19 Apr 2021, 10:04\nސްޕެނިޝް ލަލީގާގައި ބާސެލޯނާ އާއި ރެއާލް މެޑްރިޑް ބައްދަލުކުރި މެޗުގެ ތެރެއިން: އެ މެޗު ނިމިގެންދިޔައީ 1-1 ލަނޑުން ދެ ޓީމު އެއްވަރުވެގެން --- ފޮޓޯ/ އޭޕީ\nޔޫރޮޕުގެ މަގުބޫލު 12 ކުލަބެއް ގުޅިގެން އުފައްދާ "ޔޫރޮޕިއަން ސުޕަ ލީގު" ރަސްމީކޮށް ބާއްވާނެކަން އިއުލާން ކުރުމާ ގުޅިގެން ޔޫއެފާއާއި ފީފާގެ ވަރުގަދަ އިންޒާރުތަކާ އެކު ދުނިޔޭގެ ފުޓުބޯޅަ ވަރުގަދަ ހަނގުރާމައަކަށް ހިނގައްޖެ އެވެ.\nމީގެ ކުރިން ވެސް ފުޓުބޯޅަ ދިރާސާ ކުރާ ފަރާތްތަކުން ނުވެ ނުދާނެ ކަމެއްގެ ގޮތުގައި ބުނަމުން އައި ފުޓުބޯޅައިގެ "މާފިއާ" އެއްގެ ގޮތުގައި ސިފަ ކުރާ ކުލަބުތަކާއި ނުފޫޒުގަދަ ފަރާތްތަކެއް ގުޅިގެން ބާއްވަން ރާވަމުން އައި މުބާރާތް ރޭ ވަނީ ރަސްމީކޮށް އިއުލާން ކޮށްފަ އެވެ. އެކަމާ ވިދިގެން ފުޓުބޯޅައަށް ލޯބި ކުރާ ގިނަ ފަރާތްތަކަކުން ނުރުހުމުގެ ޝުއޫރު ފާޅުކުރަމުން އަންނަ އިރު، ގައުމުތަކުގެ ފުޓުބޯޅަ އެސޯސިއޭޝަންތަކާއި، ފުޓުބޯޅައިގެ މައި އިދާރާ ފީފާއިން ވެސް މަތިމައްޗަށް އިންޒާރުތަކެއް ވަނީ ރޭގެ ވަގުތެއްގައި ދީފަ އެވެ.\nމި ކުލަބުތަކާ އެކު އިތުރު ތިން ކުލަބެއް ގުޅޭނެ ކަމަށް އެ މުބާރާތް އިންތިޒާމުކުރާ ފަރާތްތަކުން ބުނެފައިވާ އިރު، މިހާތަނަށް އެ ލީގުގައި ވާދަނުކުރަން ނިންމާފައިވަނީ ފްރާންސާއި ޖަރުމަނުގެ ކުލަބުތަކުން އެކަންޏެވެ. އެހެން ނަމަވެސް އެ މުބާރާތުން އިތުރު ކުލަބުތައް ފެންނާނެ ކަމުގެ ސިގްނަލާ އެކު ޖަރުމަނާއި ފްރާންސް ލީގުގެ ކުލަބުތައް ވެސް އައު ބަސް ބުނެފާނެ ކަމަށް މީޑިއާތަކުން ވަނީ ބުނެފަ އެވެ.\nޔޫރޮޕުގެ އެންމެ ބޮޑެތި ކުލަބުތައް ގުޅިގެން ފަށައި މި މުބާރާތް ބޭއްވުމަށް ތައްޔާރުވާން ފެށީ ޔޫއެފާއިން 2024 ވަނަ އަހަރު ޔޫއެފާ ޗެމްޕިއަންސް ލީގުގެ ފޯމެޓަށް ބަދަލުތަކެއް ގެނެސް އައު ސިސްޓަމެއްގެ ދަށުން ކުޅެން ފަށާނެ ކަމަށް އިއުލާން ކޮށްފައިވަނިކޮށެވެ. ބެލެވޭ ގޮތުގައި ބޮޑެތި ކުލަބުތަކުން މި މުބާރާތަށް ޝައުގުވެރިކަން ފާޅުކުރި އެއް ސަބަބަކީ ކުލަބުތަކުން ކުރާ ޙަރަދުތަކާއި، ޔޫއެފާ މުބާރާތްތައް ކުޅެގެން ލިބޭ ފައިސާއާ ދެކޮޅު ނުޖެހޭތީ އެވެ. ސަބަބަކީ އެ މުބާރާތް އެކަނި ކުޅެގެން ލިބޭ އާއްމުދަނީ ކުޑަވެފައި، ކުލަބުތަކަށް ފައިސާ ވަންނާނެ އެއް ގޮތަކީ ވަރުގަދަ ގިނަ މެޗުތަކެއް ކުޅެގެން ކަމަށްވާތީ އެވެ.\nސުޕަ ލީގުން މިރޭ ނެރުނު ބަޔާނުގައި ބުނެފައިވަނީ މި ވަގުތު 12 ކްލަބާ އެކު މި އޮތް ސުޕަ ލީގަކީ ހަފްތާގެ މެދުތެރޭގައި ކުޅޭނެ މުބާރާތެއް ކަަމަށާއި އެއްވެސް ކްލަބަކުން އެ ކްލަބެއް ކުޅެމުން އަންނަ ގައުމެއްގެ ލީގުން ވަކިވުމުގެ ވިސްނުމެއް އަދި ނެތް ކަމަށެވެ. އަދި ސުޕަ ލީގުގެ ކަންތައްތަކަށް ހައްލެއް ހޯދަން ވަރަށް އަވަހަށް ޔުއެފާ އާއި ފީފާއާ އެކު މަޝްވަރާކުރާނެ ކަމަށް އެ ބަޔާނުގައިވެ އެވެ.\nސުޕަ ލީގުގެ ބަޔާނާ ގުޅިގެން ފީފާއިން ނެރުނު ބަޔާނުގައި ބުނެފައިވަނީ ސުޕަ ލިގުގައި ބައިވެރިވާ ކޮންމެ ކްލަބެއް އަދި ކޮންމެ ކުޅުންތެރިއަކު ވެސް ފީފާ އިން ނޫނީ އެހެން ފެޑެރޭޝަންތަކުން ރާވާ ހިންގާ އެއްވެސް މުބާރާތެއްގައި ބައިވެރިއެއްނުވެވޭނެ ކަމަށެވެ.\nބީ ލައިސެންސް ކޯހަށް ވަނުމުގެ ފުރުސަތު ހުޅުވާލައިފި


vnews - Dhathuruveringe Maarukeytu vagutheegothun west park sarahahdhah badhalu kuranee\nދަތުވެރިންގެ މާރުކޭޓު ވަގުތީގޮތުން ވެސްޓްޕާކް ސަރަހައްދަށް ބަދަލުކުރަނީ\nދަތުރުވެރިންގެ މާރުކޭޓަށް ބަދަލުތަކެއް ގެނައުމަށްޓަކައި ވެސްޓް ޕާކް ސަރަހައްދަށް ވަގުތީގޮތުން މާރުކޭޓް ބަދަލުކުރުމުގެ މަސައްކަތް ސިޓީ ކައުންސިލުން ފަށައިފި އެވެ.\nމާލޭ ސިޓީ ކައުންސިލްގެ މާފަންނު އުތުރު ދާއިރާގެ މެންބަރު މުހައްމަދު ފަޒީން ވީނިއުސް އަށް މައުލޫމާތު ދެއްވަމުން ވިދާޅުވީ ރަމަޟާން މަހަށް ތައްޔާރުވުމުގެ ގޮތުން، ދަތުރުވެރިންގެ މާރުކޭޓަށް ބައެއް ބަދަލުތައް ގެނައުމަށް ނިންމާފައިވާތީ ވެސްޓްޕާކް ހުރި ސަރަހައްދަށް ވަގުތީ ގޮތުން ދަތުރުވެރިންގެ މާރުކޭޓް ބަދަލުކުރުމުގެ މަސައްކަތް ފަށާފައިވާ ކަމަށެވެ.\nއެގޮތުން އިއްޔެއިން ފެށިގެން ވެސްޓް ޕާކް ސަރަހައްދުގައި ވެހިކަލް ޕާކް ކުރުމަށް ހަމަޖައްސާފައިވާ ސަރަހައްދު ސާފުކުރުމުގެ މަސައްކަތް މިހާރު ފަށާފައިވާ ކަމަށްވެސް ފަޒީން ވަނީ މައުލޫމާތު ދެއްވާފަ އެވެ. އަދި އެސަރަހައްދުގައި ކުރީގެ ރައީސް އަބްދުﷲ ޔާމިންގެ ކެމްޕޭން އޮފީހެއް ހަދާފައިވާތީ އެތަން ހުސްކުރަން ނޯޓިސް ދީފައިވާނެ ކަމަށްވެސް ވިދާޅުވި އެވެ.\n"ރަމަޟާން މަހަށް ތައްޔާރުވުމުގެ ގޮތުން މާރުކޭޓް އަޕްގުރޭޑް ކުރުމަށް ވަގުތީ ގޮތުން ވެސްޓް ޕާކް ސަރަހައްދަށް ދަތުރުވެރިންގެ މާރުކޭޓް ބަދަލުކުރުމަށް ޓަކައި އެސަރަހައްދު ހޯދުމަށް ކަމާ ބޭހޭ އިދާރާތަކުގައި އެދިގެން އުޅޭތާ ދުވަސްކޮޅެއް ވެއްޖެ، ވެސްޓްޕާކް ސަރަހައްދު ލިބުމުން ވަގުތުން ހަމަ މަސައްކަތް ކުރަމުން މިދަނީ. މިހާރު ވެސްޓްޕާކް އަރިމަތި ޕާކްކުރަން ބޭނުންކުރާ ސަރަހައްދު ސާފު ކުރަމުން މިދަނީ. މި ބަލަނީ ދަތުރުވެރިންގެ މާރުކޭޓް ވީހާސް އަވަހަށް ވެސްޓްޕާކް ސަރަހައްދަށް ބަދަލުކޮށް މިހާރު މާރުކޭޓް ހުރި ސަރަހައްދު ރޯދަ މަސް އަންނަށް ވާއިރަށް މަރާމާތުކޮށް އަލުން ބޭނުން ކުރަން ފެށޭތޯ،" ފަޒީން ވިދާޅުވި އެވެ.\nއޭނާ ވިދާޅުވީ ސިޓީކައުންސިލުން ކުރިން ނިންމީ ވެސްޓް ޕާކުގައި ވަގުތީ ޓެންޓްތަކެއް ހެދުމަށް ފަހު، ދަތުރުވެރިންގެ މާރުކޭޓް ވެސްޓްޕާކަށް ބަދަލުކުރުމަށް ކަމަށެވެ. އެހެންނަމަވެސް ވެސްޓްޕާކް ލިބުން ލަސްވުމުން އެގޮތަށް އެކަން ނުވި ކަމަށްވެސް ވިދާޅުވި އެވެ. އަދި ރޯދަމަސް ފެށުމަށް ކުޑަ ދުވަސް ކޮޅެއް އޮތުމުން ވީހާވެސް އަވަހަށް ވެސްޓް ޕާކް ސަރަހައްދަށް ދަތުރުވެރިންގެ މާރުކޭޓް ބަދަލުކޮށް، މިހާރު މާރުކޭޓް ހުރި ސަރަހައްދު ތަރައްގީ ކުރުމުގެ މަސައްކަތް މި ހަފްތާތެރޭ ފަށާނެ ކަމަށްވެސް ވިދާޅުވި އެވެ. އަދި ރޯދަ މަސް އައުމުގެ ކުރިން ދަތުރުވެރިންގެ މާރުކޭޓް މިހާރު ހުރި ސަރަހައްދު ތަރައްގީކޮށް ނިންމުމަށްފަހު އެތަނުގައި އަލުން މާރުކޭޓްގެ މަސައްކަތް ފެށުމަށް މަސައްކަތް ކުރައްވާނެ ކަމަށްވެސް ވިދާޅުވި އެވެ. ނަމަވެސް ރޯދައަށް މަސައްކަތް ނުނިމިއްޖެނަމަ ރޯދަ މަހު ދަތުރުވެރިންގެ މާރުކޭޓް ވެސްޓްޕާކް ސަރަހައްދުގައި ހިންގުން އެކަށީގެންވާ ކަމަށްވެސް ވިދާޅުވި އެވެ.\nފަޒީން ވިދާޅުވީ ދަތުރުވެރިންގެ މާރުކޭޓް އިތުރަށް ތަރައްގީކުރުމުގެ ގޮތުން މާރުކޭޓްގެ ގޮޅިތަކާއި މަގުތައް ރަނގަޅު ފެންވަރަކަށް ހަދާނެ ކަމަށެވެ. އެގޮތުން މާރުކޭޓް ގޮޅިތަކުގެ ނަންބަރުތައް ރަނގަޅަށް ފެންނަ ގޮތަށް ގޮޅިތައް ހަދާނެ ކަމަށާ އަދި އަތޮޅުތަކުން މާލެ ގެންނަ މުދާ ދަތުރުވެރިން ތިބެގެން ވިއްކާލެވޭނެ ގޮތަށް ވެސް ގޮޅިތަކެއް ހަދާނެ ކަމަށް ވިދާޅުވި އެވެ.\nފަޒީން އިތުރަށް ވިދާޅުވީ ދަތުރުވެރިންގެ މާރުކޭޓަށް ކުރިމަތިވެފައިވާ ޖާގައިގެ ދަތިކަން ހައްލުކުރުމުގެ ގޮތުން ދަތުރުވެރިންގެ މާރުކޭޓް ހުރި ސަރަހައްދުގައި ހަތަރު ބުރީގެ އިމާރާތެއް ހެދުމަށް މާލެ ސިޓީ ކައުންސިލުން މިހާރު ނިންމާފައިވާ ކަމަށެވެ. ސިޓީ ކައުންސިލުން ބޭނުންވަނީ ދަތުރުވެރިންގެ މާރުކޭޓަށް ލިބޭ އާމްދަނީ އަކުން މާރުކޭޓް ހިންގުމަށް ކަމަށްވެސް ވިދާޅުވި އެވެ. ދަތުރުވެރިންގެ މާރުކޭޓް ތަރައްގީކުރުމަށް ސިޓީ ކައުންސިލުން ގެންގުޅޭ ވިސްނުން ހަގީގަތަކަށް ހެދިއްޖެނަމަ މާރުކޭޓުން ލިބޭ އާމްދަނީ އިތުރުކުރެވޭނެ ކަމަށްވެސް ވިދާޅުވި އެވެ.\nސިޓީ ކައުންސިލުން ކުރިން ބުނެފައިވަނީ މާރުކޭޓް އަޕްގުރޭޑް ކުރުމަށް ފަހު، ގޮޅިތައް އަލުން ބިޑަށް ލާނެ ކަމަށެވެ. އަދި މާރުކޭޓްގައި ގަވައިދާ ހިލާފަށް ބިދޭސީން ކުރާ ވިޔަފާރިތައް ހުއްޓުވާނެ ސިޔާސަތެއް އެކަށަ އަޅާނެ ކަމަށްވެސް ސިޓީ ކައުންސިލުން ވަނީ ބުނެފަ އެވެ.


Miadhu 36 meehun positive vejje – Iru\nމިއަދު 36 މީހުން ޕޮޒިޓިވްވެއްޖެ\nމިއަދު 36 މީހުން ޕޮޒިޓިވްވެއްޖެ ކަމަށް އެޗްޕީއޭއިން ބުނެފިއެވެ.\nހެލްތް ޕްރޮޓެކްޝަން އެޖެންސީއިން އާންމު ކުރި އަދަދު ތަކަށް ބަލާއިރު މިއަދު ޕޮޒިޓިވް ވި މީހުންގެ ތެރޭގައި ހިމެނެނީ 33 ދިވެހިންނާއި ބަންގްލަދޭޝްގެ2މީހުންނާއި އިންޑިއާގެ އެކަކެވެ. ބަލި ޖެހިފައިވާ މީހުންގެ ޖުމްލަ އަދަދު 2553 އަށް އަރާފައެވެ.\nމިވަގުތު ކަރަންޓީންގައި ތިބީ 97 މީހުން އަދި އައިސޮލޭޝަންގައި ތިބީ 283 މީހުން ކަމަށް އެޗްޕީއޭއިން ބުނެއެވެ.\nއޭޝިއާގައި އެންމެ ބާރުގަދަ ޕާސްޕޯޓްގެ ލަގަބު ރާއްޖޭ އަތުލައިފި


Prabhas aai Saifge filamah Anushka | Mihaaru\nޕްރަބާސް އާއި ސައިފް އަލީ ޚާންގެ "އާދިޕުރުޝް" އަށް އަނުޝްކާ ޝަރުމާ\n13 ސެޕްޓެމްބަރ 2020 - 07:19\nޕްރަބާސް ބަތަލުގެ ރޯލް އަދި ސައިފް އަލީ ޚާން ވިލަންއެއްގެ ރޯލް ކުޅޭ ގޮތަށް ދާފި ފަހުން އިއުލާންކުރި ބޮޑު ބަޖެޓް ފިލްމު "އާދިޕުރުޝް" ގެ ބަތަލާގެ ރޯލުން ފެންނާނީ އަނުޝްކާ ޝަރުމާ ކަމަށް ރިޕޯޓްތައް ބުނެފި އެވެ.\nޕިންކްވިލާ އިން ބުނިގޮތުގައި މި އަހަރުގެ ޖެނުއަރީގައި އަޖޭ ދޭވްގަންގެ "ތާނާޖީ: ދި އަންސަންގް ވޮރިއާ" ގެނެސްދިން ޑައިރެކްޓަރު އޯމް ރައުތާއި ބުޝަން ކުމާރުގެ ޓީ ސީރީޒް ގުޅިގެން ހަދާ "އާދިޕުރުޝް" ވަނީ އަނުޝްކާ އަށް ނެރޭޓް ވެސް ކޮށް ދީފަ އެވެ.\nއެ ނޫހުން ބުނި ގޮތުގައި އަލަތު ދަރިފުޅަށް މިހާރު ބަލިވެއިން ބަތަލާ ވަނީ ސްކްރިޕްޓް ކިޔައިދިނުމާ އެކު ވަގުތުން އެއަށް އެއްބަސްވާނެކަމުގެ ޔަގީންކަން ދީފަ އެވެ. އަދި ފިލްމުގެ ބަތަލާ ސީތާގެ ކެރެކްޓާ އަކީ އަނުޝްކާ ވަރަށް ގަޔާވި ކެރެކްޓާއަކަށްވުމުން އޭނާ އެ ރޯލް ކޮންމެހެން ވެސް ކުޅެން ބޭނުންވާ ކަމަށް ބުނެ ޝައުގުވެރިކަން ފާޅުކުރި ކަމަށް ޕިންކްވިލާ އިން ބުންޏެވެ.\n"އާދިޕުރުޝް" ގެ ޝޫޓިން ފަށަން ހަމަޖެހިފައި ވަނީ އަންނަ އަހަރުގެ ތެރޭގަ އެވެ. އެހެންވެ ވިހެއުމަށް ފަހު، އަނުޝްކާ އަށް ފިލްމަށް ވަގުތު ވެސް ދެވޭނެ އެވެ. ކްރިކެޓް ތަރި ވިރާޓް ކޯލީގެ އަންހެނުން ވިހާނީ އަންނަ އަހަރުގެ ޖެނުއަރީގަ އެވެ. އަނުޝްކާ އެންމެ ފަހުން ކުޅުނު ފިލްމަކީ 2018 ގެ "ޒީރޯ" އެވެ. އޭގެ ފަހުން އޭނާ ރަސްމީކޮށް އެއްވެސް ފިލްމަކަށް ސޮއެއް ނުކުރެ އެވެ.\nބެލުންތެރިންގެ ބޮޑު މަގުބޫލުކަމެއް ހޯދި "ބާހްބަލީ" ކުޅުނު ޕްރަބާސް "އާދިޕުރުޝް" ގައި ކުޅޭނީ ލޯޑް ރާމާގެ ކެރެކްޓާ އެވެ. ސައިފްގެ ކެރެކްޓާ އަކީ ލަންކޭޝް އެވެ. މި ފިލްމަކީ "ތާނާޖީ" ގައި ނުބައިބައި ރޯލެއް ކުޅުމަށް ފަހު، އޯމްއާ އެކު ސައިފް މަސައްކަތްކުރާ ދެވަނަ ފިލްމެވެ.\n"އާދިޕުރުޝް" ސިނަމާތަކަށް ގެންނަން ހަމަޖެހިފައި ވަނީ 2022 ގަ އެވެ.\nއިތުރު ލިޔުންތައް ބޮލީވުޑް ސައިފް އަލީ ޚާން އެކްޓްކުރުން


Muaa Aai Azza Ge Loabi Loabi "1.7" - Vaguthu\nދިވެހި ފަންނާނުންގެ ތެރެއިން މީސް މީޑިއާގައި އެންމެ މަގުބޫލު ފަންނާނުންގެ ލިސްޓެއް އެކުލަވާލާ ނަމަ މަޝްހޫރު ބަތަލާ މަރިޔަމް އައްޒަ ހިމެނޭނީ އެ ލިސްޓުގެ އެއްވަނައިގައެވެ. އައްޒަގެ ފޭނުންނަށްޓަކާ އައްޒަ އަކީ ހިތްހެޔޮ ރާނީއެކެވެ. އޭނާގެ ފޭނުން ތިބެނީ އޭނާގެ ކޮންމެ ކަމަކަށް ސާބަސްދީ ހިއްވަރުދޭން އަބަދުވެސް ތައްޔާރަށެވެ. އެކަން ހަމައެކަނި އޭނާގެ އިންސްޓަގްރާމަށް ބެލިޔަސް އެނގޭނެއެވެ. އައްޒަ ފޮލޯކުރާ މީހުންގެ އަދަދު 97،700 އަށް އަރައެވެ.\nއައްޒަގެ އިތުރުން އޭނާގެ ބައިވެރިޔާ އަދި ބަތަލް އަބްދުﷲ މުއާޒް (މުއާ) އަކީ ވެސް އާއްމުންގެ މެދުގައި އެހާމެ މަގުބޫލު ފަރާތެކެވެ. އައްޒަ އާއި މުއާ ކައިވެނި ކުރީ މިދިޔަ އަހަރުގެ ފެބްރުއަރީ 20 ވަނަ ދުވަހުއެވެ. އެހެންކަމުން މިއަދަކީ މި ދެ ތަރިންގެ ކައިވެންޏަށް އެއް އަހަރާއި ހަތް މަސް ފުރުނު ދުވަހެވެ.\nއެ ކައިވެންޏަށް އަހަރަކަށް ވުރެ ގިނަ ދުވަސް ވެގެން ދިޔައިރުވެސް ރަންކީ ދުވަހު އައްޒަ ކައިގެން ހުރި ހުދު ކަރުފެހި ލިބާހުގެ ދިވެހި ވަންތަކަމާއި އައްޒަ އާއި މުއާގެ ކައިވެނީގެ ހަފްލާގެ ފުރިހަމަކަން ފޭނުންގެ ހަނދާނުގައި އަދިވެސް ހަރުލާފައި ހުންނާނެ ކަން ގައިމެވެ. މުއާ އާއި އައްޒަ އަކީ ދިވެހި ފަންނާނުންގެ ޖޯޑުތަކުގެ ތެރެއިން ދިވެހިންނަށް އެންމެ ކަމުދާ އެއް ޖޯޑެވެ. އަބަދުވެސް ލޯބި މެސެޖުތަކާއި ހަދިޔާތަކާއި، ޚާއްސަ ސަޕްރައިޒްތަކުން އެކަކަކު އަނެކަކު އުފާކޮށްދޭ މި ޖޯޑަކީ އެ ދެ މީހުން އެކަކު އަނެކަކާއި މެދު އޮންނަ ޝުއޫރުތައް ބަންޑުންކޮށްލަން ފަސް ޖެހޭ ބައެއް ނޫނެވެ.\nމިފަހަރު ވެސް އައްޒަ އާއި މުއާގެ މީސްމީޑިއާއިން ފެންނަނީ މި މަންޒަރެވެ. މުއާ އޭނާގެ އިންސްޓަގްރާމް ސްޓޯރީގައި ހިއްސާކުރީ ކުރި ފޮނި މެސެޖެކެވެ. އެ މެސުޖުގައި ވަނީ އޭނާގެ އަނބިމީހާ، އައްޒަ ދެކެ ލޯބިވާ މިންވަރު ހާމަކޮށް ދުވަހުގެ ތަހުނިޔާ އަދާކޮށްފައެވެ.\nއައްޒަ އޭނާގެ އިންސްޓަގްރާމްގައި ހިއްސާކުރި ފޮޓޯ އާއި އެކު ލިޔުނު މެސެޖުގައި ވަނީ އުމުރު ދުވަހު މުއާ އާއި އެކުގައި ވުމަށް އުންމީދުކުރާ ކަމަށް ބުނެފައެވެ. އަދި އަބަދުވެސް އެއްވަރަކަށް ލޯބިވާ ކަމަށް ދޭހަވާ ފަދަ މެސެޖެއް އޭނާ ވަނީ ލިޔެފައެވެ.\nސެޕްޓެމްބަރު 20, 2021 17:48\nއައި ޑޫ ނޮޓް ކެއަރ.\nޢައުރަ ނިވާނުކުރާ އަންހެނެއްގެ ވާހަކަ އިރުއިރުކޮޅުން ލިޔުމަކީ މާމޮޅު ކަމެއްތަ؟\nސެޕްޓެމްބަރު 20, 2021 21:24\n"އައްޒަ ކައިގެން ހުރި ހުދު ކަރުފެހި ލިބާހެއް" ތޯ އެވެ؟ ތިމާގެ ދުލުން ބުނާ ބުނުމުގައި، ލިޔާ ލިޔުމުގެ ބޭނުމަކީ ކޮބައިތޯއެވެ؟\nއެހެން ނޫނަސް މިޒާތުގެ މީހުންގެ ފޮލޯވަރުން ގިނަވީމާ މީހުންގެ ލޮލުގެ އެސްފީނަޔާ، މީހުންގެ ބަދު ބަސްތަކާ، މީހުންގެ ކުރިމަތީގައި ބަދުނާމުވުން ނޫން ގޮތެއް ނެތް. އެއީ ފޮލޯވަރުން ލިބޭގޮތަކީ. އެހެން ނޫނަސް އޭނަޔާ އޭނަގެ ބައިވެރިޔާ ހިތްހަމަޖެހޭތާކަށް އެރީމަ ނިމުނީ. ދެމަފިރިންގެ ދިރިއުޅުމުގެ ތަސްވީރުތަކަކީ އަނެކުންނަށް ހާމަކޮށް ނެރެ ދައްކަންޖެހޭ އެއްޗެއް ނޫން.\nސެޕްޓެމްބަރު 20, 2021 23:00\nތިޔަ މީސްމީހުންގެ އުފާވެރިކަމުގެ ތަސްވީރުތައް ލިޔެ، ހާމަކޮށް، ދައްކާ ނެރުނީމާ، ރައްޔިތުންގެ އަޢްލަބިއްޔަތުގެ ކޮމެންޓާ ޚިޔާލު ހުރި ގޮތް އެހެރީ ފެންނަން. ދެން ކީއްކުރަން ލިޔާ ޚަބަރުތަކެއް ތީ. ފަޟީޙަތްވުން ނޫން ގޮތެއް ނެތް. އެތައް އެސްފީނާތަކަކަށް ހުށަހޮޅި ވަކި ހިސާބަކުން ނަފްސާނީ ބަލިމަޑުކަމަކަށް ވެސް ވެދާނެ. އޭގެ ކުރިން ނޫސްވެރިން ތިކަން ކުރުން ހުއްޓާލަންވީ.\nސެޕްޓެމްބަރު 21, 2021 10:09\nއަހަރުމެންނަށް ކޮން ކަމެއް ތިދެމީހުން 100 އަހަރު އެކުގައު އުޅެ ކޮންމެ ކަމެއް ކުރިޔަސް!\nއޮކްޓޯބަރ 14, 2021 11:58\n97،700 ފޮލޯވަރުން ތިބީމަ ހުރި މޮޅަކީ ކޮބައިކަން ބުނެދީބަލަ މިވާހަކަ ލިއުނުމީހާ. ތިމާ އެކަނި ކައްވަޅުގެ އަނދިރީގަ ބިރުވެރިކަމުގަ އޮންނަންޖެހޭ ދުވަހު އެންމެ ކުޑަމިނުން ތީގެން މީހަކު ހެޔޮދުޢާއެއްވެސް ކުރާނެހެނެއް ހިއެއްނުވޭ. ލޯމަތިން ދިޔައިމަ އެނިމުނީ. މާޒީން އިބްރަތް ހާސިލުކޮށްގެން ތިމާގެ އުޅުން ﷲ ރުއްސަވާ މަގަށް އަނބުރާލުން ބުއްދިވެރި.


SunOnline: BREAKING - Sujau Usmaan fandiyaaru kamun vaki kuran Majlis ah fonuvan JSC is faaskohffi\nސުޖާއު އުސްމާން ފަނޑިޔާރުކަމުން ވަކިކުރަން މަޖިލީހަށް ފޮނުވަން ޖޭއެސްސީއިން ފާސްކޮށްފި\n12 Aug 2020, 16:23\nސުޖާއު އުސްމާން -- ސަން ފޮޓޯ/ ފަޔާޒު މޫސާ\nހައިކޯޓުގެ އިސްފަނޑިޔާރު ސުޖާއު އުސްމާން ފަނޑިޔާރުކަމުން ވަކިކުރަން، މަޖިލީހަށް ފޮނުވުމަށް ޖުޑީޝަލް ސާވިސް ކޮމިޝަން (ޖޭއެސްސީ)އިން ނިންމައިފި އެވެ.\nއެގޮތަށް ނިންމީ، ޖޭއެސްސީއިން މިއަދު ބޭއްވި ބައްދަލުވުމުގަ އެވެ. އެކަން "ސަން" އަށް ވަނީ ކަށަވަރުވެފައެވެ.\nޝުޖާއު އުސްމާން ވަކިކުރުމުގެ މައްސަލަ މަޖިލީހަށް ފޮނުވަން ނިންމި އިރު، އޭނާ ހުރީ ސަސްޕެންޑުކޮށްފައެވެ. އޭނާ ސަސްޕެންޑު ކުރީ ޖޭއެސްސީން ބަލަމުން އަންނަ ދެ މައްސަލައަކާ ގުޅިގެންނެވެ.\nޝުޖާއުއާ ގުޅޭގޮތުން އެ ކޮމިޝަނުން ތަހުގީގު ކުރަމުން އަންނަ ފުރަތަމަ މައްސަލަ އަކީ 2018 ވަނަ އަހަރު ބޭއްވި ރިޔާސީ އިންތިޚާބުގެ ކެމްޕެއިންގެ ތެރޭގައި ގއ. ގެމަނަފުއްޓަށް ނުރަސްމީ ދަތުރެއްކޮށް ރިޔާސީ ކެންޑިޑޭޓަކަށް ވޯޓު ހޯދުމަށް މަސައްކަތް ކުރި މައްސަލައެކެވެ.\nދެވަނަ މައްސަލަ އަކީ ކްރިމިނަލް ކޯޓުގެ އަމުރެއްގެ ދަށުން ބަންދުކޮށްފައި ހުރި ގެމަނަފުށީ މީހެއްގެ އާއިލާގެ މީހުންނާ ބައްދަލުކޮށް، އެމީހުންގެ ވޯޓު ލިބިއްޖެކަމުގައިވާނަމަ ބަންދުގައި ހުރި މީހާ މިނިވަންކުރާނެ ކަމުގެ މަޝްވަރާކޮށްފައިވާ ކަމަށް ތުހުމަތު ކުރެވޭ މައްސަލައެއް ކަމަށް ޖޭއެސްސީން ބުންޏެވެ.\nނިމިދިޔަ ރިޔާސީ އިންތިޚާބުގައި އޭރުގެ ރިޔާސީ ކެންޑިޑޭޓް، ކުރީގެ ރައީސް އަބްދުﷲ ޔާމީން އަބްދުލް ގައްޔޫމަށް ތާއީދު ހޯދުމަށް ފާޅުކަންބޮޑުގޮތެއްގައި ހުވަދުއަތޮޅުގެ ރަށްތަކަށް ވަޑައިގެން ކެމްޕެއިން ކުރި ކަމުގެ ތުހުމަތު ޝުޖާއުއަށް ކުރެވެއެވެ.\nއެ މައްސަލައިގެ ތަހުގީގު ނިންމުމަށް ފަހު ތަހުގީގު ރިޕޯޓްގައިވާ ކަންކަމަށް ޖަވާބުދާރީވުމަށް ހަތް ދުވަހުގެ މުއްދަތެއް ފަނޑިޔާރު ޝުޖާއު އުސްމާނަށް އެ ކޮމިޝަނުން ވަނީ ދީފަ އެވެ.\nކްރިމިނަލް ކޯޓްގެ ފަނޑިޔާރެއްގެ ގޮތުގައި ހުންނަވަނިކޮށް ޝުޖާއު އުސްމާން ހައިކޯޓްގެ ފަނޑިޔާރު ކަމަށް ހަމަޖެއްސީ، ޖޫން، 2015ގަ އެވެ. ޝުޖާއު އަކީ ކުރީގެ ރައީސް މުހައްމަދު ނަޝީދުގެ މައްޗަށް 13 އަހަރުގެ ޖަލު ހުކުމެއް އިއްވި ފަނޑިޔާރުންގެ ބެންޗުގައި ހިމެނިވަޑައިގެންނެވި ބޭފުޅެކެވެ.


Drug Massalaigai Gina Rahumaitherinthakeh Gehllijje - Arjun - Vaguthu\n5 މަސް ކުރިން ( ޖެނުއަރީ 3, 2021 )\n2020 ވަނަ އަހަރު ނިމި އައު އަހަރަކަށް މަރުހަބާ ކިޔަމުންދާއިރު ފާއިތުވި އަހަރުގެ ކަންތައްތައް ގިނަ ބަޔަކު ދަނީ ހިއްސާ ކުރަމުންނެވެ. މިގޮތުން ބޮލީވުޑުގެ ފަންނާނު އަރުޖުން ރާމްޕާލް ވެސް އޭނާގެ އިހްސާސްތައް ވަނީ ޓްވިޓާގައި ހިއްސާކޮށްފައެވެ.\nއައު އަހަރަކަށް މަރުހަބާ ކިޔާއިރު ފާއިތުވި އަހަރު ކުރިމަތިވެފައިވާ ބިރުވެރިކަން ފަދަ އެތައް އިހްސާސްތަކެއް ވާހަކަ ހާމަކޮށް އަރުޖުން ބުނެފައިވަނީ އޭނާގެ ވަށައިގެން އުޅުނު އެންމެން ވެސް ވަރަށް ރަނގަޅަށް ދަސްވެއްޖެ ކަމަށެވެ.\nކޮވިޑް-19 ޕެންޑަމިކްގައި ވެސް ފިލުމީ މަސައްކަތްތައް ފެށުމުން އެކަމަށް ޝުކުރުވެރިވާ ކަމަށާއި ނަމަވެސް އޭނާއަށް އެއަށް ވުރެ ބޮޑު ހިތްދަތިކަމެއް ލިބިފައިވާ ކަމަށް ވެސް އޭނާގެ ޓްވީޓްގައިވެއެވެ. އަރުޖުންއާއި ބެހޭގޮތުން އެތައް ވާހަކަތަކެއް ޚަބަރުތަކުން ފެނުނު ނަމަވެސް އޭނާއަށް ސަޕޯޓް ކުރުމުގައި ދެގޮތެއް ނުވެ ތިބި ސަޕޯޓަރުންނަށް ވެސް އޭނާ ވަނީ ޝުކުރު އަދާކޮށްފައެވެ.\nފަންނެއްގެ ހައިޞިއްޔަތުންނާއި ބައްޕައެއްގެ ހައިޞިއްޔަތުންނާއި ރައްޔިތެއްގެ ހައިޞިއްޔަތުން އަރުޖުންގެ ޒިންމާ ހަނދާން ހުރި ކަމަށާއި އޭނާ އެއްވެސް ކަހަލަ ގޯސްކަމެއް ކޮށްފައިނުވާނެ ކަމަށް ވެސް ބުނެފައިވެއެވެ.\nދުވަސްވީ ރަހުމަތްތެރިންނާއި ފަހުގެ ރަހުމަތްތެރިންގެ ތެރެއިން ގިނަ ބަޔަކު އޭނާގެ ރަހުމަތްތެރިކަން ދޫކޮށްލާފައިވާ ކަމަށާއި ދޫކޮށްލައިފައި ދިޔަ ރަހުމަތްތެރިންނަށް، ރަހުމަތްތެރިކަމަށް ޝުކުރު އަދާކޮށް، އަދިވެސް އޭނާއާއިއެކު ތިބި ރަހުމަތްތެރިންނާއެކު އުފަލުގައި އުޅެން ބޭނުންވާ ކަމަށް ވެސް އަރުޖުން ބުނެފައިވެއެވެ.\nސުޝާންތުގެ މަރުގެ ތަހުގީގުގެ ތެރެއިން ފެންމަތިވި ޑުރަގު މައްސަލާގައި އެތައް ފަންނާނުންނެއް އެންސީބީއަށް ހާޟިރު ކުރެވި ސުވާލު ކުރެވުނެވެ. އޭގެތެރޭގައި އަރުޖުން ރާމްޕާލް ވެސް ހިމެނެއެވެ. އަރުޖުން ރާމްޕާލް ފުލުހަށް ހާޟިރުކޮށްފައިވަނީ އޭނާގެ ގެ ބަލައި ފާސްކުރުމުން ހުއްދަ ނޫން ބޭހެއް އެގޭތެރެއިން ފެނުމުންނެވެ.\nމުމްބާއީގައި ހުރި ސުޝާންތުގެ އެޕާޓްމަންޓު ކުއްޔަށް ދޫކުރަނީ\nސުޝާންތުގެ މަރަށް އަހަރެއް: އެކްޓިން ފިޔަވައި ސުޝާންތު ކުރާހިތްވާ ކަންތައްތައް\nސުޝާންތުގެ މަރާއި ގުޅޭގޮތުން އުފައްދާފައިވާ ފިލުމުތައް ރިލީޒްކުރަން ހުއްދައެއް ނެތް


Penalty Gai Green Street Balikoh Maziya Semi Ah - Vaguthu\nޕެނަލްޓީގައި ގްރީން ބަލިކޮށް މާޒިޔާ ސެމީ އަށް\nއެފްއޭ ކަޕް ފުޓްބޯޅަ މުބާރާތުގެ ކުއާޓާ ފައިނަލުގެ ދެ ވަނަ މެޗުގައި މިރޭ ޕެނަލްޓީ ޖަހައިގެން 6-5 އިން ކްލަބް ގްރީން ސްޓްރީޓްސް ބަލިކޮށް ލީގު ޗެމްޕިއަން މާޒިޔާ އިން މުބާރާތުގެ ސެމީ ފައިނަލުގެ ދެ ވަނަ ޖާގަ ހޯދައިފި އެވެ.\nގައުމީ ފުޓްބޯޅަ ދަނޑުގައި މިރޭ ކުޅުނު ކުއާޓާ ފައިނަލް މެޗުގެ 120 މިނެޓު ކުޅެވުނުއިރު ދެޓީމު އޮތީ 2-2 އިން އެއްވަރުވެފަ އެވެ.\nމިރޭގެ މެޗަކީ ގްރީން ސްޓްރީޓްސްގެ ކޯޗުކަމާ ދާދި ފަހުން ހަވާލުވި އަލީ ނިސްތާރު މުހައްމަދުގެ އިރުޝާދުގެ ދަށުން އެޓީމުން ކުޅުނު ފުރަތަމަ މެޗެވެ. އޭނާ ގްރީނަށް ބަދަލުވީ ލީގުގައި ފޯކައިދޫ ފުޓްބޯޅަ ކްލަބަށް އިރުޝާދު ދިނުމަށްފަހު އެވެ.\nމިރޭގެ މެޗުގައި ފުރަތަމަ ގޯލު ޖަހައި ލީޑު ހޯދީ ގްރީން އިންނެވެ. ފުރަތަމަ ހާފުގެ 14 ވަނަ މިނެޓުގައި މި ގޯލު އެޓީމަށް ޖަހައިދިނީ ފޯވާޑް އަހުމަދު ރަޝީދު (އައްމަޑޭ) އެވެ. ގްރީނުގެ ކުޅުންތެރިޔަކު ދިން ބޯޅައެއްގައި އައްމަޑޭ މަޑުމަޑުން ގޯލު ތެރެއަށް ބޮލުން ޖެހި ބޯޅަ ހުއްޓުވުމުގައި މާޒިޔާގެ ކީޕަރު އޮވޭސް އަޒީޒީ އަށް މާ ބޮޑު މަސަތްކަތެއް ނުކުރެވުނެވެ.\nމާޒިޔާ އިން އެއްވަރު ކުރީ 61 ވަނަ މިނެޓުގައި ހަމްޒާ މުހައްމަދު (ހަމްޕު) ޖަހައިދިން ގޯލުންނެވެ. އޭރިއާ ލައިންމަތިންހެން ލިބުނު ހިލޭ ޖެހުމަކުން އިބްރާހީމް ވަހީދު ހަސަން (އިއްބެ ވަހީދު) ފޮނުވާލި ބޯޅަ ގްރީން ސްޓްރީޓްސްގެ ޑިފެންޑަރެއް ގައިގައި ޖެހިފައި ނުކުތް ވަގުތު ހަމްޕު ވަނީ ތިރިތިރިން ގޯލުގެ ދުރު ކަނަށް ބޯޅަ ވައްދާލައިފަ އެވެ.\nހަމްޕުގެ ގޯލަށް ފަހު މާޒިޔާ އިން ވަރަށް ބޮޑަށް ކުރިއަށް ޖެހި ގޯލު ޖަހަން ފުރުސަތުތަކެއް ތަނަވަސްކުރި ނަމަވެސް ނަމަވެސް ގްރީންގެ ގޯލުގައި ހުރި މުހައްމަދު ޝަފީއު (ޗެކް) ވަނީ މާޒިޔާގެ އެޓޭކުތައް ހުއްޓުވުމުގައި މިރޭ މޮޅު ކުޅުމެއް ދައްކައިފަ އެވެ.\n1-1 އެއްވަރުވުމުން ކުޅުނު އިތުރު ވަގުތުގެ ފުރަތަމަ ހާފުގައި ގްރީން އަށް މެޗުގައި ދެ ވަނަ ފަހަރަށް ލީޑު ނަގައިދިނީ މުހައްމަދު އުމެއިރު އެވެ. މެދުތެރެއިން މުހައްމަދު އާރިފް (ބަކާ) ދިން ބޯޅަ ހިފައިގެން ގޮސް އޭރިއާ ތެރެއަށް ވަދެ އުމެއިރު ފޮނުވާލި ބާރު ބޯޅަ އަމާޒުވީ ގޯލުގެ ތިރީ ކަނަށެވެ.\nމި ނަތީޖާގައި އޮވެ ގްރީން މޮޅަކާ ދިމާލަށް ދަތުރު ކުރަމުން ދަނިކޮށް މާޒިޔާ އަށް މެޗުގައި ދެ ވަނަ ފަހަރަށް ނަތީޖާ ހަމަހަމަކޮށްދިނީ އިބްރާހީމް މަހުދީ ހުސައިން (ފޭދޫ އިއްބެ) އެވެ. 120 މިނެޓު ހަމަވެގެން ދެއްކި އިތުރު ވަގުތުގެ ފަހު ސިކުންތުކޮޅުގެ ތެރޭގައި މުހައްމަދު އިރުފާން (އިރޭ) ދިން ބޯޅަ ކޮންޓްރޯލް ކުރުމަށް ފަހު އިއްބެ ފޮނުވާލި ބޯލަށް ގޯލަށް ވަނީ ކީޕަރު ޝަފީއުގެ އަތުގައި ޖެހިފަ އެވެ.\nއެއްވަރުވެގެން ޖެހި ޕެނަލްޓީގައި މާޒިޔާ އިން ވަނީ އެޓީމުގެ ހަ ޕެނަލްޓީ ވެސް ކާމިޔާބުކޮށްފައެވެ. ގްރީން އަށް ވައްދާލެވުނީ ފަސް ޕެނަލްޓީ އެވެ. ގްރީން މެޗުން ބަލިވީ ހަ ވަނަ ޕެނަލްޓީގައި އަލީ ހަމްދާން ޖެހި ބޯޅަ ކީޕަރު އަޒީޒީ މަތަކުރުމުންނެވެ.\nއެފްއޭ ކަޕުން ކެޓުމުން މި ސީޒަނުގައި ގްރީން ސްޓްރީޓްސް އަށް ބާކީ ދެން އޮތީ ޕްރެޒިޑެންޓްސް ކަޕެވެ. އެ ޓީމުން ލީގު ނިންމާލީ ތާވަލުގެ ހަތަރު ވަނައިގައި އޮވެ އެވެ.\nސެމީ ފައިނަލުގައި މާޒިޔާ ވާދަކުރާނީ މާދަމާ ހަވީރު ދަ ގްރާންޑޭ ސްޕޯޓްސް ކްލަބާއި ށ. ފޯކައިދޫ ފުޓްބޯޅަ ޓީމު ވާދަކުރާ މެޗުން މޮޅުވާ ޓީމަކާ އެވެ. ސެމީގެ ފުރަތަމަ ޖާގަ ހޯދީ މިއަދު ހަވީރު ކްލަބް އޭދަފުށި ބަލިކުރި ޓީސީ ސްޕޯޓްސް ކްލަބެވެ. ޓީސީ ސެމީގައި ނުކުންނާނީ މާދަމާ ރޭ ކްލަބް އީގަލްސް އާއި ވިލިމާލެ ޔުނައިޓެޑް ވާދަކުރާ މެޗުން މޮޅުވާ ޓީމަކާ ދެކޮޅަށެވެ. ސެމީގެ މެޗުތައް ކުޅުމަށް ހަމަޖެހިފައިވަނީ މި މަހުގެ 16 ވަނަ ދުވަހުއެވެ.\nމި އަހަރު އެފްއޭ ކަޕް މި ބާއްވަނީ ދެ އަހަރު ދުވަހުގެ މެދުކެނޑުމަކަށްފަހުއެވެ. އެންމެ ފަހުން މި މުބާރާތް ބާއްވާފައިވަނީ 2017 ވަނަ އަހަރު އެވެ.\nޓީސީއާއި ގްރީންއަށް ހަމަހަމަ ނިމުމެއް\nސަސް އަތުން މާޒިޔާއަށް މޮޅެއް ނުވެވުނު\nހަމްޕުގެ ލަނޑުން މޮޅުވެ މާޒިޔާ އެއްވަނައިގައި ހަމަޖެހިލައިފި


Hoarafushi gai gaaimu kuraa ferry terminal masskai fashaifi\nހޯރަފުށީ ފެރީ ޓާމިނަލްގެ ބިންގާ އެޅުމުގެ ރަސްމިއްޔާތުގެ ތެރެއިން--\nހޯރަފުށީ ފެރީ ޓާމިނަލްގެ ބިންގާ އެޅުމުގެ ރަސްމިއްޔާތުގައި އެ ދާއިރާގެ މެމްބަރު ސަލީމް ވާހަކަދައްކަވަނީ--\nހއ ހޯރަފުށީ ފެރީ ޓާމިނަލްގެ މަސައްކަތް ފަށައިފި އެވެ. ހައި-ސްޕީޑް ފެރީ ނިޒާމަކުން ރަށްތައް ގުޅުވާލުމަށް ފަރުމާކޮށްފައިވާ އިންޓަގްރޭޓެޑް ނޭޝަލް ޕަބްލިކް ފެރީ ނެޓްވޯކްގެ ދަށުން އަޅައި ފެށި މި ފެރީ ޓާމިނަލްއަކީ އެ މަޝްރޫއުގެ ދަށުން ހަދަން ފަށާ ފުރަތަމަ ފެރީ ޓާމިނަލެވެ.\nފެރީ ޓާމިނަލްގެ ބިންގާ އެޅުމަށް މިއަދު ހޯރަފުށީގައި ބޭއްވި ރަސްމިއްޔާތުގައި އެ ދާއިރާގެ މެމްބަރު އަހުމަދު ސަލީމާއި އެމްޓީސީސީ އެމްޑީ އާދަމް އާޒިމާއި ކައުންސިލްގެ ރައީސް ބައިވެރިވެޑައިގެންނެވި އެވެ.\nމި މަޝްރޫއުގެ ފުރަތަމަ ފިޔަވަހީގެ ދަށުން ގުޅާލަން ނިންމާފައިވަނީ ހއ ހދ އަދި ށ އެވެ. އެ ސަރަހައްދުގެ 41 ރަށުގައި ފެރީ ޓާމިނަލް ގާއިމުކުރާނެ އެވެ.\nއެމްޓީސީސީ ބުނީ މި ނިޒާމު ގާއިމުކޮށްފައިވަނީ ރާއްޖޭގެ އެއްރަށުން އަނެއް ރަށަށް ކަނޑުދަތުރުކުރުމުގައި މިހާރު ބޭނުންކުރަމުންދާ ފެރީ ނިޒާމުގައި ހުރި މައްސަލަތައް ބަލައި އެކަމަށް ހައްލު ލިބޭނެ އާ ނިޒާމެއްގެ ގޮތުގައި އެވެ. އެގޮތުން އާ ނިޒާމަކީ އެއްރަށުން އަނެއްރަށަށް ދަތުރުކުރަން މިހާރު ހޭދަވާ ވަގުތު ތިންގުނަ އަވަސްކޮށްދޭނެ ނިޒާމެއްގެ ގޮތުގައި ކަމަށެވެ.\nއަދި ފެރީ ނިޒާމުގައި ބޭނުންކުރާ ފެރީތަކަކަކީ ސީދާ މިކަމަށް ފަރުމާކޮށް އަލަށް ބަންނަ ފެރީތަކެވެ. މި ފެރީތައް ބަނުމުގައި އިސްކަންދީފައިވަނީ ދަތުރުވެރިންނަށް ހިތްފަސޭހަ ދަތުރެއްކުރެވޭނެ ގޮތަކަމަށް އެމްޓީސީސީން ބުނެ އެވެ. އަދި މި ފެރީތަކުގައި ހާއްސައެހީއަށް ބޭނުންވާ ފަރާތްތަކަށް ހާއްސަ އިންތިޒާމުތަކެއް ހަމަޖެއްސޭނެކަމަށްވެސް އެ ކުންފުނިން ބުނެ އެވެ.\nފެރީ ނިޒާމު ފުރިހަމަކުރާނީ ރައްޔިތުންގެ ޝަކުވާ ނާންނާނެ ފެންވަރަށް: އާޒިމް


Shiz: Hiyvaru gadha, Masahkaitheri\nޝިޒްލީ "އަވަސް" އަށް އިންޓަވިއު ދެއްވަނީ-- ފޮޓޯ: ޒަހާ އަހުމަދު | އަވަސް\nއަންހެނުން ފަހަތު ފަޔަށް ބުރެވެގެން ތިބި ޒަމާން ހިނގައްޖެ އެވެ. މިއަދުގެ އަންހެނުންނަކީ ކެރޭ ބައެކެވެ. ހިތްވަރު ގަދަ ބައެކެވެ. މަސައްކަތްތެރި ވެސް ބައެކެވެ. މިއީ އެ ފަދަ އަންހެނެކެވެ. ސަތޭކަ އަހަރުވެފައިވާ ޖޫނިއަ ޗެމްބާ އިންޓަނޭޝަނަލް (ޖޭސީއައި)ގެ ރާއްޖޭގެ ގޮފި، ޖޭސީއައި މޯލްޑިވްސްގެ މިހާރުގެ ރައީސް މަރިޔަމް ޝިޒްލީން (ޝިޒް) އެވެ.\nޝިޒްލީން އޭލެވަލް ފުރިހަމަ ކުރެއްވުމަށްފަހު އަތް އުރާލައިގެން ހުރީ އެއް ނޫނެވެ. އިމްތިހާނުގެ ނަތީޖާ ލިބެންދެން އެވީ ދުވަސްކޮޅުގައި ވެސް ކޮންމެ ވެސް މަސައްކަތެއް ކުރަން ބޭނުންވި އެވެ. އެހެންވެ، ސަރުކާރުގެ ވަޒީފާއަކަށް ނުކުތީ އެވެ. ޝިޒްލީން ޝައުގުވެރިކަން ހުންނެވި ދާއިރާއަކީ ވިޔަފާރީގެ ރޮނގެވެ. އެހެންވެ މަތީ ތައުލީމް ހާސިލް ކުރެއްވީ ވެސް މި ދާއިރާއިންނެވެ. ބެޗްލާސް ޑިގްރީ ފުރިހަމަ ކުރެއްވުމަށްފަހު، މާސްޓާސް ވެސް ފުރިހަމަ ކުރެއްވީ ހަމަ މި ދާއިރާއިން އެވެ.\nކިޔަވައި ވިދާޅުވުމަށްފަހު ރާއްޖެ ވަޑައިގެން ފުރަތަމަ ވަޒީފާއަކީ ދިރާގެވެ. ރާއްޖޭގެ އެންމެ ބޮޑު ޓެލެކޮމް ކުންފުނީގެ މޮބައިލް ޕްރޮޑަކްޓް މެނޭޖަރުގެ މަގާމުގައި ގިނަ ދުވަސް ތަކެއް ހޭދަކުރެއްވި އެވެ. ދިރާގު ވެގެން ދިޔައީ ޝިޒްލީން އަށް ގިނަ އެއްޗިހި ތަކެއް ދަސްވި ތަނަކަށެވެ. ރާއްޖޭގެ އެންމެ ބޮޑު ޓެލެކޮމް ކުންފުނީގެ ހައިސިއްޔަތުން ގިނަ މަސައްކަތްތަކެއް ކުރި އެވެ.\n"ޕްރޮފެޝަނަލް އެންވަޔަރުމެންޓެއްގައި މަސައްކަތް ކުރުމާއި ލީޑާޝިޕް ގިނަ ބައިތަކެއް ދަސްވީ ދިރާގުން. އަސްލު ވަރަށް ރަނގަޅު ފައުންޑޭޝަނެއް އެ ކުންފުންޏަކީ،" ޝިޒްލީން ވިދާޅުވި އެވެ.\nދިރާގުގެ ވަޒީފާ އިން ވަކިވީ އަމިއްލަ އަށް މަސައްކަތެއް ކުރާށެވެ. އަމިއްލަ މަސައްކަތުން ކުރިއަރާށެވެ. އެހެންވެ ކޮންމެވެސް ވަރަކަށް ކިޔަވައި ދިނުމުގައި ވެސް ހަރަކާތްތެރިވި އެވެ. ޝިޒް ވަނީ ޓްރެވަލާސް ގްލޯބަލްގެ ޖެނެރަލް މެނޭޖަރުކަންވެސް ފުރުއްވާފަ އެވެ. އަދި ރަފީ ފައުންޑޭޝަންގެ އިންޓަނޭޝަނަލް އެޑްވައިޒަރީ ބޯޑުގައި ވެސް ހިމެނިވަޑައި ގަނެ އެވެ. މި ދުވަސްވަރަކީ ޝިޒް ހިލޭ ސާބަހަށް މަސައްކަތް ކުރުމަށް ޝައުގުވެރިކަން އުފެދުނު ދުވަސްވަރެވެ.\nދުނިޔޭގެ އެންމެ ޒަމާންވީ އެއް ޖަމިއްޔާ ކަމަށްވާ ޖޭސީއައި އިންޓަނޭޝަނަލާ ގުޅުނެވެ. އެ ޖަމިއްޔާ ރާއްޖެ ގޮފީގެ މެންބަރަކަށްވި އެވެ. އެ ޖަމިއްޔާ އާ ގުޅުނީ 2014 ވަނަ އަހަރު އެވެ. އެހެންވެ މި ޖަމިއްޔާ އިން ކުރިއަށް ދާނެ ގިނަ ފުރުސަތު ތަކެއް ޝިޒް އަށް ލިބިގެން ދިޔަ އެވެ. އެކި ދާއިރާ ތަކުން ޒުވާނުން ކުރިއަރުވަން އެހީވާ މި ޖަމިއްޔާގެ މެންބަރަށް ޝިޒް ހިމެނުން ވެގެން ދިޔައީ، އިތުރު ފުރުސަތު ތަކެއް ހުޅުވިގެން ދިޔަ ކަމަށެވެ.\n"ވަރަށް ބޮޑު ނެޓްވޯކެއް މިއީ. މިއީ ވަރަށް ބޮޑު ފަސޭހައެއް. ބިޒްނަސް ސަޕްލައިޔާވެސް ދިމާވޭ. ޖޭސީއައިއިން ވަރަށް ބޮޑަށް ޕާސަނަލް ޑިވްލޮޕްމަންޓަށް އިސްކަން ދޭ. ވަރަށް ގިނަ ކަންތައްތަކެއް ދަސްވެގެން ދާނެ. ޖޭސީއައިއިން އިންޓަނޭޝަނަލް ފީޑްގައިވެސް މަސައްކަތް ކުރަން ޖާގަ ލިބޭނެ،" ޖޭސީއައި އިންޓަނޭޝަނަލުން އަންނަ އަހަރު ޕީސް ކޮމެޓީގެ މެންބަރެއްގެ މަގާމަށް ހަމަޖައްސާފައިވާ ޝިޒް ވިދާޅުވި އެވެ.\nޖޭސީއައިގެ އިތުރުން ޝިޒްއަކީ މިހާރު ކުންފުންޏެއްގެ މެނޭޖިން ޑިރެކްޓަރެކެވެ. ރާއްޖޭގެ އެންމެ ވާދަވެރި އެއް ދާއިރާ ކަމަށްވާ އިވެންޓް މެނޭޖު ކުރުމުގެ ދާއިރާއަށް ދެ އަހަރުވީ، "ވީވާ" ކުންފުނި ހިންގުމުގައި އެންމެ އިސް ދައުރެއް އަދާކުރައްވަނީ އޭނާ އެވެ.\nމި ކުންފުނި މި ފަދަ އެހެން ކުންފުނިތަކާ ތަފާތެވެ. ޝިޒް ވިދާޅުވި ގޮތުގައި އެއް ތަފާތަކީ ދިވެހިން މަސައްކަތް ކުރުމެވެ.\nމުޅިން އާ ޒުވާނުން ތަކެއް ނަގައި، ތަމްރީން ދީގެން މިހާރު "ވީވާ" އަކީ ވެސް ދެރަ ޓީމެއް ނޫނެވެ.\nއެ ކުންފުނިން ދަނީ ބޮޑެތި ބައެއް އިވެންޓުތައް ވެސް ނަގަމުންނެވެ. އެ ކުންފުނިން މިހާތަނަށް ނަގާފައިވާ ބޮޑެތި ބައެއް އިވެންޓްތަކުގެ ތެރޭގައި ކޮންމެ އަހަރަކު އެއްފަހަރު ބާއްވާ "ޓޫރިސްޓް އެރައިވަލް ކައުންޓް ޑައުން ޝޯ" އާއި "ޒުވާނުންގެ އެވޯޑު" ފަދަ އިވެންޓްތައް ހިމެނެ އެވެ. މަސައްކަތުގައި އެންމެ އިސް ދައުރެއް އަދާކުރަނީ ޝިޒް އެވެ.\nޝިޒް ދައްކައިދެނީ ހިތްވަރެވެ. ކޮންމެހެން އަންހެނަކަށްވީތީ ނުވާނެއޭ ކިޔައި ގޭގައި ހުރުމުގެ ބޭނުމެއް ނެތެވެ. ފަަހަތަށް ޖެހުމުގެ ބަދަލުގައި ހިތްވަރާއެކު މަސައްކަތް ކުރަންވީ އެވެ.\nޝިޒް މަންމަ އަދި ބައްޕަ، އަދި ފިރިމީހާއާއެކު--\nޝިޒްގެ މި މަސައްކަތުގައި އެންމެ ހިތްވަރު ދެނީ ފިރި މީހާ އެވެ. އަދި އަބަދު ވެސް އެހީތެރިކަން ދެނީ މައިންބަފައިންނެވެ. މަސައްކަތުގައި ކުރި އަށް ދިއުމުގެ ބާރަކީ މިއީ ކަމަށް ޝިޒް ގަބޫލު ކުރެ އެވެ.


Maaveyo miskiy maadhamaa nuhulhuvaane\nމާވެޔޮ މިސްކިތް މާދަމާ ނުހުޅުވާނެ\nމާވެޔޮ މިސްކިތް: މިސްކިތް ހުޅުވާނީ ހަފްތާއެއްހާ ދުވަސް ފަހުން --\nމާވެޔޮ މަގުގައި، ކުރީގައި ހުރި މިސްކިތް ތަޅާލުމަށްފަހު އިމާރާތް ކޮށްފައިވާ މިސްކިތް މާދަމާ ހުޅުވުމަށް ހަމަޖެހިފައިނުވާ ކަމަށް އިސްލާމިކް މިނިސްޓަރު ޑރ. އަހުމަދު ޒާހިރު ވިދާޅުވެއްޖެ އެވެ.\nހަތް ބުރީގެ މާވެޔޮ މިސްކިތް މިހާރު ވަނީ ސަރުކާރާ ހަވާލުކޮށްފައެވެ. ދުވަސްތަކަކަށްފަހު މާދަމާ މާލޭގައި ޖަމާއަތުގައި ނަމާދު ފެށުމަށް ހަމަޖެހިފައިވާއިރު މާދަމާ މާވެޔޮ މިސްކިތް ހުޅުވަން ނިންމާފައިވާ ބައެއް ނޫސްތަކުގައި ބުނެފައިވެއެވެ.\nއަވަސްއާ ވާހަކަދައްކަވަމުން މިނިސްޓަރު ޑރ. ޒާހިރު ވިދާޅުވީ މާވެޔޮ މިސްކިތް ހުޅުވަން ވާންޖެހޭ އެންމެ ފަހުގެ ތައްޔާރީތައް ވަމުންދާ ކަމަށެވެ. ނަމަވެސް މާދަމާ މިސްކިތް ނުހުޅެވޭނެ ކަމަށެވެ. ހުރިހާ މަސައްކަތް މުޅިން ނިންމާލުމަށްފަހު މިސްކިތް ހުޅުވަން އަދި ހަފްތާއެއްހާ ދުވަސްވާނެ ކަމަށް މިނިސްޓަރު ވިދާޅުވިއެވެ.\nމާވެޔޮ މިސްކިތް ފަރުމާކޮށް އަދި އިމާރާތް ކުރުމުގެ ހުރިހާ ހަރަދެއް ކޮށްފައިވަނީ ހ. ސީސައިޑް މުހައްމަދު އަލީ ޖަނާހު އެވެ. އަދި މި މިސްކިތުގެ ކޮންޓްރެކްޓަރެއްގެ ގޮތުން ހަރަކާތްތެރިވީ ޖަނާހުގެ އެޗްއާރުސީ ކުންފުނިންނެވެ.\nމިސްކިތް ހެދި ފަރާތުން ހުރިހާ މަސައްކަތެއް ނިންމައި ހަވާލު ކުރިއިރު މިހާރު އެތަނުގައި ކުރަމުން ދަނީ ދިރާގުން މިސްކިތުގެ ހަރިންމަ ތެރޭގައި ކުރިން ބަހައްޓާފައި ހުރި ޕެނަލް ބޯޑެއް ނެގުމުގެ މަސައްކަތެވެ. އަދި އެތަނުގައި ހުރި ސްޓެލްކޯގެ ޓްރާންސްފޯމަރެއް ވެސް ނަގަން ޖެހެ އެވެ.\nމާވެޔޮ މިސްކިތުގައި ހިމެނޭ ހާއްސަ ސިފަތަކުގެ ތެރޭގައި މުޅި މިސްކިތަކީ އެއްކޮށް އެއާކޮންޑިޝަން ކޮށްފައިވާ ތަނެކެވެ. އަދި މިސްކިތަށް ގެނައި ބަދަލުތަކާއެކު މިސްކިތް ޓެރަސްއާއެކު ހަތް ބުރިއަށް ހަދާފަ އެވެ. އަދި މީހުންނަށް ލިފްޓް ބޭނުން ކޮށްގެން އަރައި ފޭބޭ ގޮތަށް ފަރުމާ ކޮށްފައިވެ އެވެ.\nމިސްކިތުގައި އެއް ފަހަރާ 1،800 މީހުންނަށް ނަމާދު ކުރެވޭނެ އެވެ. އަދި އަންހެނުންނަށް ހާއްސަ ނަމާދު ކުރާނެ ބަޔަކާއި ފާހާނާ ހަދާފައިވެ އެވެ. މުޅި މިސްކިތުގައި ސީސީ ޓީވީ ހަރުކޮށްފައިވާއިރު، މިސްކިތުގައި ހަތަރު ގުއްބު ހުރެ އެވެ.\nމިސްކިތް އިސްލާމިކް ޔުނިވާސިޓީ


ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ، މުއްދަތު ހަމަނުވާ ކާޑުގެ ދެފުށުގެ ލިޔުންތައް ފެންނަ، އަދި ލިޔެފައިވާ ލިޔުންތައް ކިޔަން އެނގޭ ފަދަކޮޕީއެއް.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވެލް ކަނޑައަޅާފައިވާ، ރާއްޖެއިންބޭރުގެ މަތީ ޓައުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓްފިކެޓްތަކާއި\nޓްރާންސްކްރިޕްޓްގެ ކޮޕީ، ނުވަތަ ކޯސްފުރިހަމަކުރިކަމުގެ ލިޔުމާއެކު ކޯހުންލިބޭ ސެޓްފިކެޓް ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން\nދޫކުރައްވާފައިވާ ލިޔުމުގެ ކޮޕީ.\n(ހ) ދައުލަތުގެ މުއައްސަސާއެއްގައި ނުވަތަ ސަރުކާރު ހިއްސާވާ ކުންފުންޏެއްގައި ވަޒީފާ އަދާކޮށްފައިވާނަމަ، އަދި ވަޒީފާގެ މުއްދަތާއި، ވަޒީފާގެ މަސްޢޫލިއްޔަތު ބަޔާންކޮށް\n(ށ) އަމިއްލަ ކުންފުންޏެއްގެ ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ، އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި ، ވަޒީފާގެ މަސްޢޫލިއްޔަތު އަދި\nމަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން. ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކްފޯމް\nވަޒީފާއަށް އެދޭ ފޯމު ޖަލާލުއްދީން ސްކޫލް ކައުންޓަރުން ލިބެން ހުންނާނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ފެބްރުވަރީ 17 ވާ އާދީއްތަ ދުވަހުގެ 13:30ގެ ކުރިން، ޖަލާލުއްދީން ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، admin@jalaluddin.edu.mv އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 ފެބްރުވަރީ 19 ވާ އަންގާރަ ދުވަހު ޖަލާލުއްދީން ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n1 ޖުމާދުލްއާޚިރާ 1440\n6 ފެބްރުވަރީ 2019\nސުންގަޑި: 17 ފެބުރުވަރީ 2019 1330


ލޯބިން އަންނާށޭ ކަލާ…. (ދިހަ ވަނަ ބައި) – Esfiya\n18 އޮގަސްޓް 2017 ވަނަ ދުވަހުގެ ބަޔާ ގުޅޭ……\nއިމީގެ މޫނަށް ބަލައިލަމުން ހިޝާން އެއަތުގައި ހިފިއެވެ.\n” ތިއީ ދޮންބެ ގެ ފްރެންޑެއްދޯ! އެކަމް މީގެ ކުރިން ނުދެކެން! މިގެއަކަށްވެސް ނާންނަމެއްނު!” އިމީ ހުރީ ހިޝާންއާ ވާހަކަ ދައްކާލަން ބޭނުންވެފައެވެ. ހިޝާން ބޭނުންވީ އަވަހަށް އެގެއިން ނުކުމެގެން ދާށެވެ. އިމީ އޭނާގެ އަތުން ދޫކޮށްނުލައި އެހުރި ގޮތަށް ހުރުމުން އޭނާއަށް އެކަން ކާމިޔާބުވާގޮތް ނުވީއެވެ.\n“ސްކޫލް ނިންމި ގޮތަށް ލިބުނު، ސްކޮލާރޝިޕްގައި ކިޔަވަން އުޅެލާފަ، ނިންމާލިގޮތަށް މިއަދު މިއައީ؟! ” އިމީއާ ވާހަކަ ދެއްކުމުގެ ޝައުގުވެރިކަނެތަސް މަޑުމައިތިރިކަމާއެކު ހިޝަން ބުނެލިއެވެ.\n“އެހެންތަ؟! ދޮންބެވެސް ހަމަ މިއަދު އެއައީ… ކޮން ފީލްޑަކުން ތި ކިޔެވީ؟!” ހިޝާންގެ އަތުން ދޫކޮށްލަމުން އިމީ އެހިއެވެ. އިމީ ހުރީ އެރެއިން އެރެއަށް މި ޒުވާނާ ރަނގަޅަށް ދަސްކުރަން ބޭނުންވެފައެވެ.\n“މެޑިސިން… ” ހިޝާން ދާން ހިނގައިގަން ނަމުން ބުނެލިއެވެ.\n“އޯހް ނައިސް! ދޮންބެއާ ދެމީހުން އެއްފީލްޑެއް ދޯ ޗޫޒް ކުރީވެސް؟!” އިމީ އެހެން ބުނެ ލުމުން ހިޝާން އިމީއާ ދިމާލަށް އެނބުރިލަމުން ހިނިތުން ވެލާފައި ދެކޮނޑު އަރުވާލިއެވެ. ހަގީގަތުގަ ޖައިޝް ކިޔެވީ ކޮން ދާއިރާއަކުން ކަމެއް އޭނާ އަކަށް ނުވެސް އެނގެއެވެ. އެކަން ހޯދުމުގެ ޝައުގުވެރިކަމެއްވެސް އޭނަގެ ނެތެވެ. ދޮރާށިން ބޭރަށް ނުކުމެ ސައިކަލަށް އަރައި ހިޝަން ގޮސް އޮބާލަންދެން އިމީ ބަލަން ހުއްޓެވެ.\nވަރަށް އާދައިގެ ގޮތަކަށް ހަދާފައިވާ ގެއަށް ހިޝާން ގޮސް ވައިން އިރު އޭނާގެ މަންމަ އާ ބައްޕަ ޓީވީ ބަލަން ސިޓިން ރޫމްގައި ތިއްބެވެ. ހިޝާން ފެނުމާއެކު ދެމަފިރިން ކޮޅަށް ތެދުވިއެވެ. މިހާ ދުވަހު އެމީހުންނާ ދުރުގައި ހުރުމަށްފަހު މާލެ އައިގޮތަށް އައިސް އޭނާ އަވަހަށް ދިޔައީ ބަލްޚާއާ ބައްދަލުކުރާށެވެ. މަންމަ އާ ބައްޕަ އަށްވުރެ އޭނާ އަށް މުހިންމުވީ ބަލްޚާއެވެ. ނަމަވެސް ހިނދުކޮޅެއްތެރޭ އޭނާ ދެކެމުން އައި ހުރިހާ ހުވަފެނެއް ބިލާހަކަށްވީއެވެ. އޭނާއަށް ބަލްޚާ ވީ ވަޢުދުގެ ކުރިއަށް އަމިއްލަ އެދުން ނެރުނީތީ ބަލްޚާ ދެކެ އިންތިހާއަށް ރުޅިއާދެވުނެވެ. ލޯބި ނުވާނަމަ، އެކަން އަންގާނެ އެތައް ފުރުސަތެއް ބަލްޚާއަށް ލިބިފައިވާނެ ކަމުގައި ހިޝާން ގަބޫލުކުރިއެވެ.\n” ދަރިފުޅާ! ހިނގާ ކާން ދާން މަންމަމެން މިތިބީ ދަރިފުޅު ނައިސްގެން ނުކެވިފަ.. ދަރިފުޅާ މާލެ އައިގޮތަށް މާ އަވަސް އަރުވާލާފަ ކޮންތާކަށް ތަ ދިޔައީ؟!..” އެ ސުވާލާ ކުރިމަތިލާން ޖެހޭނެ ކަން މާކުރިންވެސް ހިޝާންއަށް އެނގުނެވެ.\n” ގާތް ރައްޓެއްސަކާ ކުއްލިއަކަށް މުހިންމު ކަމަކު ބައްދަލުކޮށްލަން ވެފަ އޮތީމަ ދިޔައީ.. ދެން އެގެއަށް ގޮސް ކައިގެން މިއައީވެސް،،، ވަރަށް ވަރުބަލިވެސް ވެއްޖެ…މަންމާ! އެންމެ ރަނގަޅުތަ ނިދާލިޔަސް؟!…….” އިތުރު ވާހަކަ ދައްކާ ވަރަށްވުރެ އޭނާ މޫޑު ވަނީ ޚަރާބުވެފައެވެ. މަންމައާއި ބައްޕައާ މެދު އެގޮތަށް އަމަލުކުރަންޖެހުނީތީ އޭނާ ދެރަވިއެވެ. ނަމަވެސް ހިތަށް ލިބުނު ވޭނުން އޭނާގެ ހަށިގަނޑާއި ސިކުނޑިވަނީ މުޅިން ވަރުބަލިވެ ކަންނެތްވެެފައެވެ.\nކޮޓާރިއަށްވަދެ ޖީބުގައި އޮތް ރަން އަނގޮޓި އާއި ބޮނޑި ބޮނޑި ކޮށްލާފައި އޮތް ރަތް ފިނިފެންމާ ނަގަމުން ހިޝާން އެނދުގައި އޮށޯވެލިއެވެ. އިރުކޮޅަކު ބަލަން އޮތުމަށްފަހު އަނގޮޓިއާއި ފިނިފެންމާވެސް ދުރަށް ހޫރާލިއެވެ. ލިބުނު މާޔޫސްކަމުގައި ދެއަތަކަށް ފުރޮޅިލުމާއެކު އޭނާގެ ލޮލުގައި އަޅާއިގަތީ އެނދުކައިރީ ބަހައްޓާލާފައި ހުރި އޭނާގެ ދަބަހެވެ. އެ ދަބަހުގެ ކަނުން ޒިޕް ހުޅުވިފައިއިން ދިމާލުން ބަލްޚާގެ ފޮޓޯގަނޑު އޭނާއަށް ފެނުމާއެކު އެނދުން ތެދުވެ އެ ފޮޓޯ ފްރޭމް ނެގިއެވެ. އެނދުގައި އިށީނދެލަމުން ނިކަން ފަރުވާތެރިކަމާއެކު އެ ފޮޓޮއަށް އޭނާ ބަލައިލިއެވެ. ލޯބޮޑު ނަންބަރު އައިނެއް އަޅާއިގެން އިން އިރު ވާއަތުގެ ޝަހާދަތް އިނގިލީގައި ލުއި ގޮތަކަށް ދަތް އަޅާލައިގެން އިން ބަލްޚާގެ މައުސޫމްކަން އެ ފޮޓޯ އިން ނިކަން ރީއްޗަށް ހާމަވަމުން ދިޔައެވެ. ފޮޓޯ ނެގިއިރު ކެމެރާއަށް ބަލަހައްޓައިގެން އިންލެތް ހިތްގައިމުކަމުން އެރީތި މުށި ދެލޮލުގެ ވިދުން ގަދަހެން ހީވެއެވެ. އަލްމަންޑް ކުލައިގެ އިސްތަށިގަނޑުން ބައެއް އެރީތި ދޮންމޫނަށް ހިޔާ އަޅާފައިވާލެއް ފުރިހަމައެވެ. ހީވަނީ މޮޅު ކުރެހުން ތެރިއެއްގެ ޚިޔާލީ ތަސްވީރަކުން ކަނޑާ ނަގާފައިވާ ރީތި ތަސްވީރެއް ހެންނެވެ. އިރުކޮޅަކު ފޮޓޯއަށް ބަލަން އިނުމަށްފަހު ހަށިގަނޑަށް ގެނައި ކުއްލި ހަރަކާތާއެކު ނިކަން ބާރަށް އެފޮޓޯ ފާރާދިމާއަށް ހިޝާން ހޫރާލުމާއެކު، ބިއްލޫރި ފްރޭމް ކުދިކުދިވިއެވެ. އެއާއެކު ކުނޑި ކުނޑިވެފައިވާ ބިއްލޫރި ތަކުގެ ތެރެއިން އެފޮޓޯނަގައި ވީދާލުމަށްފަހު އެނދުކައިރީގައި އިން ޑަސްޕިނަށް އަޅާލިއެވެ. އޭނާގެ ހިތުގައި ކަނޑާ ނެގިފައިވާ ބަލްޚާގެ ތަސްވީރު އެހިތުން އަބަދުގެ އަބަދަށް ފޮހެލުމަށް ބޭނުންވެފައިވާ ފަދައިންނެވެ.\nހަވީރުގެ ހިތްގައިމުވަގުތެވެ. ކާރޫބާރު ބޮޑު މާލޭގެ މަޖީދީމަގުން އެކުވެރި ދެތިން ކުއްޖަކާއެކު އިމީ ހިނގަމުންދިޔައީ ހީ ސަމާސާކުރަމުންނެވެ. ސައިކަލު މަތީގައި ޓްރެފިކްގައި ޖެހިފައި އިން ހިޝާން އިމީއަށް ފެނުނީ އެވަގުތުއެވެ. އިމީގެ ފިޔަވަޅަށް ކުއްލިއަކަށް ހުއްޓުންއައެވެ.\n” ވާއު… ސަޅި ބިޓެއް! އިމީގެތަ؟” އިމީގެ ގާތުގައި ހުރި އައިޝައަށް އިމީ ބަލަމުން ދިޔައީ ހިޝާން އަށްކަން އެނގުމުން އިމީގެ ގައިގައި ވިކާލަމުން ބުނެލިއެވެ.\n” އުހުނ… ބިޓެއް ނޫން… އެކަމް ބޭނުން އޭނާގެ ބިޓަށް ވާން!… އޭތް! ތިމީހުން ދޭ ބަލަ ކުރިއަށް އިނގޭ…” އިމީއަކި ހުޅުވާލެވިފައިވާ ފޮތެއްކަހަލަ ކުއްޖެއްކަމުން ހިތުގަ އޮންނަ އެތި ފޮރުވަން މަސައްކަތް ކުރުމަކީ އޭނާ އެއްވެސް ވަރަކަށް ކުރާ ކަމެއް ނޫނެވެ. އޭނާ އެހެން ބުނެލުމުން އޭނާގެ އެކުވެރިންވެސް ހެމުން ކުރިއަށް ހިނގައިގަތެވެ. ހިޝާން އިމީ ހުރި ފަރާތަށް ބަލައިލީ އެވަގުތުއެވެ. އެވަގުތު އިމީ އަތުން ހަނާއަޅާ ލުމުން ނިކަން ފަސޭހައިން ހިޝާންގެ ލޮލުގައި އިމީ އަޅައިގަތެވެ. ސައިކަލު އަނބުރާލުމަށްފަހު އިމީ ހުރި ދިމާއަށް ހިޝާން އައެވެ.\n“އެކަނިތަ؟” ދެކޮޅު ހޯދާލަމުން ހިޝާން އެހިއެވެ.\n“އެކަނިވެރިން އުޅޭނީ އެކަނިދޯ؟!” ހިޝާންއަށް ދޯ ދެމުން އިމީ ހިނިތުންވެލިއެވެ.\n” އެހެންތަ؟! އެކަނިވެރިއެއްތަ ތިއީ؟! އަރަންވީނު؟!” ސައިކަލުގެ ފަހަތަށް އިޝާރާތްކޮށްލަމުން ހިޝާން ބުނެލިއެވެ. އިމީ ހުރީ އެފުރުސަތަށް އެދިއެދިކަމުން، އެއްމެ ސިކުންތެއްވެސް ގެއްލުވާނުލައި ހިޝާންގެ ފަހަތަށް އަރައި އޭނާ ހަމަޖެހި ލިއެވެ.\nހިޝާންއާއި އިމީ ތިބީ މޫދު ފެންނަހެން ހަދާފައިވާ ނިކަން ހިތްގައިމު ރެސްޓޯރެންޓެއްގައެވެ. ސީދާ ކަނޑުން އަންނަ ފިނި ފިނި ރޯޅިތައް ހަށިގަނޑުގައި ބީހިލާގޮތުންވެސް އެމާހަވްލާ އެމީހުންނަށް ގަޔާވެވުނެވެ. ކަނޑުގެ ލޮނުގަނޑު ކަފަމުން ދެކޮޅަށް ދުއްވާފައިދާ ކަނޑު އުޅަނދުތަކުން ރެސްޓޯރެންޓް ހިމެނޭ ސަރަހައްދުގެ މަންޒަރު އިތުރަށް ފުރިހަމަ ކޮށް ދީފައިވެއެވެ. ދެ ޒުވާނުންވެސް އެހާ ގާތުން އެކަކު އަނެކެއްގެ ހަތަރުކަޅި ހަމަވާގޮތަށް ބައްދަލުވުމުން ފުރަތަމަ ތިބީ ދައްކަން ވީ ވާހަކަ ނޭނގިފައެވެ.\n” އިމީ ސްކޫލް ނިމިއްޖެތަ؟” ތަނަށް ވެރިވެފައިވާ ހަމަ ހިމޭންކަން ފޫދުއްވާލަމުން ހިޝާން އެހިއެވެ.\n“އިމީ މިދިޔަ އަހަރު މެދުތެރޭ ނިމިއްޖެ ސްކޫލް… ދެން އޮތީ ކިޔަވަން ދިއުން… އެކަމް ކުޑަ ދުވަސްކޮޅަކު މިކޮޅުގަ މަޑުކޮށްލާފަ ދާނީ؟!” ވަޔާއެކު ވިހުރެމުންދާ ފަން އިސްތަށިގަނޑު އަތުން ހައްޔަރުކޮށްލަމުން މޭޒުގައި ދެ އަތުގެ އުޅަނބޮށި އަޅުވާލަމުން އިމީ ބުނެލިއެވެ. އެއާއެކު އަނެއްކާވެސް ވާހަކަ ހުސްވެގެން ބުނަންވީ ކީކޭ ކަމާމެދު އިމީ ވިސްނާލިއެވެ.\n” ހިޝާންގެ ގާލް ފްރެންޑެއް ހުރޭތަ؟!” ޖެހިލުން ކުޑަކަމާއެކު އިމީ އެހެން އެހީ އެސުވާލުގެ ޖަވާބު ކޮންމެހެންވެސް ބޭނުންވެ ހުރެއެވެ. އެއާއެކު ހިނދުކޮޅެއްގެ ހަމަހިމޭނަކަމެއް އެ ދެދެމެދަށްވެރިވިއެވެ.\n“ގާރލްފްރެންޑެއް ނުހުރޭ.. އެކަމަކު ކުއްޖަކު ދެކެ ވަރަށް ލޯބިވިން…..” ހިން ދިރުވާލަމުން ހިޝާން އެހެން ބުނިއިރުވެސް އޭނާގެ އަޑުގައި ރިހުމެއް ހުރިހެން އިމީއަށް ހީވިއެވެ. އިމީ ވަގުތުން މާޔޫސް ވާގޮތްވިއެވެ.\n” ލޯބިވީމޭ ދޯ ތިބުނީ؟! މިހާރު ނުވޭތަ ލޯތްބެއް؟!”\n” މިހާރު އެއީ އެހެން މީހެއްގެ ހައްގަކަށްވާން ތައްޔާރުވެފައި އިން ކުއްޖެއް! އަހަރެން ލޯބި ވިޔަސް ނުވިޔަސް ދެން ހެދޭނެ ގޮތެއް ނެތެއްނޫން!… ” ކުޑަކޮށް ހިނިތުން ވެލަމުން ހަމަޖެހޭ ގޮތް ދައްކާލަން ހިޝާން މަސައްކަތް ކުރިއެވެ.\n“އިމީިގެ ހުރޭތަ ބީއެފް އެއް؟!” ޝާއުގުވެރިކަން ދައްކާލަމުން ހިޝާން އެހިއެވެ.\n” ނުހުރޭ… އެކަމް ލައިކް ވާ ކަހަލަ ކުއްޖަކާ ދިމާވެއްޖެ މިހާރު!” މައުނަވީ ނަޒަރަކުން ހިޝާންއަށް ބަލައިލަމުން އިމީ ބުނެލިއެވެ. އެދުވަހުގެ ބައްދަލުވުން ނިމިގެން ދިޔައިރު ދެ ޒުވާނުންނަށްވެސް އެކަކު އަނެކެއްގެ ދިރިއުޅުން ކޮންމެވެސް ވަރަކަށް ހިއްސާކުރެވި ދެނެގަނެވުނެވެ.\nދުވަސްތައް ފާއިތުވަމުން ދިޔައެވެ. ހިޝާންއާ އިމީގެ ގުޅުން ދުވަހެއް ދުވަހަކަށް ދިޔައީ ބަދަހިވަމުންނެވެ. ހިޝާންއަށް ހެދުނު ގޮތާމެދު ބަލްޚާ ދެރަވިއެވެ. އޮޅުވާލުމެއްގެ ތެރޭގައި އެހާ ދުވަހު ހިޝާން ބެހެއްޓުނީތީ އޭނާ ދެރަވިއެވެ. ހިޝާންގެ ކިބައިން މާފަށް އެދެން އޭނާ އާ ބައްދަލުވޭތޯ ކިތައްމެ ފަހަރަކު އޭނާ މަސައްކަތްކޮށްފިއެވެ. ނަމަވެސް މާލެއައި ރޭ ފެނުނުގޮތަށްއަދި އަދަށް ދާންދެންވެސް އޭނާއަށް ހިޝާން ނުފެނެއެވެ. އޭނާއާ ގުޅޭނެ ނަންބަރެއްވެސް ނޭނގެއެވެ. އެގެއަށް ދިޔަޔަސް ވަންނަން ނުކެރިގެން އަނބުރާލާފައި އަންނަނީއެވެ.\nއިމީއާއެކު ހިޝާން އައިސް އައްސޭރިވިލާއަށްވަނީ ބަލްޚާ ގޭތެރެ ސާފުކުރުމުގައި އަވަދިނެތިވެ އުޅޭނިކޮށެވެ. ހިޝާން ސޯފާގައި އިށީނުމުގެ ދަޢުވަތު ދިނުމަށްފަހު “އެބަ އަންނަން” ކަމަށް ބުނަމުން އިމީ ސިޑިން މައްޗަށް އަރައިގެން ދިޔައެވެ. އިމީއާއި ހިޝާންގެ ގުޅުން އެހާ ގާތްވީ ކޮން އިރަކުކަން ނޭނގުނީތީ ބަލްޚާ ހައިރާންވިއެވެ. އެއަށްވުރެވެސް ބޮޑަށް ހައިރާންވީ ހިޝާން އެއޮއްހާއިރު އެގޭގައި އިން އިރުވެސް ބަލްޚާއަކީ ދަންނަ މީހެއްކަމުގައިވެސް ހަދައި ނުލީތީއެވެ. ހިޝާންގެ ބަދަލުވެފައިވާ މިޒާޖް ފެނުމުން ބަލްޚާ ދެރަވިއެވެ. ޖައިޝް ގެއަށް އައިސް ވަނީ އެވަގުތުއެވެ.\n” އަހަން… ހިޝާން! ހާދަ ދުވަހެއް ވެއްޖެއޭ ނުފެންނަތާ؟ ބަލްޚާ އާ ދިމާވެލަންތަ ތިއައީ؟!… އޭތް! އެބަ އޮތޭ ނިއުސް އެއްވެސް….. ޓޫ މަންތްސް ފަހުން މެރީ ކުރަމް މިއުޅެނީ!” އެއްޗެއް ބުނަން ހިޝާން އަށް ފުރުސަތު ދިނުމެއްނެތި ޖައިޝް ބުނެލިއެވެ. ހިޝާންގެ މޫނުމަތިން ފެނުނީ ހަމަ ހިމޭންކަމެވެ. ބަލްޚާ ދުރުގައި ހުރެ ހިޝާންގެ މޫނު މައްޗަށް ބަލަމުން ދިޔައިރު ހިޝާން ވާނެ ދެރަ ހިތަށް އަރާފައި އޭނާ ހިތުގައި ޖެހުނެވެ. ހިޝާން އޭނާ ދެކެ ވީ ލޯތްބަކީ އެ ލޯތްބަށް އެތަށް ޒަމާނެއް ވެފައިވާ ލޯތްބެއްކަން ބަލްޚާއަށްވެސް އެނގެއެވެ.\n” މަރުހަބާ!!!” ހިނިތުންވެލަމުން ހިޝާން ބުނެލިއެވެ. އިމީ އެތަނަށް އައިސް ހުއްޓިލީ އެވަގުތުއެވެ. އިމީއާއި ހިޝާންގެ ވާހަކަ ތަކުން އެދެ މެދުގައި ގާތް ގުޅުމެއް ފައްކާ ވަމުން ދާކަން އެނގުމުން ޖައިޝް ހައިރާންވިއެވެ. އެހައިރާން ކަމާއެއްވަރަށް ޖައިޝް އުފާވެސް ވިއެވެ. ހިޝާންއަކީ ކޮންމެ ބޭބެއަކުވެސް އޭނާގެ އަންހެން ކޮއްކޮގެ ހަޔާތަށް އަންނަން އެދޭނެ ފަދަ ޒުވާނެކެވެ. އެދެމެދުގައި ވަނީ ކޮންކަހަލަ ގުޅުމެއްކަން އެގެން ޖައިޝް އެހާ ބޭނުންވީވެސް އެހެން ވެގެންްނެވެ. އިމީ ގޮވައިގެން ޖައިޝް ގޭގެ މަތީ ބުރީގައި ހުރި އިމީގެ ކޮޓަރިއަށް ދިޔައީވެސް އެދެމެދުގައިވާ ގުޅުމުގެ ހަގީގަތް ދެނެގަތުމަށް ބޭނުންވެގެންނެވެ. އިމީއާއި ޖައިޝް ސިޑިން މައްޗަށް އަރައިގެން ދާތަން ބަލަން ހުރުމަށްފަހު ބަލްޚާއައިސް ހިޝާން ގެ ކުރިމައްޗަށް ހއުްޓުނެވެ.\n” ހިޝާންއާ އިމީއާ ދެމެދު އޮޓި ކޮން ގުޅުމެއް؟!” ބަލްޚާ އެހެން އެހުމުން ހިޝާން އެއިން ތަނުން ތެދުވެ ބަލްޚާ ފަސްދީ ކުރިޔަށް ދެތން ފިޔަވަޅު އެޅިއެވެ.\n” ހިޝާން އަޅޭ މަށާ ވާހަކަ ދައްކަބަލަ! ކިހިނެތް ވެގެންތަ ތިއުޅެނީ!… މަށަށް ކުށެއް ކުރެވިއްޖިއްޔާ މާފުކޮށްދީބަލަ!” ބަލްޚާ އާދޭހާ އެކު އެހެން ބުނެލުމުން ހިޝާން، ކުއްލިއަކަށް ބަލްޚާގެ އަތުގެ މުލައްދަނޑީގައި ހިފައިގެންގޮސް ފާރާލާ ބަލްޚާ ފިއްތާލިއެވެ.\n“މާފޭ! މާފަށް އެދެން މާރަނގަޅު މީހެއްނޫން ތިއީކީ… އަހަރެންގެ ކިތައް އަހަރު މި ބޭކާރުވީ ބަލްޚާއާހެދި!” ރުޅި އައިސްގެން ރޫޅޫ އަޅަމުންދިޔަ ހިޝާންގެ ދެއަތް ބަލްޚާގެ ދެއަތުން ފާރުގައި އަޅުވާލަމުން ވައިއަޑުން ބުނެލިއެވެ.\n” ހިޝާން ޕްލީޒް ރުޅި މަޑުކުރޭ! އަހަރެން ދެކެ އަންނަ ރުޅީގަ އިމީއަށް ދެރައެއް ނުދޭތި!”\n“އޯހް! ބަލްޚާ ހީކުރީ އަހަރެން ބަލްޚާގެ ލޯބީގަ ދީވާނާވެގެން ގޮސް އިމީއަށް ދެރަދޭ ވަރަށް ބަލްޚާ އާހެދި މޮޔވެފަަ ކަމަށްތަ ހުންނާނީ؟!”\n“އަޅޭ ޕްލީޒް ހިޝާން ތިހާ ވަރަށް ރުޅި ނާދެބަލަ… އަހަރެން އެންމެ ފުރަތަމަ ދުވަހުން ފެށިގެންވެސް ލޯބިވީ ޖައިޝް ދެކެ… ހިޝާން އަހަންނަށް ލޯބި ހުށަހެޅުމުގެ ވެސް މާކުރިން އެއީ… އޭރު އަހަންނަކަށް ނޭނގެ ޖައިޝް އަހަރެން ދެކެ……..”\n” އޯހްހްހް… މިހާރު މި އެނގުނީ… ޖައިޝް ލޯބިވާކަން ނޭނގޭތީ ޓައިމް ޕާސްއަކަށް ހިޝާންވެސް އޯކޭ ވާނެއޭ ދޯ ހީކުރީ….” ބަލްޚާ ބުނަން އުޅުނު ޖުމްލަ ފުރިހަމަވެސް ނުވަނީސް، އެހެން ބުނެލުމަށްފަހު ފާރުގައި އެއްއަތުން ގޮއްމުށުން ޖަހަމުން ހިޝާން ބަލްޚާއަށް ފުރަގަސް ދިނުމަށްފަހު އަނެއްފަރާތަށް އެނބުރިލިއެވެ. އެވަގުތު ކުރިމަތީގައި އެދެމީހުންނަށް ބަލަހައްޓާއިގެން ހުރި އިނާޒާ ފެނުމުން ދެމީހުންވެސް ދިޔައީ ސިއްސައިގެންނެވެ.\nWow masha allah v v v rythi?? balkhaa ah dhera ellibuna nudhechchey when nxt prt avahah up kolladhybala gud nyt ly????❤❤????????\nwaaaau??varah salhi…when next part?avahah upkoh dhehchey☺?\nAdmin mi vaahakaige name nufennnaneee kyvetha. ekan rangalhukohla dheebala…\nvaahaka v furi hama.\ninaza ah bust v dho.\ndhen kihine baa vaani\nv intresting story eh. vvvv kamudhey mivaahaka thankx rau.\nekm vaahakaige name nufeney mivaahakain. rauge profile ves nei engeykah\nމާޝާﷲ ވާހަކަ ވ.ރީތި\nv intresting waiting.. 🙂 🙂\nhurihaa kudhinnah v bodah shukuriyyaa… vaakaha thikudhinnah kamudhaathy v ufaavey…adhives rangalhu kohlan hurikana kan faahaga koh cmments dhehchey…\nI really enjoy reading your comments… hahaha 😛 😛 🙂\nvarah furihama woww…\nThis story is simply the best. I love the way u write this story. I hope upcoming parts willbmore interesting .\nMi storyin ammilla love story komes varakaeba reflect vey aslu. That’s the reason I am reading this story\nAaah adhieinaazaa gandah dw mi fenunyves… dhen neynge hadhaane goiy ves…\nMi part ves hama varah reethi ❤❤❤\nނޫރު (ފަނަރަވަނަ ބައި)\nދީނީ ލޯބި December 25, 2017\nހިތް އެދުނަސް… (27) (ފަހުބައި)\nހިތާމަ އެހެނިހެން ލޯބި November 28, 2018


Thinadhoo in Meehun Beylun: Easaru, Ehihdhathikan, Eveyn, Ekaruna, Ehithi Handhaan Adhives vakive Nudhey! ތިނަދޫއިން މީހުން ބޭލުން: އެއަސަރު، އެހިތްދަތިކަން، އެވޭން، އެކަރުނަ، އެހިތިހަނދާން އަދިވެސް ވަކިވެ ނުދޭ! – Huvadhoo News Thinadhoo in Meehun Beylun: Easaru, Ehihdhathikan, Eveyn, Ekaruna, Ehithi Handhaan Adhives vakive Nudhey! Huvadhoo News\nތިނަދޫއިން މީހުން ބޭލުން: އެއަސަރު، އެހިތްދަތިކަން، އެވޭން، އެކަރުނަ، އެހިތިހަނދާން އަދިވެސް ވަކިވެ ނުދޭ!\nތިނަދޫއިން މީހުން ބޭލި ހިތްދަތި ދުވަސް ކަމުގައިވާ4ފެބްރުއަރީ 1962 އަކީ ތިނަދޫގެ ރައްޔިތުންގެ ހިތުން ދުވަހަކުވެސް ނެތިގެން ދާނޭ ދުވަހެއް ނޫނެވެ. ތިނަދޫ އިން މީހުން ބޭލި ހާދިސާއަށް މިއަދަށް 60 އަހަރު ފުރުނީއެވެ. ނަމަވެސް އެއަސަރު، އެހިތްދަތިކަން، އެވޭން އެކަރުނަ އެހިތި ހަނދާން ތިނަދޫ ރައްޔިތުންގެ ހިތުން އަދިވެސް ވަކިވެގެން ނުދެއެވެ. ތިނަދޫއަށް އުފަން އެތަކެއް ދަރީންގެ ކަންފަތަށް މިހާރުވެސް އެޙާދިޘާގެ އަޑު އިވޭފަދައެވެ.\nއުފަލާ ހިތްހަމަޖެހުމާއެކު ފުދުންތެރި ދިރިއުޅުމެއް އުޅެމުން ދަނިކޮށް، ކަނޑުފޭރޭ ބަޔަކު ފަދައިން އައިސް، މުދާކޮޅު ފޭރި، ކުށެއް ނެތް ރައްޔިތުން ބިކަހާލުގައި ޖައްސައި ނިކަމެތިކޮށް، އަޚުންނާއި އުޚުތުން މަރައި، މުޅި ގެދޮރު އަންދާ އަޅިއަށް ހަދާލީ، ކޮން ކުށެއް ކޮށްގެންތޯ ކެނޑި ނޭޅި ހިތާ ހިތުން ސުވާލު ކުރވެއެވެ. ހަޤީޤަތުގައިވެސް ރަޙުމުގެ ކަންފުޅެއްވެސް ނެތީއެވެ. ރައްޔިތުންނަށް ރައްކާތެރިކަން ހޯދައިދޭން ލާޒިމްކުރާވާ ފަރާތުން އާދެ، ދިވެހި ދައުލަތުން ރަށެއްގެ ރައްޔިތުންގެ ދިރިއުޅުން ސުންނާފަތި ކޮށްލުމަކީ، ދުވަހަކުވެސް މަޢާފު ދެވޭނެ ކަމެއް ނޫނެވެ.\nއެހިތި ހަނދާންތައް ރޯކޮށްހުރި ޒަޚަމެއް ފަދައިން ހިތުގައި މިއަދުވެސް ބިންވަޅު ނެގިފައިވެއެވެ. އެހިތްދަތި އިހްސާސްތަށް ހިތަށް ވެރިވުމުން، އެކަން ތަޖުރިބާކޮށްފައިވާ ފަރާތްތަކުގެ ލޮލުން މިއަދުވެސް ކަރުނަ ފޫއްދާލައެވެ.\n“އެއަސަރު، އެހިތްދަތިކަން، އެވޭން، އެކަރުނަ، އެހިތިހަނދާން އަދިވެސް ވަކިވެ ނުދޭ. އެ ހާދިޘާ އަޑުއިވޭ ކޮންމެ ހިނދަކު ހިތާއި ލަގޮނޑި ކުދިކުދި ވޭ. ހިފެހެއްޓުމަށްނެތި ލޯ ފުރިގެން އޮހެނީ ހޫނުހޫނު ކަރުނަ. އެންމެ އަހަރެއްގެ ތެރޭ އަނިޔާވެރި ޖަލެއްގެ ތޭރިތަކުގެ ތެރޭ މަރާލި ޢާއިލާގެ ހަނދާން އާވުމުން” — ރަޝީދާ އިބްރާހިމް\nމިހާދިސާ އަމިއްލަޔަށް ތަޖުރިބާ ކޮށްފައިވާ މީހެއް ކަމުގައިވާ ރަޝީދާ މިސް ހާމަކޮށްފައިވާ ގޮތުގައި، އަމިއްލަ ވަޒަނާ ވަކިވެ އުޅެން ޖެހުނު ނިކަމެތި ހާލު ދުވަހަކުވެސް ހަނދާން ނުނެތޭނެއެވެ. ޝަރުޢި ހުކުމެއް ނެތި އެންމެ ލޯބިވާ ބައްޕާފުޅާއި މުޅި އާއިލާއަށް ދެވުނު ރަޙުމުނެތް އަނިޔާ ހަނދާން ނައްތާލެވޭނި ކިހިނެއްހެއްޔެވެ؟ މިހުރިހާ ލާއިންސާނީ ޖަރީމާއެއް ހިންގުމަށް ފަހުވެސް، މިއަދާ ޖެހެންދެންވެސް އެންމެ ނުބައި މީހުން އުޅޭ ރަށެއްގެ ގޮތުގައި ގދ. ތިނަދޫ މީހުން މަޝްހޫރު ކުރުވާފައެވެ. މިއީ ފޮހެލެވެން ދަތި އަސަރެކެވެ.\nރަޝީދާ އިބްރާހިމްގެ ފޭސްބުކް ޕޯސްޓެއް\nތިނަދޫން މީހުން ބޭލި އިރު ތިނަދޫ މީހުންގެ ދިރިއުޅުން:\nތިނަދޫ މީހުންނަކީ 1960 ގެ އަހަރުތަކުގައިވެސް، ވެރިކަން ކުރާ މާލެއަށް ބަރޯސާ ނުވެ އަމިއްލަ މަސައްކަތުން ފުދުންތެރި ދިރިއުޅުމެއް އުޅެފައިވާ ބަޔެކެވެ. އަމިއްލަ އޮޑިފަހަރުގައި ރާއްޖެއިން ބޭރަށް ދަތުރުކޮށް އަތޮޅުގެ އެންމެހާ ރައްޔިތުންނަށް ބޭނުންވާ ކާބޯތަކެއްޗާއި، އަސާސީ ބޭނުންތަކަށް ބޭނުންވާ އެހެނިހެން ތަކެތި ހޯދައިގެން އުޅުނު ބަޔަކެވެ. ދިވެހި ދައުލަތަށްވުރެ ކުރިއަރާފައިވާ ރައްޔިތުންތަކެއް ތިނަދޫގައި ތިބުމަކީ، ދިވެހި ދައުލަތަށް އޭރު ބަލައިގަންނަށް އުދަނގޫވެ، ތިނަދޫ ސުންނާފަތިކޮށް، ރައްޔިތުންގެ މުޅިމުދާ ފޭރިގަތުމުގެ ސަބަބެއްގެ ގޮތުގައި ބެލެވެއެވެ.\nފުދުންތެރިކަމާއެކު، ރައްޔިތުން ދިރިއުޅެމުންދިޔަ ދިރިއުޅުމަށް ދައުލަތުން އަތްގަދަ ކުރިއެވެ. ހުރަސްތަކެއް ކުރިމަތިކޮށް، އައްޑު އަތޮޅާއި، ހުވަދު އަތޮޅުން ރާއްޖެއިން ބޭރަށް ބޭރުކުރަމުން އައި ހިކި ކަނޑުމަހުގެ ތިންބައިކުޅަ އެއްބައި، ސަރުކާރަށް ނަގަން ނިންމައި، ހަނޑޫ، ހަކުރު، ފުށްފަދަ ކާޑުގެ ބާވަތްތައް ގެނައުން ސަރުކާރަށް ނެންގެވުމަކީ ދެކުނުގައި ވިޔަފާރި ހަލާކު ކޮށްލުމަށް ސަރުކާރުން ފުރަތަމަ ކުޅުނު ގޭމެވެ. ދެކުނުގެ ބަޣާވާތާއި، ވަކި ދައުލަތެއް އުފެދުމުގެ ހަޤީޤީ ސަބަބަކީ ދެކުނުގެ ވިޔަފާރި ހަލާކުކޮށްލުމަށް ސަރުކާރުން އެޅި ދަތިކުރުމުގެ ފިޔަވަޅުތަކެވެ.\nތިނަދޫން މީހުން ބޭލުން:\nތިނަދޫން މީހުން ބޭލުން ވެގެން ގޮސްފައިވަނީ މުޅި ހުވަދު އަތޮޅުގެ އިޤްތިސާދީ ނާރެސް ފުޑި މުޅި ހުވަދު އަތޮޅު އިޤްތިޞާދު ފުން ވަޅުގަނޑަކަށް ވެއްޓިގެން ދިޔަ ހާދިސާ އަށެވެ. ތިނަދޫން މީހުން ބޭލި ހާދިސާ އާއި ގުޅިގެން، ތިނަދޫގެ މުޅި އާބާދީ އަތޮޅާއި ދިއްވެހި ރާއްޖޭގެ އެކި ހިސާބުތަކަށް ވިއްސި ވިހާލިވެގެން ދިޔައެވެ. އެތަކެއް އާއިލާއެއް ވަންނާނެ ބޯހިޔަލެއް ނެތި ބަނޑުހާ ހޫނުކަމުގައި ފަޅު ރަށްރަށުގައި ދިރިއުޅެން ޖެހުނެވެ. ދެލޮލުގެ ނޫރުފަދަ ތުއްތު ކުޑަކުދިން ބަނޑުހައި ހޫނުކަމުގައި ފަހުނޭވާ ދޫކޮށްލާ މަންޒަރު މައިންބަފައިން ދެކެން މަޖުބޫރުވީ ދެފަޅިވެފައިވާ ހިތަކާއިގެންނެވެ.\nތިނަދޫން މީހުން ބޭލި ހާދިސާއަކީ ދައުލަތަކުން މިހާތަނަށް ރައްޔިތުންނާއި ދެކޮޅަށް ހިންގާފައިވާ އެންމެ ބޮޑު ލާއިންސާނީ އަނިޔާއަށް ނުބެލެވޭނެ އެއްވެސް ސަބަބެއް ނެތެވެ.\nތިނަދޫ އަލުން އާބާދުވުން:\nތިނަދޫ ދެވަނަ ފަހަރަށް އަލުން އާބާދުވެ، މުޅި އަތޮޅުގެ އެންމެ އާބާދީ ބޮޑު، އެންމެ ތަރައްޤީ ރަށަށް ބަދަލުވެފައި ވުމީ، އަޅުގަނޑުމެންގެ ކާބަފައިންގެ ހިތްވަރު ދައްކުވައިދޭ ފުރިހަމަ މިސާލެކެވެ. ތިނަދޫއަށް މިވަރުގެ ބޮޑު ކުރިއެރުމެއް ލިބިގެން ދިޔުމުގެ ސިއްރަކީ، ތިނަދޫ އަށް ނިސްބަތްކޮށް ކިޔާ “ފެންމީރުވި ރީތި ރަށޭމީ، ރޫހު ވަނީ ތިނަދޫގައޭ” މިލަވައިގައިވާ ތިނަދޫ ރައްޔިތުންގެ އެކުލުންތެރިކަމާއި، ރަށުގެ ތައްރައްޤީއާއި ކުރިއެރުމަށް ރައްޔިތުންގެ ހިތުގައި އުފެދިފައިވީ ރޫޙެވެ.\nމިރޫހު ތިނަދޫ ދަރިންގެ ހިތްތަކުގައި އާލާކޮށް، ފަހުގެ ޖީލުތަކަށް ފޯރުކޮށްދޭން ޖެހެއެވެ. ހެދިހާ ގޮތަކަށް ރުހި ޤަބޫލުވެގެން، އެއީ ހައްޤުމިންވަރު ކަމަށް ދެކިގެން، އަނިޔާވެރިކަމާއި ނާއިންސާފަށް ބޯލަބައިގެން ތިބެގެން ނުވާނެކަން އަހަރަމެންގެ ކާބަފައިން ވަނީ އަމަލުން ދައްކާފައެވެ.\nހަޤީޤަތަކީ 1960 ގައި މިހުވަދު އަތޮޅު ކުރިއަރާފައިވާ މިންވަރަށް އަދިވެސް ކުރިއެރުމެއް ލިބިފައި ނުވާކަމެވެ. ސަރުކާރުތަކުން އެމަގުން މަގު ފަހިކޮށްފައި ނުވާކަމެވެ. އަދިވެސް، ހުވަދު އަތޮޅުން ރާއްޖެއިން ބޭރަށް ދަތުރުކޮށް ވިޔަފާރި ކުރެވޭނެ އިންތިޒާމެއް ހަމަޖެހިފައި ނުވެއެވެ. ބައިނަލް އަޤުވާމީ އެއާޕޯޓެއް ވަރުވެސް މިހުވަދު އަތޮޅުގައި ނެތެވެ.\nހުވަދު އަތޮޅު ތަރައްޤީ ކުރެވުން އޮތީ ބޭރުޤައުމުތަކާއި އެކު ވިޔަފާރި ކުރުމަށް ފުރުޞަތު ތައް ހުޅުވާލެވިގެންނެވެ. ހުރިހާ ކަމެއް މައި ސަރުކާރަށް ބަރޯސާވެފައި އޮތް އޮތުން ކުޑަކުރެވިގެންނެވެ. ނަމެއްގައި، ތިނަދޫން މީހުން ބޭލި ހާދިސާއަށް އިންސާފު ހޯދުމަށް ޝަރީއަތްތަކެއް ހިންގިނަމަވެސް، ލިބުނު ގެއްލުމެ ބަދަލެއްވެސް އަދި އިންސާފެއްވެސް ލިބޭނެ ކަމާއި މެދު މާބޮޑު އުއްމީދެއް ނެތެވެ.\nތިނަދޫން މީހުން ބޭލި ހާދިސާ އާއި ތިނަދޫ ދެވަނަ ފަނަހަރަށް އާބާދުވި ހާދިސާ ފާހަގަކުރުމަށް ތަފާތު ކުލަކުލައިގެ ބޮކިތައް ދިއްލައިގެން ތަފާތު ޖަލްސާތައް ބާއްވައި، “ރަޓާ ލެބީއްކުން ވަރިހަމަ” (ރަށް ލިބިއްޖެއެއްނު ވަރިހަމަ) ނަމުގައި ޅެން ހަދައިގެން ތަމްޞީލު ކުޅުމަކުން، ތިނަދޫ ރައްޔިތުންނަށް ކުރިމަތިވި އިޖުތިމާޢީ، އިޤްތިސާދީ، ނަފުސާނީ އަދި ޖިސްމާނީ އަނިޔާގެ ބަދަލެއް ނުލިބެއެވެ. ނުވަތަ ވެލާނާ ބިލްޑިންގެ ނަމެއް ތިނަދޫ ވެލާނާ ބިލްޑިންގ އަށް ބަދަލުވުމަކުންވެސް ލިބޭ މަންފާއެއް ނެތެވެ.\nތިނަދޫގެ ހޯދާފައިވާ ކުރިއެރުމުގެ މައިގަނޑު ސިއްރަކީ، ތަރައްޤީއާއި ކުރިއެރުން ހޯދުމަށް ތިނަދޫ ރައްޔިތުމީހާ ހިތުގައި ބިންވަޅު ނެގިފައިވީ ހިތްވަރެވެ. ވެއްޓުމުން ތެދުވެ، ކުރިން ހުރި ހާލަތަށް އަބުރާ ރުޖޫޢު ވުމަށް ކުރި ހިތްވަރެވެ. ތިނަދޫ ރައްޔިތުންގެ އިޖުތިމާއި ގުޅުމުގެ ނަމޫނާއެވެ. ފެންމީރުވި ރީތި ރަށޭމީ، ރޫޙު ވަނީ ތިނަދޫ ލަވައިގައި އެބުނާ ރޫހެވެ. މިރޫޙު އަލުން އާކުރުމަކީ ވެރިންގެ ކޮނޑުގައި އެޅިފައިވާ މަސްއޫލިއްޔަތެކެވެ.\nމިއަދަކީ ތިނަދޫން މީހުން ބޭލިތާ 60 އަހަރު ފުރޭ އަހަރަށް ވާއިރު، އަދިވެސް ބުނެލެވޭނީ، އިއްޔެ ހިގި ކަމެއް ފަދައިން، އެއަސަރު، އެހިތްދަތިކަން، އެވޭން، އެކަރުނަ، އެހިތިހަނދާން ތިނަދޫ ބިމުންއަދިވެސް ވަކިވެ ނުދެއެވެ.\nހަވަރު ތިނަދޫ ތިނަދޫން މީހުން ބޭލުން\nއެއަސަރު، އެހިތްދަތިކަން، އެވޭން، އެކަރުނަ، އެހިތްދަތި ހަދާނަށްވުރެ މިހާރު ތިނަދޫ ރައްޔިތުން ހޭދަކިރަމުން މިދަނީ މާހިތްދަތި ދުވަސްވަރެކެވެ. އެމްޑީޕީ ތިނަދޫ ލީޑާޝިޕަށް އެޅުނު ޅައެއްޗެއްގެ ސަބަބުން ރަށުގެ ވެެރިއަކަށް ކުފޫ ހަމަނުވާ މީހެއް ހޮވީމާ އުޅެން މިޖެހޭ ހިތްދަތިކަން މާބޮޑެވެ


Thuhumathaai thahugeegaai dhauvaa, udaai bimaahaa thafaathu! | Mihaaru\nއިދިކޮޅު ޕާޓީތަކުން މިދިޔަ ހުކުރު ދުވަހުގެރޭ ބޭއްވި މުޒާހަރާ ރޫޅާލުމަށްޓަކައި ސިފައިން ހަރަކާތްތެރިވަނީ. --. ފޮޓޯ: ހުސެން ވަހީދު\n22 މާޗް 2018 - 09:02 62 comments\nއޭގެ ތެރެއިން ބައެއް ލީޑަރުންގެ މައްޗަށް ވަނީ އެންމެ ބޮޑެތި ޖިނާއީ ތުހުމަތުތައް ކޮށް ދައުވާ ވެސް އުފުލައިފަ އެވެ. ރިޝްވަތު ދިނުމާއި ޓެރަރިޒަމްގެ އަމަލެއް ހިންގަން އުޅުމާއި ވެރިކަން ވައްޓާލަން އުޅުމުގެ ތުހުމަތާއި ދައުވާތަކެވެ. ނަމަވެސް އެކަންތަކުގައި ހުރި ގުޅުމާ މެދު ބަހުސް ކުރުމުގެ މާ ބޮޑު ބޭނުމެއް ނެތެވެ.\nތުހުމަތެއްގައި މީހަކު ހައްޔަރު ކުރުމަށް ފަހު، ތަހުގީގީ އިދާރާގެ އެންމެ ފުރަތަމަ ކަމަކަށް ވާން ޖެހޭނީ، އެ ތަހުމަތުގައި އޭނާ އަށް ދައުވާކުރެވޭ ވަރަށް ހެއްކާއި ގަރީނާ ހޯދުމަށްޓަކައި ތަހުގީގު ކުރުމެވެ. އެ ތަހުގީގުގެ ބޭނުމަކީ، ކުރެވުނު ތުހުމަތަކީ ރަނގަޅު ތުހުމަތެއް ކަން ކަށަވަރު ކުރުމެވެ.\nވަކި ތުހުމަތެއްގައި ހައްޔަރު ކުރުމަށް ފަހު، ތަހުގީގުގެ ވަކި ހިސާބަކުން، ތުހުމަތު ކުރެވޭ މީހާއަށް އެނގުމަކާ ނުލައި، ތުހުމަތުގެ މިސްރާބު ބަދަލުކޮށްލައި އެހެން ކަމަކަށް ތުހުމަތުކޮށް، އެއަށް ފަހު މުޅިން އެހެން ތުހުމަތެއްގައި ދައުވާ ކުރުމަކީ ޖިނާއީ އިޖުރާއާތުގެ ހަމައެއް ނޫން ކަމަށް ގާނޫނީ ވަކީލުން ވިދާޅުވެ އެވެ.\nނަމަވެސް، މިދިޔަ މަހުގެ5ވަނަ ދުވަހު، ކުއްލި ނުރައްކަލުގެ ހާލަތު އިއުލާން ކުރުމަށް ފަހު ހައްޔަރުކުރި ބައެއް ބޭފުޅުންނާ މެދު ކަން ހިނގަނީ، ޖިނާއީ އިޖުރާއާތުގެ މަފްހޫމާއި އޭގެ ރޫހާ ޚިލާފަށް ކަމަށް ގާނޫނީ ވަކީލުން ވިދާޅުވެ އެވެ. އެކަމުގެ ވަރަށް ކުޑަކުޑަ މިސާލެއް ފާހަގަކޮށްލާނަމެވެ.\nކޯޓަށް ވަޑައިގަތުމަށް މައުމޫން އިއްޔެ މާލެ އަށް ގެނެސް ފުލުހުން ލޯންޗުން ބާލަނީ: ޝަރީއަތް ނިމެންދެން އެ މަނިކުފާނު ބަންދުގައި ބަހައްޓަން ވަނީ އަމުރުކޮށްފައި. --ފޮޓޯ: ހުސެއިން ވަހީދު/މިހާރު\nމިދިޔަ މަހުގެ ފަސް ދުވަހު ކުރީގެ ރައީސް މައުމޫން އަބްދުލްގައްޔޫމް ހައްޔަރު ކުރީ ވެރިކަން ވައްޓައިލަން އުޅުމުގެ ތުހުމަތުގަ އެވެ. އެކަމުގެ ކިތާބީ ހެކި ވެސް ހުރި ކަމަށް ފުލުހުން އޭރު ބުނެފައިވެ އެވެ. ނަމަވެސް އެމަނިކުފާނުގެ މައްޗަށް ދައުވާކޮށް ދިނުމަށް އެދި މިދިޔަ މަހުގެ 28 ވަނަ ދުވަހު ފުލުހުން ޕީޖީ އޮފީހަށް ފޮނުވީ، ތަހުގީގަށް ބޭނުންވާ ހެކި ނައްތައިލި ކަމަށް ބުނެ އެވެ.\nއެ މައްސަލައިގައި ދައުވާ ނުކޮށް، މިދިޔަ އަންގާރަ ދުވަހު ޕީޖީ އޮފީހުން ނެރުނު ބަޔާނުގައި ބުނެފައިވާ ގޮތުގައި ރައީސް މައުމޫންގެ މައްޗަށް މިހާރު ވަނީ ޓެރަރިޒަމްގެ އަމަލެއް ކުރަން އުޅުމުގެ ދައުވާ ކްރިމިނަލް ކޯޓަށް ހުށަހަޅައިފަ އެވެ.\nސުވާލަކީ ހަމަ ހަގީގަތުގައި ވެސް މި އުޅެނީ ރައީސް މައުމޫން ބޮޑު ޖިނާއީ ކުށެއް ކުރައްވައިގެން ހެއްޔެވެ؟ އެމަނިކުފާނުގެ އާއިލާގެ ބޭފުޅުންނާއި އެމަނިކުފާނަށް ތާއީދު ކުރާ މީހުން ހަމަ ގައިމު ވެސް އެކަން ގަބޫލެއް ނުކުރާނެ އެވެ. އެއީ، އެމަނިކުފާނު ހައްޔަރު ކުރުމަށް ސަރުކާރުން ދެއްކި ހުއްޖަތާއި ދައުވާ ކުރަން ފޮނުވި މައްސަލަ އާއި، ކޯޓަށް ހުށަހެޅި މައްސަލަ އެހާ ބޮޑަށް ތަފާތުވީމަ އެވެ.\nމައުމޫންގެ ވަކީލުންގެ ޓީމުގައި ހިމެނިވަޑައިގަންނަވާ، ކުރީގެ ޑެޕިއުޓީ ޕްރޮސެކިއުޓާ ޖެނެރަލް ހުސައިން ޝަމީމް ވިދާޅުވި ގޮތުގައި ފުލުހުން އެ ގޮތަށް ކަންތައް ކުރަނީ، ސިޔާސީ ފަރާތްތަކުން އަންގާ އެންގުންތަކާ އެއްގޮތަށް އަމަލުކުރަން ޖެހޭތީ އެވެ.\n"އަސްލު ވާ ގޮތަކީ ފުރަތަމަ މި ނިންމަނީ، މިހާރު މީނަ ނަގަން [ހައްޔަރު ކުރަން] ވެއްޖެޔޭ. ބުނީމާ ކޮންމެވެސް އެއްޗެކޭ ކިޔާފައި ގޮސް ނަގަނީ. ނެގީމާ ދެން އެނގެނީ ފުރަތަމަ ކުރި ތުހުމަތު ލައްވައެއް ނުލާނެ ކަން. ދެން ފުލުހުން މި ބުނަނީ މިހެންނޭ [މިވެނި ތުހުމަތެކޭ]. ދެން ދައުވާ ކުރާ ހިސާބަށް ދިޔައިމަ ޕީޖީ މި ބަލަނީ ގާނޫނުގައި ބުނާ މާއްދާއާ ކޮން އެއްޗަކާތޯ ދިމާކުރެވޭނީ. ދެން ޕީޖީ އަށް ސީދާ ސަރުކާރުން އަންގާ ކަމަށް ވަނީ، މިޔޭ ކުރަންވީ ދައުވާއަކީ،" ޝަމީމް ވިދާޅުވި އެވެ.\nޝަރީއަތަށް މާލެ އަށް ގެނައުމަށް ފަހު އުއްތަމަ ފަނޑިޔާރު އަބްދުﷲ ސައީދު އަނބުރާ ދޫނިދޫ އަށް ގެންދަނީ -- ފޮޓޯ: ހުސެއިން ވަހީދު/ މިހާރު\nއޭނާ ވިދާޅުވާ ގޮތުގައި ކުރާ ތުހުމަތާއި ތަހުގީގާއި ދައުވާއާ ދެމެދު އެއްވެސް ގުޅުމެއް ނެތުމުގެ މައްސަލަ ކުރިމަތިވަނީ، ކުށެއް ކޮށްގެން މީހަކު ހައްޔަރު ކުރުމުގެ ބަދަލުގައި ސިޔާސީ ގޮތުން މީހުން ހައްޔަރު ކުރަން ޖެހުމުންނެވެ. އޭގެ ނަތީޖާއަކަށް ވަނީ ގާނޫނުތަކުގައި ކަނޑައެޅިފައި ހުރި އިޖުރާއާތުތަކުގެ ތަރުތީބު ގެއްލިގެން ދިއުމެވެ.\nއޭނާގެ ނަޒަރުގައި އެއްވެސް މީހެއްގެ މައްޗަށް ދައުވާއެއް ކުރަންވާނީ، އެމީހެއްގެ މައްޗަށް ކުރާ ތުހުމަތުގެ ޖިނާއީ ތަހުގީގެއް ހިންގުމަށް ފަހުގަ އެވެ. މައުމޫންގެ މައްޗަށް މިހާތަނަށް ޓެރަރިޒަމްގެ ތަހުގީގެއް ނުވެސް ކުރާ ކަމަށް އޭނާ ވިދާޅުވި އެވެ.\n"މިހާރު ވެފައި އޮތް ގޮތުން، ރައީސް މައުމޫނަށް ތުހުމަތު ނުވެސް ކުރާ ކަމެއްގެ މައްޗަށް މި ދައުވާ ކުރަނީ. އެހެން ގޮތަކަށް ބުނަންޏާ އެ މީހާ އަށް އޭނާއާ ބެހޭ ގޮތުން ހުށަހަޅާ ދައުވާ މި އެނގެނީ ކޯޓުން. އެހެން ވެއްޖެއްޔާ ފުލުހުން ތަހުގީގު ކުރުމުގެ ބޭނުމެއް ނެތެންނު. އެހެންވީމާ، ތިކަން ކުރީ ތިމަންނާއެއް ނޫނޭ ތަހުގީގު މަރުހަލާގައި ބުނާކަށް، ތުހުމަތު ކުރެވޭ މީހާ އަށް ފުރުސަތެއް ނުލިބޭނެންނު،" ޝަމީމް ވިދާޅުވި އެވެ.\nނަމަވެސް، ގާނޫނު ތަންފީޒު ކުރާ ފަރާތްތަކުން އަމަލު ކުރަން ޖެހޭ ވަކި ހަމަތަކަކާއި ވަކި އުސޫލުތަކެއް ގާނޫނުތަކުގައި ހުރީ ކަނޑައަޅައިފަ އެވެ. ދައުލަތުގެ ބާރުތަކާ މުޚާތަބުކޮށް ގާނޫނުއަސާސީގައި ސާފު ބަހުން ބުނެފައި އެ އޮތީ، ދައުލަތުގެ ތިން ބާރުން ވެސް އަމަލު ކުރަންވާނީ ގާނޫނުއަސާސީ އާއި ގާނޫނުތަކާ އެއްގޮތަށް ކަމަށެވެ. އެހެންވީމާ، ގާނޫނު ހަދާ ބާރާއި ގާނޫނު ތަންފީޒުކުރާ (ވެރިކަން ކުރާ) ބާރާއި އަދި އަދުލު އިންސާފު ގާއިމުކުރުމުގެ ބާރުން ވިޔަސް ގާނޫނުއަސާސީ އާއި ގާނޫނުގެ ބޭރުން ކުރާ ކޮންމެ ކަމެއް ވާނީ ބާތިލު ކަމެއް ކަމަށް ގާނޫނުއަސާސީގައި އެ އޮތީ ކަނޑައަޅައިފަ އެވެ.\nކުއްލި ނުރައްކަލުގެ ހާލަތު އިއުލާން ކޮށްފައި އޮތުމަކީ، ތަންފީޒީ ބާރުތަކުން ހިތުހުރި ގޮތަކަށް ކަންތައް ކުރުމަށް ދީފައި އޮންނަ ލައިސަންސެއް ނޫނެވެ. ކުއްލި ނުރައްކަލުގެ ހާލަތު އިއުލާން ކޮށްފައި އޮންނަ ހާލަތެއްގައި އަމަލު ކުރަން ނުޖެހޭނީ، ކުއްލި ނުރައްކަލުގެ ހާލަތުގައި ހިފަހައްޓާފައިވާ ގާނޫނުތަކަށެވެ.\nސުޕްރީމް ކޯޓުގެ ފަނޑިޔާރު އަލީ ހަމީދު ކްރިމިނަލް ކޯޓަށް ހާޒިރުކުރުމަށް ދޫނިދޫން ގެނައުމުން މާލެ އަށް ފައިބައިވަޑައިގަންނަވަނީ. -- ފޮޓޯ: ނިޝާން އަލީ/މިހާރު\nމިދިޔަ މަހުގެ5ގައި އިއުލާން ކުރި ކުއްލި ނުރައްކަލުގެ ހާލަތުގައި ހިފަހައްޓާފައި އޮތީ ގާނޫނުއަސާސީގެ ބައެއް މާއްދާތަކާއި ޖިނާއީ އިޖުރާއާތުގެ ގާނޫނާއި ފަނޑިޔާރުންގެ ގާނޫނުގެ ބައެއް މާއްދާތަކެވެ. އެހެންކަމުން ތަންފީޒީ ބާރުތަކުން، ކުއްލި ނުރައްކަލުގެ ހާލަތުގައި ވެސް އެ ނޫން ގާނޫނުތަކަށް ފުރިހަމަ އަށް އަމަލުކުރަން ޖެހޭނެ އެވެ.\nދައުލަތުގެ ބާރުތަކުން އަމަލު ކުރަން ޖެހޭނީ ގާނޫނުއަސާސީ އާއި ގާނޫނުތަކާ އެއްގޮތަށް ކަމަށް ގާނޫނުއަސާސީގައި ބުނެފައި، އާންމު ރައްޔިތުންނާ މުޚާތަބު ކޮށް ގާނޫނުއަސާސީގައި ބުނެފައިވަނީ މުޅިން ތަފާތު އެއްޗެކެވެ. އެއީ، ގާނޫނަކުން މަނާ ނުކުރާ ކޮންމެ ކަމެއް ކުރެވޭނެ ކަމަށެވެ.\nގާނޫނުއަސާސީގެ ސިޔާދަތު ކަށަވަރުކޮށްދިނުމަށް ފަހު، ރާއްޖޭގައި ހިނގާނީ ގާނޫނުގެ ބާރު ކަމުގައި ގާނޫނު އަސާސީގައި ކަނޑައެޅީ ވެސް ވަރަށް މުހިންމު މަގްސަދަކަށްޓަކަ އެވެ. އެއީ، ގާނޫނަކުން މަނާ ނުކުރާ ކޮންމެ ކަމެއް ކުރުމުގެ މިނިވަންކަން އާންމު ރައްޔިތުންނަށް ދިނުމުން، އެ މިނިވަންކަމުގެ ތެރޭގައި އުޅޭއިރު، ދައުލަތުގެ ބާރުތަކުން އެ މިނިވަންކަމަށް އަރައިނުގަތުން ކަށަވަރު ކުރުމަށްޓަކަ އެވެ.\nނަމަވެސް މަންޒަރު ފެންނަމުން ދަނީ އެއާ ޚިލާފަށެވެ. ސަރުކާރުން ވަކި ގޮތަކަށް ކަންތައް ކުރަން ބޭނުންވުމުން އެކަމެއް ކުރެވޭ ގޮތަށް ގާނޫނުތައް މާނަކުރާ މަންޒަރެވެ. މި ގޮތަށް ކަންތައް މެދުވެރިވަނީ ކީއްވެ ހެއްޔެވެ؟\nވެރިކަން ވައްޓާލަން އުޅުމުގެ ތުހުމަތު އުފުލިފައިވާ، މަޖިލީހުގެ ދިއްގަރު ދާއިރާގެ އަހްމަދު ފާރިސް (ކުރީގައި) އާއި ވިލާ ގުރޫޕްގެ މެނޭޖިން ޑިރެކްޓަރު ސިޔާދު ގާސިމް (ފަހަތުގައި) ބަންދުގެ މުއްދަތު ޖެހުމަށް އިއްޔެ މާލެ ގެނެސް ޕޮލިސް ލޯންޗުން ބާލަނީ. --ފޮޓޯ: މިހާރު\nރައްޔިތުންގެ މަޖިލީހުގެ ކުރީގެ ރައީސް އަދި މަޖިލީހުގެ ހެންވޭރު އުތުރު ދާއިރާގެ މެމްބަރު އަބްދުﷲ ޝާހިދު ވިދާޅުވި ގޮތުގައި ހުރިހާ ވެސް ސަބަބަކީ ސަރުކާރުން ބޭނުންވާހާ ގޮތަކަށް ކަންތައް ކުރުމެވެ. މީގެ ކުރިން ސަރުކާރުން ބޭނުންވާ ކޮންމެ ކަމެއް، މަޖިލީހުގެ ތެރެއިންނާއި ޝަރުއީ ދާއިރާގެ ތެރެއިން ކުރެވޭ ގޮތަށް އޮތުމުން، އޭރު މަޖިލީހާއި ޝަރުއީ ދާއިރާ ވެސް ސަރުކާރަށް ރަނގަޅެވެ.\n"އެކަމަކު މިހާރު މިވީ ގޮތަކީ، ސަރުކާރުން ބޭނުންވާހާ ގޮތަކަށް ކަންތައް ކުރެވޭ ވަރަށް މަޖިލީހުގައި ސަރުކާރަށް މެޖޯރިޓީ ނެތުމުން މަޖިލިސް ގޯސްވީ. އެހެންވެ މަޖިލީހުގައި ތިބި ސަރުކާރާ އިދިކޮޅު މެމްބަރުން މަޖިލީހުން ބޭރުކޮށްލަން ބޭނުންވީ. ކޯޓުތަކުން ވެސް ސަރުކާރު ބޭނުން ނުވާ ގޮތަކަށް އެންމެ ފަހަރަކު އަމުރެއް ކުރީމާ، ކޯޓުތައް ވެސް ގޯސްވީ، އެ ފަނޑިޔާރުން ހިފައި ހައްޔަރު ކުރަންވީ. އެއީ މިވާ ގޮތަކީ،" ޝާހިދު ވިދާޅުވި އެވެ.\nއިދިކޮޅު ފަރާތްތަކުން ގަބޫލުކުރާ ގޮތުގައި، ސަރުކާރަށް އޮތް ހުރިހާ ވެސް ބިރަކީ ރައްޔިތުންގެ މަޖިލީހުގައި ސަރުކާރަށް އޮތް މެޖޯރިޓީ ގެއްލުމެވެ. މަޖިލީހުގެ މެމްބަރުންތަކެއް މަޖިލީހުން ވަކިކުރުމަށް ސުޕްރީމް ކޯޓަށް ހުށަހަޅައިގެން އެކަން ކާމިޔާބު ނުވުމުން އެންމެ ފަހުން ގާނޫނެއް ފާސްކޮށްގެން އެކަން ކުރަން ނިންމީ އެވެ. އަދި އެންމެ ފަހުން ކުއްލި ނުރައްކަލުގެ ހާލަތު އިއުލާންކޮށް، ފާޅުގައި ސަރުކާރާ ދެކޮޅަށް އަމުރެއް ނެރުމުން އުއްތަމަ ފަނޑިޔާރާއި ސުޕްރީމް ކޯޓުގެ އެހެން ފަނޑިޔާރަކު ވެސް ހައްޔަރުކުރީ އެވެ.\nއޭގެ އިތުރުން ދެން ތިއްބެވި ސިޔާސީ ލީޑަރުންތައް ވެސް ތަފާތު ތުހުމަތުތަކުގައި ހިފައި ހައްޔަރު ކޮށް، ސިޔާސީ މަސްރަހުން އިދިކޮޅު ލީޑަރުން ހުސްކޮށްލީ އެވެ. ސަރުކާރުގެ ސިޔާސަތާ ދެކޮޅަށް މަގުމައްޗަށް ނުކުމެ މުޒާހަރާ ކުރި މީހާގެ މައްޗަށް ވެސް ޓެރަރިޒަމްގެ ދައުވާ އާއި ވެރިކަން ވައްޓާލަން އުޅުމުގެ ދައުވާ ކުރަންވީ އެވެ.\n"އެކަމަކު އެ ގޮތަށް އަބަދަކު ކަންތަކެއް ނުކުރެވޭނެ. މިއަދު ސަރުކާރުން ބޭނުންހާ ގޮތަކަށް ކަންތައް ކުރިޔަސް، އެ ބޭފުޅުންނާ ވެސް ގާނޫނު އަރައި ހަމަކުރާނެ ދުވަހެއް އަންނާނެ. މި ހާލަތު އަބަދަކު ދެމިއެއް ނޯންނާނެ. އަނިޔާވެރިކަން ނިމުމަކަށް އައިސް ހައްގަށް ނަސްރު ލިބޭނެ ދުވަހެއް އަދި އަންނާނެ،" އަބްދުﷲ ޝާހިދު ވިދާޅުވި އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ދިވެހި ސަރުކާރު ރައްޔިތުންގެ މަޖިލިސް ސުޕްރީމް ކޯޓް ޖުޑީޝަރީ ކުއްލި ނުރައްކަލުގެ ހާލަތު ރައީސް އަބްދުﷲ ޔާމީން\nއެސްއޯއީ ނުގެނައި ނަމަ ނަތީޖާ ގޯސްވުމުގެ ބިރު އޮތް


Zakaat ge gothugai Malegai bolakah 1,300 rufiya | Mihaaru\nމާލޭގައި މިއަދު ޒަކާތް ބަހަނީ: މިހާރު ފޮޓޯ: އަހުމަދު ނިޝާތު\n13 ޖޫން 2018 - 14:116comments\nޒަކާތުގެ ގޮތުގައި އިއްޔެއާ ހަމަ އަށް ލިބުނު ހަތަރު މިލިޔަނަށް ވުރެ ގިނަ ރުފިޔާ އާއި ގޮވާން މިއަދު ބަހަމުން އަންނަ އިރު، މާލޭގައި ތިބި ފަގީރުންނަށް ޒަކާތުގެ ގޮތުގައި ޖެހެނީ، ބޮލަކަށް 1،300 ރުފިޔާ ކަމަށް އިސްލާމިކް މިނިސްޓްރީން ބުނެފި އެވެ.\nއެ މިނިސްޓްރީން ބުނި ގޮތުގައި މާލޭގައި ފަގީރުންގެ ގޮތުގައި މި އަހަރު 3،299 މީހުން ވަނީ ރަޖިސްޓްރީވެފަ އެވެ. މިދިޔަ އަހަރު އެ އަދަދު އުޅެނީ 3،142 ގަ އެވެ.\nޒަކާތުގެ ގޮތުގައި މިދިޔަ އަހަރު ބޮލަކަށް ޖެހުނު ނިސްބަތް، މި އަހަރާ އަޅައިބަލާއިރު 50 ރުފިޔާ މަދެވެ.\nފަގީރުންގެ ގޮތުގައި އަތޮޅުތަކުން މި އަހަރު ރަޖިސްޓްރީވެފައިވަނީ 12،995 މީހުންނެވެ. މިދިޔަ އަހަރު އެ އަދަދު އުޅެނީ 13،063ގަ އެވެ.\nMaadhamaa zakaiy bahan fashanee\nޒަކާތުގެ ގޮތުގައި ރަށްރަށަށް ލިބުނު ފައިސާގެ އަދަދު އަދި ސާފު ނުވާ ކަމަށް އިސްލާމިކް މިނިސްޓްރީން ބުންޏެވެ.\nއެ މިނިސްޓްރީން އިއްޔެ ކުރި އިއުލާނެއްގައި ބުނެފައިވާ ގޮތުގައި، ޒަކާތުގެ ގޮތުގައި ލިބިފައިވާ ފައިސާ މާލޭގައި ބަހަން ހަމަޖައްސާފައިވަނީ އިސްލާމިކް މިނިސްޓްރީންނެވެ. ޒަކާތް ބަހަން ހަމަޖައްސާފައިވަނީ މިއަދާއި މާދަމާ ހެނދުނު 10:30 އިން 12:00 އަށް، މެންދުރު ފަހު 12:35 އިން ހަވީރު 3:30 އަށް އަދި، ރޭގަނޑު 9:00 އިން 11:00 އަށެވެ.\nގޮވާމުން ޒަކާތް ދޫކުރަން ހަމަޖައްސާފައިވަނީ އަރަބިއްޔާ ސްކޫލު ހޯލުގަ އެވެ. ހެނދުނު 10:30 އިން 12:00 އަށް، މެންދުރުފަހު 12:45 އިން ހަވީރު 3:30 އަށް، އަދި ރޭގަނޑު 9:00 އިން 11:00 ވަންދެން ގޮވާމުން ޒަކާތް ދޫކުރާނެ އެވެ.\nއިތުރު ލިޔުންތައް ޒަކާތް އިސްލާމިކް މިނިސްޓްރީ ފަގީރުކަން ރޯދަ މަސް 2018\nފަގީރުންގެ ލިސްޓުގައި ރަޖިސްޓަރީ ވުމަށް ހުޅުވާލައިފި\nފަގީރުންގެ ދަފްތަރުގައި ތިބީ 8،764 މީހުން


Children ompudsperson ge musaara ah 35,000 rufiyaa faaskohfi\nޗިލްޑްރެން އޮމްބަޑްސްޕާސަންގެ މުސާރައަށް 35،000 ރުފިޔާ ފާސްކޮށްފި\nމަޖިލީހުގެ މާލިއްޔަތު ކޮމިޓީގެ އާންމު ބައްދަލުވުމެއް -- ފޮޓޯ: މަޖިލިސް\nމިދިޔަ އަހަރު ތަސްދީގު ކުރި ކުޑަކުދިންގެ ހައްގުތައް ރައްކާތެރި ކުރުމުގެ ގާނޫނުގެ ދަށުން މުސްތަގިއްލު މަގާމެއްގެ ގޮތުގައި އުފައްދާ ޗިލްޑްރެންސް އޮމްބަޑްސްޕާސަންގެ މަގާމުގެ މުސާރައަށް މަހަކު 35،000 ރުފިޔާ ދިނުމަށް ރައްޔިތުންގެ މާލިއްޔަތު ކޮމިޓީއަށް މިއަދު ފާސްކޮށްފި އެވެ.\nމި މަގާމަށް މިހާތަނަށް މީހަކު އައްޔަން ކޮށްފައި ނުވާއިރު، އާ މަގާމަކަށް ވާތީ އެ މަގާމުގެ މުސާރަ ކަނޑައަޅާފައެއް ވެސް ނުވެ އެވެ. އެހެންކަމުން ފިނޭންސް މިނިސްޓްރީން ފޮނުވީ އެހެން މިނިވަން މުއައްސަސާތަކުގެ މެންބަރުންނަށް ލިބޭ މުސާރައިގެ އަދަދު އެ މަގާމުގެ މުސާރައަށް ވެސް ހަމަޖެއްސުމަށެވެ. އެއީ މަހަކު 45،000 ރުފިޔާ އެވެ.\nނަމަވެސް މާލިއްޔަތު ކޮމިޓީގެ ބައްދަލުވުމުގައި ހުޅުދޫ ދާއިރާގެ މެންބަރު އިލްޔާސް ލަބީބް ވިދާޅުވީ އެ މަގާމުގެ މަސްއޫލިއްޔަތުތަކާއި ޒިންމާތަކާ އަޅާބަލާއިރު 45،000 ރުފިޔާއަކީ ބޮޑު އަދަދެއް ކަމަށެވެ. އެހެންވެ މުސާރައަށް މަހަކު 25،000 ރުފިޔާ އަދި އިތުރު އިނާޔަތަށް 10،000 ރުފިޔާ ދިނުމަށް އޭނާ ހުށަހެޅުއްވި އެވެ.\nއިލްޔާސްގެ ހުށަހެޅުއްވުމާ އެއް ގޮތަށް ޗިލްޑްރަންސް އޮމްބަޑްސްޕާސަންގެ މަގާމުގެ ޖުމުލަ މުސާރައަށް 35،000 ރުފިޔާ ދިނުމަށް ކޮމިޓީ ބައްދަލުވުމުގައި ބައިވެރިވެވަޑައިގެންނެވި އަށް މެންބަރުންގެ ވޯޓުން ފާސްކުރި އެވެ. އެ ހުށަހެޅުއްވުން ފާސްކުރަން ނުފެންނަ ކަމަށް އެއްވެސް މެންބަރަކު ވޯޓެއް ނުދެއްވަ އެވެ.\nކުޑަކުދިންގެ ހައްގުތައް ރައްކާތެރި ކުރުމުގެ ގާނޫނުގައި ބުނާ ގޮތުން އެ މަގާމަށް މީހަކު އައްޔަން ކުރާނީ ވެސް މިނިވަން މުއައްސަސާތަކަށް މެންބަރުން އައްޔަން ކުރާ އުސޫލުންނެވެ. އެއީ ރައްޔިތުންގެ މަޖިލީހުން ރުހުން ދިނުމުން ރައީސުލްޖުމްހޫރިއްޔާ މީހަކު އައްޔަން ކުރުމެވެ.\nޗިލްޑްރަންސް އޮމްބަޑްސްޕާސަންގެ މަގާމުގެ މުސާރައަށް މަހަކު 35،000 ރުފިޔާ ދިނުމަށް މާލިއްޔަތު ކޮމިޓީން ފާސްކުރިއިރު، ކޮވިޑް-19 ގެ ބަލިމަޑުކަމުގެ ސަބަބުން މާލީ ހާލަތު ދަށްވުމުން ސަރުކާރުން ވަނީ 20،000 ރުފިޔާއަށް ވުރެ މަތީ މުސާރައިގެ މަގާމުތަކުގެ މުސާރަ މި ހާލަތަށް ކުޑަ ކުރުމަށެވެ.\nމާލިއްޔަތު ކޮމިޓީން ފާސްކުރި ގޮތް މަޖިލީހުގެ ތަޅުމަށް ވެސް އަދި ގެންދާނެ އެވެ. އަދި މަޖިލީހުގެ ތަޅުމުގައި ކޮމިޓީ ރިޕޯޓަށް ބަހުސް ކުރާނެ އެވެ. މަޖިލީހުގެ ކޮންމެ މެންބަރަކަށް ކޮމިޓީ ރިޕޯޓަށް އިސްލާހު ހުށަހެޅުމުގެ ފުރުސަތު ވެސް އޮންނާނެ އެވެ. ފަހު ގޮތެއް ކަނޑައަޅާނީ މަޖިލީހުގެ ތަޅުމުގައި ބަހުސް ކުރުމަށް ފަހު، ނަގާ ވޯޓަކުންނެވެ.\nރައްޔިތުންގެ މަޖިލިސް ފިނޭންސް މިނިސްޓްރީ މިނިސްޓްރީ އޮފް ޖެންޑާ އެންޑް ފެމިލީ + ކުޑަކުދިން\nކުޑަކުދިން ކައިވެނި ކޮށްގެން އުޅޭ މިންވަރު ބަލަނީ


Fiyaathoshi Javaahireh Record Agakah Vikkaalaifi\n50 މިލިޔަން ޑޮލަރަށް ވިއްކާލި ފިޔާތޮށި ޖަވާހިރު.-- ފޮޓޯ: އޭއެފްޕީ/ގެޓީ\nފިޔާތޮށި ޖަވާހިރެއް، ރެކޯޑް އަގެއް ކަމަށްވާ 50 މިލިޔަން ޑޮލަރަށް ވިއްްކާލައިފި އެވެ. (މިއީ ރާއްޖޭގައި ތަރައްގީ ކޮށްފައިވާ ބައެއް ރިސޯޓުތަކުގެ އަގާ އެއް ވަރެއްގެ އަގެކެވެ.)\n"ޕިންކް ލެގަސީ"ގެ ނަމުގައި މަޝްހޫރުވެފައިވާ ޖަވާހިރު ވިއްކާލީ ޖެނީވާގައި ބޭއްވި ނީލަމެއްގަ އެވެ. ގިނަ ބައެއްގެ ސަމާލުކަން ލިބުނު ނީލަމުގައި، 19 ކެރެޓުގެ ޖަވާހިރު ގަނެފައިވަނީ އެމެރިކާގެ މަޝްހޫރު ބްރޭންޑް ހެރީ ވިންސްޓަނުންނެވެ.\nޔޫރަޕްގެ މަޝްހޫރު ނީލަން ކުންފުނި، ކްރިސްޓީސް އިން ބުނީ ޕިންކް ލެގަސީ ވިކުނު އަގަކީ މީގެ ކުރިން ފިޔާތޮށި ޖަވާހިރެއް ވިކިފައި ނުވާވަރުގެ ބޮޑު އަގެއްގައި ކަމަށެވެ. އެގޮތުން ޕިންކް ލެގަސީގެ އަގު 50 މިލިޔަނަށް އެރުމުން އެއީ ކެރެޓަކަށް 2.6 މިލިޔަން ޑޮލަރެވެ.\nނީލަމުގެ ކުރިން އެ ޖަވާހިރު އަގުކޮށްފައި އޮތީ 30-50 މިލިޔަނާ ދެމެދުގަ އެވެ. މީޑިއާ ރިޕޯޓްތައް ބުނާގޮތުގައި، ނީލަމަށް ހާޒިރު މީހުންނަށް އެ ޖަވާހިރު ދައްކާލީ ނީލަން ފެށެން ފަސް މިނެޓަށް ވެފައި އޮއްވަ އެވެ.\nޖަވާހިރު ގަތުމަށް ފަހު، ހެރީ ވިންސްޓަނުން ވަނީ އޭގެ ނަން "ވިންސްޓަން ޕިންކް ލެގަސީ" އަށް ބަދަލު ކޮށްފަ އެވެ. މީޑިއާ ރިޕޯޓްތައް ބުނާގޮތުގައި ޕިންކް ލެގަސީ، ދުނިޔޭގެ އެންމެ ރީތި ޖަވާހިރުތަކުގެ ތެރޭގައި ހިމެނެ އެވެ.


Ras Online - އޭއެފްސީ ކަޕްގެ ދެކުނު އޭޝިއާގެ މެޗުތައް ރާއްޖޭގައި ބޭއްވުމަށް ކުރި ބިޑް ކާމިޔާބުކޮށްފި\nއޭއެފްސީ ކަޕްގެ ދެކުނު އޭޝިއާގެ މެޗުތައް ރާއްޖޭގައި ބޭއްވުމަށް ކުރި ބިޑް ކާމިޔާބުކޮށްފި\nމަރިޔަމް ލައިޝާ 19 ޖުލައި 2021 - 15:21\nއޭއެފްސީ ކަޕްގެ ކޮލިފައިންގައި ރާއްޖެއާއި ޗައިނާ ވާދަކުރި މެޗުގެ ތެރެއިން\nއޭއެފްސީ ކަޕްގެ ދެކުނު އޭޝިއާގެ މެޗުތައް ރާއްޖޭގައި ބޭއްވުމަށް ކުރި ބިޑް ކާމިޔާބުކޮށްފިއެވެ.\nމިއީ އޭއެފްސީ ކަޕުގެ މެޗުތައް ކުޅެން ބިޑަށް ހުޅުވާލައިގެން، ރާއްޖެއިން ބިޑް ކާމިޔާބުކުރި ތިންވަނަ ފަހަރެވެ. މިދިޔަ އަހަރުގެ އޭއެފްސީ ކަޕް ބާއްވާ ބިޑް ރާއްޖެއިން ކާމިޔާބުކުރި ނަމަވެސް އޭއެފްސީން ވަނީ ކޮވިޑް-19 އާ ގުޅިގެން މުބާރާތް ކެންސަލް ކޮށްފައެވެ.\nމިއަހަރު އެންމެ ފުރަތަމަ އޭއެފްސީ ކަޕް ދެކުނު އޭޝިއާގެ މެޗުތައް ބޭއްވުމަށް ބިޑަށް ހުޅުވާލުމުން ރާއްޖެއިން މެއިމަހު ވަނީ އެބިޑްވެސް ކާމިޔާބުކޮށްފައެވެ. އެ ފަހަރު ރާއްޖެއިން ބިޑް ކާމިޔާބުކުރީ އިންޑިއާއާ ވާދަކޮށްގެންނެވެ. އަދި އޭއެފްސީން މީގެ ކުރިން އޭއެފްސީ ކަޕުގެ ކޮލިފައިން ޕްލޭއޮފު ތާވަލުކުރީ މެއި މަހުގެ 11 ވަނަ ދުވަހު ރާއްޖޭގެ ކުލަބު އީގަލްސްއާއި އިންޑިއާގެ ބެންގަލޫރު އެފްސީ ބައްދަލުކުރާ ގޮތަށެވެ.\nނަމަވެސް އޭއެފްސީ ކަޕް ފަސްކުރަން ޖެހުނީ ޕްލޭއޮފް މެޗުގައި ކުޅެން މާލެއައި ބެންގަލޫރު ޓީމުން ކޮވިޑުގެ އުސޫލުތަކާ ޚިލާފުވުމުންނެވެ. އެ މައްސަލައިގައި އޭއެފްސީ ކަޕުގެ މެޗުތައް ނުބޭއްވުމަށް އަންގާ، ޕްލޭއޮފް މެޗުތައް ވަނީ މުއްދަތެއް ނެތް ގޮތަށް ފަސްކޮށްފައެވެ. އަދި މިހާރު އޭއެފްސީ ކަޕުގެ ތާވަލު ރޭވިފައި އޮތްގޮތުން އީގަލްސް އާއި ބެންގަލޫރު ބައްދަލުކުރާ ޕްލޭއޮފް މެޗު ކުޅޭނީ އަންނަ އޯގަސްޓް މަހުގެ 15 ވަނަ ދުވަހުއެވެ.\nއޭއެފްސީ ކަޕުގެ މެޗުތައް ބާއްވަން ރާއްޖެއިން ބިޑް ކާމިޔާބުކުރިއިރު، މި ގްރޫޕުގެ މެޗުތައް އަންނަ މަހު ކުޅެން ބިޑްކުރާނެ ގައުމެއް ނުވިނަމަ މުބާރާތް ކެންސަލް ކުރުން ގާތް ކަމަށް ރިޕޯޓުތައް ބުނެއެވެ. އޭގެ އިތުރުން މި މަހުގެ ފަސްވަނަ ދުވަހުގެ ކުރިން ރާއްޖެއާއި ބަންގްލަދޭޝްއިން ވަނީ މެޗުތައް ބާއްވަން ބިޑްކޮށްފައެވެ. އަދި ބިޑްތައް ދިރާސާ ކުރުމަށްފަހު އޭއެފްސީން ހޯމަ ދުވަހު ވަނީ ރާއްޖޭގައި މެޗުތައް ކުޅުމަށް ނިންމާފައެވެ.


3 aharuge thereygai boahiyaavehi kamah haasa samaalu kameh! | Jazeera\tތިން އަހަރުގައި ބޯހިޔާވެހިކަމުގެ ގިނަ މަޝްރޫއުތަކެއް! - Jazeera\nސަރުކާރުގެ ތިން އަހަރުގައި ބޯހިޔާވެހިކަމުގެ ގިނަ މަޝްރޫއުތަކެއް!\nއަބްދުﷲ ނަސީރު އިބްރާހިމް November 17, 2021 450 views0\nއަބްދުﷲ ނަސީރު އިބްރާހިމް\nރައީސް އިބްރާހިމް މުހައްމަދު ސޯލިހް ވެރިކަމަށް ވަޑައިގެންނެވުމަށް ވެވަޑައިގެންނެވި ވައުދުތަކުގެ ތެރޭގައި އެންމެ މުހިންމު އިސްކަމެއް ދެއްވާނެކަމަށް ވިދާޅުވި އެއް ވަައުދަކީ ބޯހިޔާވެހިކަމުގެ ވައުދު އެވެ. އެމަނިކުފާނު ވިދާޅުވިގޮތުގައި ގިނަ އިޖުތިމާއީ މައްސަލަތަކެއްގެ ފެށުން ގުޅެނީ އެކަށީގެންވާ ބޯހިޔާވެހިކަމެއް ނެތުމުންނެވެ.\nސަރުކާރަށް ތިން އަހަރު ފުރޭއިރު، ކޮވިޑު އިޤްތިސާދި އުދަނގުލުގެ ތެރޭގައިވެސް ސަރުކާރުން ވަނީ ބޯހިޔާވެހިކަމުގެ ގިނަ މަސައްކަތްތަކެއް ފަށައިގަނެފަ އެވެ. އެގޮތުން ތިން އަހަރު ފުރުނުއިރު، ގްރޭޓަރ މާލެ ސަރަހައްދުގައި 7000 ހައުސިން ޔުނިޓެއްގެ މަސައްކަތް އަންނަނީ ކުރިއަށްގެންދަމުންނެވެ. އޭގެ އިތުރުން އަތޮޅުތެރޭގއި 400 ހައުސިން ޔުނިޓެއްގެ މަސައްކަތް ސަރުކާރުން އަންނަނީ ކުރަށްގެންދަމުންނެވެ.\nއޭގެއިތުރަށް ރާއްޖޭގައި ގެދޮރު އިމާރަތްކުރުމަށް ދޫކުރަމުން އައި ލޯނުގެ އިންޓްރެސްޓް ރޭޓް ބޯޑުވުމަކީ، އަމިއްލަ ފަރާތްތަކަށް ރަނގަޅު ބޯހިޔާވެހިކަމެއް ހޯދުމަށް އޮތް އެންމެ ބޮޑު ގޮންޖެހުމަށް އޮތީ ވެފަ އެވެ. އެ ގޮންޖެހުމަށް ހައްލެއް ގެނައުމުގެ ގޮތުން، ސަރުކާރުން ވަނީ ބޯހިޔާަވެހިކަމަށް ދުކުރާ ލޯނުތަކުގެ އިންޓްރެސްޓް ރޭޓް ކުޑަކޮށްފަ އެވެ.\nއަތޮޅުތެރެއަށް ހާއްސަކޮށް "ގެދޮރުވެރިޔާ ލޯނު ސްކީމް"ގެ އަލަށް ފަށާ ލޯނު ސްކީމްގެ ދަށުން7ލައްކަ ރުފިޔާއާ ހަމައަށް ލޯނު ދޫކުރަން ނިންމައި، މި އަހަރުގެ ތެރޭގައި ސަރުކާރުން ވަނީ އިއުލާންކޮށްފަ އެވެ.\nރާއްޖޭގެ ރަށްތަކުގައި ރަށްވެހިވެ، ދިރިއުޅޭ ފަރާތްތަކަށް ހާއްސަކޮށްގެން ހުޅުވާލި މި ލޯނު ސްކީމަކީ ދެމެހެއްޓެނިވި ބޯހިޔާވަހިކަން ރާއްޖޭގެ ހުރިހާ ސަރަހައްދުތަކަކަށް ކަށަވަރު ކޮށްދިނުމުގައި މަގްސަދުގައި ތައާރަފް ކުރި ލޯން ސްކީމެކެވެ. މި ސްކީމްގެ ދަށުން ލޯނު ދޫކުރަނީ އަމިއްލަ ގޯތީގައި ގެދޮރު އިމާރާތް ކުރުމަށާއި، މަރާމާތް ކުރުމުގެ އިތުރުން މިހާރު ހަދަން ފަށާފައި ވާ އިމާރާތުގެ ނުނިމި ހުރި މަސައްކަތްތައް ނިންމުމަށެވެ.\nލޯނުގެ ގޮތުގައި އެއް ފަރާތަކަށް އެންމެ ގިނައިން ދޫކުރާނީ7ލައްކަ ރުފިޔާއެވެ.6އިންސައްތައިގެ އިންޓްރެސްޓް ރޭޓެއްގައި މި ލޯނު ދޫކުރާނީ 15 އަހަރާއި 20 އަހަރާ ދެމެދުގެ މުއްދަތެއްގައި ދެއްކުމަށެވެ. މި ލޯނަށް ޑިޕޮސިޓް ދައްކަން ނުޖެހޭއިރު، ގްރޭސް ޕީރިއަޑްގެ ގޮތުގައި 12 މަހާއި 15 މަހާއި ދެމެދުގެ މުއްދަތެއް ލިބޭއިރު އެ މުއްދަތުގައި އިންޓްރެސްޓް އަދި ޕްރޮސެސިން ފީއެއް ނުނަގާނެއެވެ.\nލޯނަށް އެދުމުގައި މަދުވެގެން2މީހަކު ބައިވެރިވާން ޖެހޭއިރު ލޯނަށް އެދެނީ މުޅިން އަލަށް އިމާރާތް ކުރަން ކަމަށް ވާނަމަ މުޅި ޕްރޮޖެކްޓްގެ 20 އިންސައްތަ ޕްރޮޖެކްޓަށް ލާން ޖެހެއެވެ. ނަމަވެސް މި ފައިސާ ނަގުތު ފައިސާގެ ގޮތުގައި ނުވަތަ ބޭންކް އެކައުންޓެއްގައި ހުރުން ލާޒިމެއް ނޫނެވެ. ޕްރޮޖެކްޓަށް ކުރި ހަރަދާއި ގަނެފައިވާ ތަކެތި އަދި ގޯތީގައި ބޭނުން ކުރާ އިމާރާތެއް ހުރި ނަމަ އެ އިމާރާތެއްގެ އިތުރުން ގޯތީގައި އިމާރާތެއް ނެތް ނަމަ އިމާރާތް ކުރުމަށް ގަސްތު ކުރާ ބިން މި 20 އިންސައްތައިގެ ތެރޭގައި އަގު ކުރެވިިދާނެއެވެ.\nލޯނުގެ މޯގޭޖްގެ ގޮތުގައި ނަގާނީ ހަމައެކަނި އިމާރާތް ކުރާ ތަނެވެ. މި ސްކީމުގެ ދަށުން ދޭ ލޯން ޕޭމަންޓްތައް ދޫކުރާނީ ހުށަހަޅާ ކޮންސްޓްރަކްޝަން ޕްލޭނާ އެއްގޮތަށް ބަހާލައިގެންނެވެ.\nސަރުކާރަަށް ތިން އަހަރު


Magistrate Mausoom vakikuran committee in ninmaifi\nރައްޔިތުންގެ މަޖިލީހުގެ ޖުޑިޝަރީ ކޮމިޓީގެ ބައްދަލުވުމެއް: މެޖިސްޓްރޭޓް މުހައްމަދު މައުސޫމް ވަކިކުރަން ކޮމިޓީން ނިންމި -- ފޮޓޯ: މަޖިލީސް\nހދ. ޖުޑިޝަލް ދާއިރާގެ އިސް މެޖިސްޓްރޭޓް މުހައްމަދު މައުސޫމް މަގާމުން ވަކި ކުރަން ޖުޑިޝަލް ސާވިސް ކޮމިޝަން (ޖޭއެސްސީ) އިން ފޮނުވާފައިވާ މައްސަލަ ދިރާސާކޮށް ނިމުމަށް ފަހު، އޭނާ ވަކިކުރަން ރައްޔިތުންގެ މަޖިލީހުގެ ޖުޑިޝަރީ ކޮމިޓީން ނިންމައިފި އެވެ.\nޖޭއެސްސީން ފޮނުވި މައްސަލަ ދިރާސާކޮށް ނިންމާފައި ޖުޑިޝަރީ ކޮމިޓީން އެކުލަވާލި ރިޕޯޓުގައި ބުނެފައިވަނީ، އެ މައްސަލަ ޖޭއެސްސީން ބަލާފައިވަނީ ގާނޫނު އަސާސީއާއި ގާނޫނުތަކާއި މިފަދަ މައްސަލަތައް ބެލުމުގައި އޮންނަ އެ ކޮމިޝަންގެ އިޖުރާއަތްތަކާ އެއް ގޮތަށް ކަމަށެވެ.\nމެޖިސްޓްރޭޓް މައުސޫމް ވަކިކުރަން ނިންމައި ޖުޑިޝަރީ ކޮމިޓީން އެކުލަވާލި ރިޕޯޓް ވަނީ ރައްޔިތުންގެ މަޖިލީހުގެ ތަޅުމަށް ފޮނުވާފައިވާއިރު މަޖިލީހުގެ ޖަލްސާތައް މާދަމާ ފަށަ އެވެ. އެއީ އީދު ބަންދަށް ދެ ހަފުތާއަށް މަޖިލީހުގެ ޖަލްސާތައް މެދުކަނޑާލާފައި އޮތުމަށް ފަހުގަ އެވެ.\nމެޖިސްޓްރޭޓް ވަކިކުރުމާ ގުޅޭ ގޮތުން ގޮތެއް ނިމޭނީ މަޖިލީހުގެ ޖަލްސާއެއްގައި ތަޅުމުގައި ނަގާ ވޯޓުުގެ ތިންބައި ކުޅަ ދެބައިގެ މެޖޯރިޓީންނެވެ. އެއީ ގާނޫނު އަސާސީގައި ފަނޑިޔާރަކު ވަކިކުރަން ކަނޑައަޅާފައި އޮންނަ ގޮތެވެ.\nމަސައްކަތުގެ މާހައުލުގައި ވެސް މައުސޫމް އެކަށީގެން ނުވާ ގޮތަށް އަމަލުކޮށް އެކަށީގެން ނުވާ ބަހުރުވައިން މުވައްޒަފަކާ މުއާމަލާތް ކޮށްފައިވާ ކަމަށް ވެސް ޖޭއެސްސީން ބުނެފައިވެ އެވެ. އެ ގޮތުން ޖިންސީ ފުރައްސާރަ ކޮށްފައިވާ ކަން ވެސް ސާބިތުވެފައިވާ ކަމަށް ޖޭއެސްސީއިން ބުނެފައިވެ އެވެ.\nމިހާރު އޮތް ޖޭއެސްސީއިން ވަނީ ގިނަ ފަނޑިޔާރުންތަކެއްގެ ސުލޫކީ މައްސަލަތަކެއް ބަލަން ފަށައިފަ އެވެ. އެއިން ބައެއް ފަނޑިޔާރުން ވަކިކުރަން މަޖިލީހަށް ފޮނުވުމުން މަޖިލީހުން ވަނީ ފަނޑިޔާރުންތަކެއް ވަކި ވެސް ކޮށްފަ އެވެ. އެ ގޮތުން އެންމެ މަތީ ކޯޓު، ސުޕްރީމް ކޯޓުގެ ބެންޗުގައި ކުރިން ތިއްބެވި ހުރިހާ ފަނޑިޔާރުން ވަނީ ވަކިކޮށްފަ އެވެ.\nޖޭއެސްސީއާ ގުޅޭ އިސްލާހެއް ގާނޫނުއަސާސީއަށް


Amazon vattaalan Mukesh Ambani online viyafaari ah | Mihaaru\nއެމެޒޯން ވައްޓާލަން، މުކޭޝް އަމްބާނީ އޮންލައިން ވިޔަފާރި އަށް\n04 ޖެނުއަރީ 2020 - 07:17 1 comment\nއޮންލައިން ވިޔަފާރީގައި އިންޑިއާގައި ވަކި ހިއްޕާލާފައިވާ އެމެރިކާގެ މަޝްހޫރު ކުންފުނި އެމެޒޯން ވައްޓައިލުމަށްޓަކައި އިންޑިއާގެ މަހުޖަނު މުކޭޝް އަމްބާނީ، އޮންލައިން އެ ވިޔަފާރީގެ ތެރެއަށް ނުކުމެއްޖެ އެވެ. އޭނާ މިހާރު ވަނީ ތަޖުރިބާ ކުރުމުގެ ގޮތުން އޮންލައިން ވިޔަފާރި ފަށައިފަ އެވެ.\nއޭޝިއާގެ އެންމެ މުއްސަނދި މީހާ އަދި ދުނިޔޭގައި 10 ވަނަ އަށް އެންމެ މުއްސަނދި މީހާގެ މަގާމުގައި އޮތް މުކޭޝް އަމްބާނީގެ އޮންލައިން ވިޔަފާރި އަކީ "ޖިއޯމާޓް" އެވެ. މިއީ އޭނާގެ ރިލަޔަންސް އިންޑަސްޓްރީޒް ލިމިޓެޑް (އާރްއައިއެލް) ގެ ސަބްސިޑަރީ ކުންފުނިތައް ކަމަށްވާ ރިލަޔަންސް ރީޓެއިލް އާއި ރިލަޔަންސް ޖިއޯ ކުންފުނި ގުޅިގެން އުފައްދާފައިވާ ކުންފުންޏެވެ.\nWhat is Jio Mart, How to Register and Claim Rs 3000 Worth Benefits: Full Details Here\nRead More: https://t.co/ZSF2REdJxk#jiomart pic.twitter.com/szH4vREqIR\n— IndiaShopps (@IndiaShopps) December 31, 2019\nއެގޮތުން "ޖިއޯމާޓް" ދަށުން އާންމު ދިރިއުޅުމަށް ބޭނުންވާ ގިނަ މުދާ ކަސްޓަމަރުންނަށް އޮންލައިންކޮށް އޯޑަރު ކުރުމުން ޑެލިވަރީކޮށް ދިނުމުގެ ހިދުމަތް ދޭނެ އެވެ. ޑެލިވަރީ ކޮށްދޭ ތަކެތީގެ އަދަދު މިހާރު 50،000 އަށް އަރަ އެވެ.\nމި ވަގުތު ހިދުމަތް ޓެސްޓް ކުރަމުން އަންނަނީ މުމްބާއީ އާއި އެ ސިޓީއާ ކައިރި ސަރަހައްދުތަކުގަ އެވެ. ނަމަވެސް ވަރަށް އަވަހަށް މުޅި އިންޑިއާ އަށް "ޖިއޯމާޓް" ހުޅުވައިލުމަށް ފަހު، އޭގެ ވިޔަފާރި މުޅި ދުނިޔެ އަށް ވެސް ފުޅާކުރާނެ އެވެ.\n"ޖިއޯމާޓް" ގެ ޕްރި-ރެޖިސްޓްރޭޝަނަށް އެ ކުންފުނީގެ ވެބްސައިޓް މެދުވެރިކޮށް މިހާރު ވަނީ ހުޅުވާލައިފަ އެވެ.\nPre- register with JioMart & get savings worth ₹ 3000 on grocery shopping.\nމިލްކިއްޔާތުގައި 60 ބިލިއަން ޑޮލަރު ހުރި މުކޭޝް އަމްބާނީ 62، އޮންލައިން ވިޔަފާރި އަށް ނުކުތް އިރު، މި ވިޔަފާރީގައި ދުނިޔޭގައި އެންމެ ނަގައި ކިޔާ އެމެޒޯނަކީ ދުނިޔޭގެ އެންމެ މުއްސަނދި މީހާ ޖެފް ބެޒޯސްގެ ކުންފުންޏެވެ.\nއެމެޒޯންގެ އިތުރުން ދެން އިންޑިއާގައި އޮންލައިން ވިޔަފާރިގައި އެންމެ ވާދަވެރި ކުންފުންޏަކީ މިދިޔަ އަހަރު މެޖޯރިޓީ ހިއްސާ އެމެރިކާގެ ވޮލްމާޓަށް ވިއްކައިލި ފްލިޕްކާޓެވެ.\nދެވަނަ އަށް އެންމެ އާބާދީ ބޮޑު ގައުމު އިންޑިއާގައި މި ވަގުތު އޮންލައިން ވިޔަފާރީގެ ހިދުމަތް ބޭނުންކުރަނީ އާބާދީގެ އެންމެ 0.15 ޕަސަންޓް މީހުންނެވެ. އަދި އޭގެ ފައިދާ އަކީ އަހަރަކަށް 850 މިލިއަން ޑޮލަރެވެ. ނަމަވެސް އަންދާޒާ ކޮށްފައިވާ ގޮތުގައި 2023 އަންނަ އިރު، އިންޑިއާގެ އޮންލައިން ވިޔަފާރީގެ އާމްދަނީ 14.5 ބިލިއަން ޑޮލަރަށް އަރާނެ އެވެ.


ޢުލޫމުލް ޤުރްއާން: السُّورَة\n28-04-2012 - ޑރ. ޢަބްދުއްސައްތާރު ޢަބްދުއްރަޙްމާން: السُّورَة ޢަރަބިބަހުގައި المنزِلَة ގެމާނާގައި ބޭނުންކުރެއެވެ. އަދި الشَّرَفُ ގެމާނާގައިވެސް އަދި ރީތި އުސް ބިނާގެމާނާގައިވެސް ބޭނުންކުރެއެވެ. އަދި العَلاَمَة ގެމާނާގައި ވެސް ބޭނުންކުރެއެވެ. އަދި އަދި ފާރުގެ ހިލަ ނުވަތަ ގާތަކުގެ ތެރެއިން... އިތުރަށް\nޢުލޫމުލް ޤުރްއާން: ވަޙީއަށް އިންކާރުކުރާމީހުންގެ ބައެއް އިޢުތިރާޟުތަކާއި އޭގެ ރައްދު\n21-04-2012 - ޑރ. ޢަބްދުއްސައްތާރު ޢަބްދުއްރަޙްމާން: "އޭ ރަސޫލާއެވެ! ތިމަންރަސްކަލާނގެ ބަނޫއިސްރާއީލުގެ މީހުނަށް ސާފުކޮށްއެގެންހުރި ކިތަށް މުޢުޖިޒާތްދެއްވިންތޯ އެމީހުންގެކައިރިން ކަލޭގެފާނު ނިކަން... އިތުރަށް\nފިޤުހީ ޤަވާޢިދުތައް : މަޞްލަޙަތުތައް ފުށުއަރާނަމަ އެންމެ އިސްވެގެންވާ ކަންތައް އިސްކުރުން 14-04-2012 - އައްޝައިޚް ޙަސަން މޫސާ ފިކުރީ: މަޞްލަޙަތުތައް ގިނަވެ ތޮއްޖެހިއްޖެ ޙާލަތެއްގައި އެންމެ އިސްވެގެންވާ ކަންތައް އިސްކުރާށެވެ. އަދި މަޡާލިމުތަކުގައި (އެބަހީ: ނުރަނގަޅު ނުވަތަ ގެއްލުންދެނިވި)... އިތުރަށް


ރޯދަވެރިޔާގެ ދުޢާ އިޖާބަކުރެއްވުން އަވަސްވެގެންވޭ! - DhiDaily\nރޯދަވެރިޔާގެ ދުޢާ އިޖާބަކުރެއްވުން އަވަސްވެގެންވޭ!\nފާފަތަކުގެ ސަބަބުން ދުއާ އިޖާބަކުރެއްވުން ލަސްވެގެންދާކަމަށްޓަކައި، ދުއާކުރާ ކޮންމެ މީހަކުމެ ދުއާ އިޖާބާކުރައްވުމުގެ ސަބަބުތަކުގައި ހިފައި، އޭނާގެ ނަފްސު ފާފައިން އެއްކިބާކޮށް ސަލާމަތްކުރަންޖެހެއެވެ.\nރޯދައަކީ ފާފަފުއްސެވުމުގެ ސަބަބެއް ކަމުގައި ވީހިނދު ރޯދަވެރިޔާގެ ދުއާ އިޖާބަކުރެއްވުން ވެސް އަވަސްވެގެންވެއެވެ.\nއައްޞަޙީޙައިންގައި އަބޫ ހުރައިރާ رضي الله عنه ގެ އަރިހުން ރިވާވެގެންވެއެވެ. ކީރިތި ރަސޫލާ صلى الله عليه وسلم ޙަދީޘްކުރެއްވިއެވެ. ”مَنْ صَامَ رَمَضَانَ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ“ މާނައީ: ”އީމާންވެހުރެ ދަރުމައަށްއެދިގެން ރަމަޟާންމަހުގެ ރޯދަ ހިފައިފި މީހާގެ އިސްވެދިޔަހައި ފާފައެއް ފުއްސަވައިދެއްވާނެތެވެ.“\nރޯދައިގެ އަޅުކަމަކީ ދުޢާ އިޖާބަކުރެއްވުމުގެ ސަބަބުތަކުގެ ތެރެއިން ހިމެނޭ މަތިވެރި އަޅުކަމެކެވެ.\nޙަދީޘްފުޅެއްގައިވެއެވެ. ތިންމީހެއްގެ ދުއާ ރައްދުކުރެއްވިގެން ނުވެއެވެ– އޭގެ ތެރޭގައި ރޯދަވެރިޔާ ރޯދަވީއްލުމަށް ދާންދެން ކުރާ ދުއާ ހިމެނެއެވެ. (މި ޙަދީޘް ރިވާކުރެއްވީ އައްތިރުމިޛީ އިބްނު މާޖާ އިމާމު އަޙްމަދު އަދި އިބްނު ޚުޒައިމާއެވެ.)\nކޮންމެ އަޅުކަމެއް ނިމުމާ ވިދިގެން ދުއާ ކުރުމަކީ ޝަރުޢުވެގެންވާ ކަމެކެވެ. ނަމާދު ނިމިގެން ދުއާކުރުމާއި، ރޯދަވެރިޔާ ރޯދަވީއްލާހިނދު ދުއާކުރުމާއި، ޙައްޖުގެ މަނާސިކުތައް އަދާކުރުމާއެކު ދުއާކުރުމަކީ ސުންނަތުން ސާބިތުވާ ކަންކަމެވެ.\nރޯދަވެރިޔާގެ ދުއާ އިޖާބަ ކުރެއްވުމުގައިވާ ޙިކުމަތްތަކުގެ ތެރޭގައި؛\n1- ރޯދަވެރިޔާ އެހުރީ ފަރުޟު އަޅުކަމެއްގެ ތެރޭގައެވެ. ފަރުޟު އަޅުކަމަކުން ﷲ އަށް ކުއްތަންވުމަކީ އެކަލާނގެ އެންމެ ލޯބިވެވޮޑިގެންވާ ގޮތެވެ. އަލްއިމާމުލް ބުޚާރީ ރިވާކުރައްވާފައިވާ ޤުދުސީ ޙަދީޘްފުޅެއްގައިވެއެވެ. ”وَمَا تَقَرَّبَ إِلَيَّ عَبْدِي بِشَيْءٍ أَحَبَّ إِلَيَّ مِمَّا افْتَرَضْتُ عَلَيْهِ“ މާނައި: ”ތިމަންރަސްކަލާނގެ އަޅާ ތިމަންރަސްކަލާނގެއާ ކުއްތަންވުމަށް ކުރާ ކަންތައްތަކުގެ ތެރެއިން ތިމަންރަސްކަލާނގެ ޙަޟުރަތުގައި އެންމެ ލޮބުވެތިކަން ބޮޑު ކަމަކީ އޭނާގެ މައްޗަށް ތިމަންރަސްކަލާނގެ ފަރުޟުކުރެއްވި ކަންކަމެވެ.“\n2- މަސައްކަތެއް ކުރާ މީހާގެ ފުރިހަމަ އުޖޫރަ ދެވެނީ އޭނާގެ މަސައްކަތް ނިމުމުންނެވެ. އިރުއޮއްސުމުން ރޯދަވެރިޔާ ރޯދަވީއްލާހިނދު އޭނާގެ އެދުވަހުގެ ރޯދައިގެ އަޅުކަން ނިމުނީއެވެ. އެހެންކަމުން ރޯދަ ވީއްލާގަޑިއަކީ ދުއާ އިޖާބަކުރެއްވޭ ވަގުތެކެވެ.\n3- ރޯދައިގެ ސަބަބުން ޝައިޠާނާގެ މަގުތައް ހަނިވެގެންދެއެވެ. އިންސާނާގެ ހަށިގަނޑުގައި ލޭހިނގާފަދައިން ޝައިޠާނާ އެހަށިގަނޑަށް ބާރުފޯރުވާކަމުގައި ރިވާވެގެންވެއެވެ. ވީމާ، ރޯދަވެރިޔާއަށް ޝައިޠާނާގެ ކިބައިން ލިބޭ ރައްކާތެރިކަން އިތުރުވެގެންވެއެވެ. އިޚްލާޞްތެރިކަން އިތުރުކޮށްދެއެވެ. ހަމައެޔާއެކު އޭނާގެ ދުއާ އިޖާބަވުންވެސް އަވަސްވެގެން ދެއެވެ.\nއަލްއިމާމު އިބްނު ތައިމިއްޔާ ރަޙިމަހު ﷲ ވިދާޅުވެފައިވެއެވެ. ﷲ ސުބުޙާނަހޫ ވަތަޢާލާވަނީ ދުއާ ކުރުމަށް އަމުރު ކުރައްވައި، ދުއާ ކުރާ މީހާއާ އެލާހު ކުއްތަންވެ ގާތްވެގެންވާކަމާއި، ދުއާކުރާ މީހާގެ ދުޢާ އިޖާބަކުރެއްވުމުގައި ވޮޑިގެންވާކަމަށް އަންގަވާފައެވެ. ދުއާ ކުރުމަށް ކުރެއްވި އަމުރާ ވިދިގެން2އަމުރެއް ކުރައްވާފައިވެއެވެ.\n1- އެއިލާހު ކުރެއްވި އަމުރުފުޅުތަކަށް ކިޔަމަންގަނެ، އެއިލާހުގެ ޙަޟުރަތުން ވާގިހޯދަމަށެވެ.\n2- އެއިލާހުގެ ރުބޫބިއްޔަތަށާއި އުލޫހިއްޔަތަށް އީމާންވެހުރެ ދުއާކުރުމެވެ. އެބަހީ؛ މީސްތަކުން ހައްދަވައި، އެބައިމީހުންގެ ހުރިހާ ކަމެއް ބަލަހަށްޓަވާ ފަރާތަކީ އެއިލާހުކަމާއި، އަދި އެއިލާހު ފިޔަވައި އަޅުކަން ޙައްޤުވެގެންވާ އެއްވެސް ފަރާތެއް ނުވާކަން ކަށަވަރުކޮށް އެއިލާހަށް އަޅުކަން ކުރުމެވެ.\nރޯދަވެރިޔާ އޭނާ ރޯދައަށް ހުންނަ ވަގުތުގައާއި، އޭނާ ރޯދަ ވީއްލާ ވަގުތު ދުއާ ކުރުންމަތީ ދެމެހުރެވޭތޯ މަސައްކަތް ކުރަންވާނެވެ. އަދި އެފަދަ މާތް ވަގުތުތަކެއް ބޭކާރުވެގެންދިޔަ ނުދީ އެވަގުތަކުގެ ބޭނުން ހެޔޮގޮތުގައި ހިފަންވާނެވެ. ޚުޝޫޢަތްތެރިކަމާއެކު ދުއާގެ މާނައަށްވިސްނައިގެން ދުއާކުރުމީ އެއްމެ މޮޅުއިރުވެގެންވާ ގޮތެވެ. އެންމެ މޮޅު އިތުރުވެގެންވަނީ ކީރިތި ޤުރްއާނާއި ރަސޫލާ صلى الله عليه وسلم ގެ ސުންނަތުން ވާރިދުވެފައިވާ ދުއާތައް ކުރުމެވެ. އަދި ތިމާގެ އަމިއްލަ ބަހުން، ތިމާ ބޭނުން ކޮންމެ ކަމަކަށް އެދި ދުއާކުރުމަކީވެސް ޖާއިޒުކަމެކެވެ.\nދުއާ ކުރުމުގެ އަދަބުތަކުގެ ތެރޭގައި، މާތް ﷲއަށް އިޚުލާޞްތެރިވުމާއި، ދުއާ ކުރަން ފެށުމުގައި މާތް ﷲއަށް ޙަމްދުކޮށް، މާތް ނަބިއްޔާއަށް ޞަލަވާތްލެއްވުން އެދި ދުއާ ކުރުމާއި، ދުއާ އިޖާބަކުރައްވާނޭކަމުގެ ޔަޤީންކަން ހިތުތެރޭގައި އޮތުމާއި، ދުއާ އިޖާބަ ނުކުރެއްވި ލަސްވެގެން ނޫޅުމާއި، އެއްވެސް މީހަކަށް ބަދު ދުއާއެއް ނުކުރުން ހިމެނެއެވެ.\nރޯދަވެރިޔާ ދުއާކުރުން އެންމެ މޮޅުއިތުރުވެގެންވާ އެއް ވަގުތަކީ ރޯދަވީލާ ވަގުތެވެ. އެއީ ރޯދަ ވީއްލުމުގެ ކުރީން އޮންނަ ވަގުތާއި ރޯދަވީލާ ހިދެވެ. ރޯދަ ވީއްލާ ވަގުތު ކިޔުން ސުންނަތްވެގެންވާ ދުއާއެއްވެއެވެ. ޢަބްދު ﷲ ބުނު ޢުމަރު رضي الله عنهما ގެ އަރިހުން ރިވާވެގެންވެއެވެ. ކީރިތި ރަސޫލާ صلى الله عليه وسلم ރޯދަ ވީއްލަވާހިނދު މިދުއާ ކިޔުއްވައެވެ. «ذَهَبَ الظَّمَأُ وَابْتَلَّتِ الْعُرُوقُ، وَثَبَتَ الْأَجْرُ إِنْ شَاءَ اللَّهُ» رواه أبو داود މާޏައީ: ”ކަރުހިއްކުން ފިލައިފިއެވެ. ނާރުތައް ތެމިއްޖެއެވެ. މާތް ﷲ އިރާދަކުރެއްވިއްޔާ ރޯދައިގެ ދަރުމަ ސާބިތުވެއްޖެއެވެ.“\nމިފަދަ މަތިވެރި މައްސަރަކާއި ބައްދަލުކުރެއްވުމުގެ ހެޔޮ ތައުފީޤު ދެއްވިކަމައްޓަކައި މާތް ﷲއަށް ޙަމްދުކުރާށެވެ. އަދި މި ރަނުގެ ފުރުޞަތު ނަގާ ނުލާށެވެ. ދުއާކުރުމާއި ހެޔޮ ޢަމަލުކުރުމުގައި ގަދައަޅައި މަސައްކަތް ކުރާށެވެ.\n-މަޢުލޫމާތު ނަގާފައި ވަނީ އައްޝައިޚް ހަސަން މޫސާ ފިކުރީގެ ލިއުމަކުން-


ޕްރިމިއާ ލީގް: ބްރައިޓަން އަތުން ޗެލްސީއަށް ފަސޭހަ މޮޅެއް – Dhuvas Online\nޕްރިމިއާ ލީގް: ބްރައިޓަން އަތުން ޗެލްސީއަށް ފަސޭހަ މޮޅެއް\nއިނގިރޭސި ޕްރިމިއާ ލީގުގައި ކުޅުނު ފުރަތަމަ މެޗުން ބްރައިޓަން އަތުން ޗެލްސީ މޮޅުވެއްޖެއެވެ.\nޗެލްސީން ކުޅުނު ފުރަތަމަ މެޗުގައި ބްރައިޓަން އަތުން މޮޅުވީ 3-1 ގެ ނަތީޖާއަކުންނެވެ.\nބްރައިޓަންގެ އަމިއްލަ ދަނޑުގައި ހޯމަ ދުވަހުގެރޭ ކުޅުނު މެޗުގައި ޗެލްސީގެ ފަރާތުން ރަނގަޅު ކުޅުމެއް ފެނިގެން ދިޔައިރު، އެންމެ ފުރަތަމަ ލަނޑު ޖަހާ ލީޑު ނެގީ ވެސް ޗެލްސީންނެވެ. އެގޮތުން މެޗުގެ 23 ވަނަ މިނެޓުގައި ލިބުނު ޕެނަލްޓީއަކުން މި ލަނޑު ޗެލްސީއަށް ކާމިޔާބުކޮށްދިނީ ޖޯގީނިއޯއެވެ. މިއީ އޭރިއާ ތެރެއިން ޗެލްސީއާ އަލަށް ގުޅުނު ފޯވާޑް ޓިމޯ ވާނައަށް ބްރައިޓަންގެ ގޯލްކީޕަރު މަތިއު ރަޔަން ކުރި ފައުލަކާއި ގުޅިގެން ރެފުރީން ދިން ޕެނަލްޓީއެކެވެ.\nފުރަތަމަ ހާފު ލީޑުގައި އޮވެ ޗެލްސީން ނިންމާލި ނަމަވެސް، ދެވަނަ ހާފު ފަށައިގެން 54 ވަނަ މިނެޓުގައި ބްރައިޓަނުން ވަނީ ނަތީޖާ އެއްވަރުކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ލެއޮނާޑޯ ޓްރޮސާޑެވެ. އެކަމަކު އޭގެ ދެ މިނެޓު ފަހުން ޗެލްސީގެ ޑިފެންޑަރު ރީސް ޖޭމްސް ކާމިޔާބުކުރި ރީތި ލަނޑުން އެޓީމުން ވަނީ އަލުން ލީޑު ނަގާފައެވެ. އަދި މެޗުގައި ޗެލްސީން ލީޑު ފުޅާކުރީ 66 ވަނަ މިނެޓުގައި ޖޭމްސް ނަގައިދިން ކޯނަރުން ކާޓް ޒޫމާ ކާމިޔާބުކޮށްދިން ލަނޑުންނެވެ.\nމިފަހަރުގެ އައު ސީޒަނާ ޗެލްސީން ވަނީ ޓީމަށް ބޮޑެތި ބަދަލުތަކެއް ގެނެސްފައެވެ. އެގޮތުން އައު ސީޒަނަށް ޗެލްސީން އެޓީމަށް ގިނަ ކުޅުންތެރިންތަކެއް ގެނެސްފައި ވާއިރު، ރޭގެ މެޗުގައި މި ހުރިހާ ކުޅުންތެރިންވެސް ކުޅެފައިވެއެވެ. ނަމަވެސް މި މެޗުގައި ޗެލްސީއާ އަލަށް ގެނައި ކުޅުންތެރިންގެ ފަރާތުން އެންމެ އެދެވޭ ކުޅުމެއް ފެނިފައެއް ނުވެއެވެ.\nލީގުގައި ކުޅުނު ފުރަތަމަ މެޗުން ޗެލްސީ މޮޅުވިއިރު، ލީގުގައި ދެން ޗެލްސީ ނުކުންނާނީ އަމިއްލަ ދަނޑުގައި އެންމެ ފަހުގެ ޗެމްޕިއަން ލިވަޕޫލާ ދެކޮޅަށެވެ. އަދި ބްރައިޓަން ނިކުންނާނީ ރަށުން ބޭރުގައި ނިއުކާސަލް އާއި ދެކޮޅަށެވެ.


Thinadhoo Water Park Rasmeekoh Hulhuvaifi ތިނަދޫ ވޯޓަރ ޕާކް ރަސްމީކޮށް ހުޅުވައިފި – Huvadhoo News Thinadhoo Water Park Rasmeekoh Hulhuvaifi Huvadhoo News\nތިނަދޫ ވޯޓަރ ޕާކް ރަސްމީކޮށް ހުޅުވައިފި\nގދ.ތިނަދޫ ވޯޓަރ ޕާކް\nގދ.ތިނަދޫ ވޯޓަރ ޕާކް ރަސްމީކޮށް މިއަދު ހުޅުވައިފިއެވެ.\nވޯޓަރ ޕާކް ހުޅުވައިދެއްވުން ޝަރަފްވެރިކޮށް، ރިބަން ކަނޑާލީ، ތިނަދޫ ރައީސް ސައުދު އަލީ ގެ އިތުރުން ކުޅުދުއްފުށީ ސިޓީ މޭޔަރެވެ.\nތިނަދޫ އާބާދީ55 ފާހަގަ ކުރުމަށް ކުރިޔަށް ގެންދާ ޚާއްޞަ ހަރަކާތްތަކުފެ ތެރެއިން ”އެންމެންނަގެ ހަވީރާ“ ނަމުގައި ބާއްވާ ހަވީރު މިއަދު 04:00 ޖަހާއިރު ތިނަދޫ މިއުޒިއަމް ޕާކް ގައި ފެށިގެން ކުރިޔަށް އެބަދެއެވެ. ތިނަދޫގެ ހުރިހާ ކުޑަކުދިން އެއްކޮށް ކަހަލަ ގޮތަކަށް މިޕާކަށް ޖަމާވެފައިވާއިރު، ހުރިހާ ކުދިން ތިބީ އުފަލުން ފޮޅިފައެވެ.\nހުޅުވުމުގެ ރަސްމިއްޔާތުގައި ފަންސާސް ފަސް ފުއްޕާހަން މައްޗަށް ދޫކޮށްފައިވެއެވެ. މިއަދު ވެގެން ގޮސްފައިވަނީ، ތިނަދޫގެ ތާރީޚުގައި ވަރަށްވެސް ޚާއްސަ ދުވަހެއްގެ ގޮތުގައެވެ. މިއަދުން ފެށިގެން މިވޯޓާ ޕާކްގެ ޚިދުމަތް ކުޑަކުދީންނަށް ލިބިގެންދާނެއެވެ.\nގިނަ އަދަދެއްގެ ކުޑަކުދިންނާއި ބޮޑެތި މީހުން މިހަވީރުގައި ބައިވެރިވެފައިވާއިރު، އާބާދީ 55 ގެ ޙަރަކާތްތަކަށް ރައްޔިތުންގެ ވަރަށްބޮޑު ތަރުޙީބެއް ލިބެމުން އަންނަކަން ފާހަގަކޮށްލެވެއެވެ. ހުވަދު އަތޮޅުގެ ހުރިހާ ރަށެއްގެ ކައުންސިލްތައް ހެން އާބާދީ 55 ގެ ހަރަކާތުގައި ބައިވެރިވުމަށް ތިނަދޫއަށް ޒިޔާރަތް ކޮށްފައިވާއިރު، ކުޅުދުއްފުށީ ސިޓީގެ މޭޔަރު، އައްޑޫ ސިޓީގެ މޭޔަރުގ އިތުރުން، މިނިސްޓަރުގެ ނާއިބު ފެންވަރުގެ ބޭފުޅުންނާއި، ސްޓޭޓް މިނިސްޓަރުންގެ އާބާދީ 55 ގެ ހަރާކާތްތަކުގައި ބައިވެރިވުމަށް ތިނަދޫއަށް ޒިޔާރަތްކޮށްފައިވާކަން ފާހަގަކޮށްލެވެއެވެ.\nވޯޓަރޕާރކާ އޮއްތު މާ ކުރިޔެން ރައީސް ޔާމީން ހޮޅުވައިދެއްވާހައި. ތެއްޔެހައި ކަމެކެ އޮޅުވައިނުލަ. ވަރަން ރީތިދާ. ޝުކުރިއްޔާ ރައީސް ޔާމީން.


Coffee aai fannuverikan ekuve reethi manzaru thakeh | Mihaaru\nކޮފީ ބޭނުންކޮށްގެން އިއްފަ ކުރަހާފައިވާ ކުރެހުންތަކެއް އާޓް ގެލަރީގައި ދައްކަން ބަހައްޓާފައި. --ފޮޓޯ:މުހައްމަދު ޝަރުހާން/މިހާރު\nކޮފީ އާއި ފަންނުވެރިކަން އެކުވެ ރީތި މަންޒަރުތަކެއް\n19 އޯގަސްޓް 2016 - 06:462comments\nމިހާރު ކޮފީ އަކީ ދިރިއުޅުމުގެ އެއްބައި ކަމަށް ވެއްޖެ އެވެ. ކޮފީ ބުއިމުގައި ހޭދަކުރާ ވަގުތު ގިނަ އެވެ. އެކަމަކު ކޮފީ އަކީ ހަމައެކަނި ރަހައިގެ ގޮތުން ހާއްސަ އެއްޗެއް ނޫންކަން ފަންނާނުން ސާބިތުކޮށްދެ އެވެ. ކުރެހުންތެރިން އެ މީހުންގެ ފިހިތަކުން ދައްކުވައިދެނީ ކޮފީން ކުލަ ޖެހިފައިވާ ހިތްގައިމު މަންޒަރުތަކެވެ.\nނެޝަނަލް އާޓް ގެލެރީގައި ބޭއްވި، ރޭ ނިމުނު "ގަހުވަ ފޮޓޯ އެގްޒިބިޝަން" ގައި ދިވެހި ފަންނާނަކު ވެސް ވަނީ ކޮފީ އާއި ފަންނުވެރިކަން ގުޅުވާލައި، ހިތްގައިމު މަންޒަރުތަކެއް ދައްކާލައިފަ އެވެ. ހުސައިން އިއްފަލް (އިފާ) ވަނީ ކޮފީ ބޭނުންކޮށްގެން ކުރަހާފައިވާ 70 ކުރެހުމެއް ދައްކާލައިފަ އެވެ.\nމީގެ 15 އަހަރު ކުރިން ސްކޫލްގައި އުޅުނުއިރު ކުރެހުމަށް އުފެދުނު ޝައުގުވެރިކަމާ އެކު ކުރެހުމުގެ ހުނަރު ތަފާތު ގޮތްގޮތަށް ދައްކަމުން އަންނަ އިއްފަ އޭނާގެ މަންޒަރުތަކަށް ކުލަ ގެންނަން މިފަހަރު ބޭނުންކުރީ ހިކި ކޮފީ އާއި ހޫނު ފެނެވެ. އެގްޒިބިޝަންގައި ދައްކާލި 70 ވަރަކަށް ކުރެހުމަކީ ތިން މަސް ދުވަހުގެ މަސައްކަތެވެ. ކުޑަކުދިންނާއި މުސްކުޅިން އަދި ރާއްޖޭގެ ބަތަލުންގެ ފޮޓޯ އަށް ސިފަ ގެނެސްފައި ވަނީ ކޮފީންނެވެ. އިއްފަ ބުނި ގޮތުގައި ވަރަށް ބަލައިގެން އެކަމަށް ސަމާލުކަން ދީގެން ކުރަންޖެހޭ މަސައްކަތެކެވެ.\nއިއްފަ "މިހާރު"އަށް އިންޓަވައިދެނީ: ކުރެހުމުގެ ދާއިރާގައި 15 އަށްވުރެ ގިނަ އަހަރު ވަނީ މަސައްކަތް ކޮށްފައި.--ފޮޓޯ:މުހައްމަދު ޝަރުހާން\_މިހާރު\n"ކޮފީން ކުރަހަންޏާ އެބަ ޖެހޭ އެ ހިކުމުގެ ކުރިން ކުރަހައި ނިންމާލަން. އަދި ވަކި ވަރަކަށް ކުލަގަނޑު ގެންގުޅެން ޖެހޭނީ ވެސް. އެ ހިކިއްޖެއްޔާ ދެން ކުރެހުން ކުރިއަކަށް ނުގެންދެވޭނެ. އެ ހަލާކުވީ. ނަމަވެސް ވަރަށް ހިތްހަމަޖެހޭ މިކުރެވުނު މަސައްކަތާ މެދު،" އިއްފަ ބުންޏެވެ.\nއިއްފަ ކޮފީ ބޭނުންކޮށްގެން ކުރަހާފައިވާ ކުރެހުމެއް. --ފޮޓޯ:މުހައްމަދު ޝަރުހާން\_މިހާރު\nޓިއުޓޯރިއަލްތައް ބަލައިގެންނާއި އެހެން ގޮތްގޮތުން އަމިއްލައަށް ދަސްކޮށްގެން އިއްފަ ކޮފީން ކުރަހާތާ މި ވީ އަދި ދެ އަހަރެވެ. އޭނާ ބުނީ މިއީ އަދި ތަޖުރިބާކުރުމެއް ކަމަށެވެ.\nމީގެ ކުރިން ވެސް އިއްފަ ވަނީ ތަފާތު ގޮތްގޮތަށް ހުނަރު ދައްކާފަ އެވެ. އެގޮތުން އޮއިލް ޕެއިންޓިން ބޭނުންކޮށްގެން ކަނޑު އަޑީގައި ކުރަހައި ރާއްޖޭގެ ކަނޑުއަޑީގެ ރީތިކަން ދުނިޔެއަށް ދައްކާލި އެވެ. އެފަދަ ދެ ވަނަ ހަރަކާތެއް ބާއްވަން މަސައްކަތް ކުރަމުން އަންނަ ކަމަށް ވެސް އިއްފަ ބުންޏެވެ.\nކޮފީން އިއްފަ ކުރަހާފައިވާ ކުރެހުމެއް. --ފޮޓޯ:މުހައްމަދު ޝަރުހާން/މިހާރު\nއިއްފަ ހުރީ މި ދާއިރާއިން ކުރިއަށްދާން ބޭނުންވާ ޒުވާނުންނަށް އެހީތެރިވާން ތައްޔާރަށެވެ. އެކަން ކުރުމަށް އޭނާ ވަނީ އާޓިސްޓުންގެ ޖަމިއްޔާއެއް އުފައްދައިފަ އެވެ. ނަމަވެސް މުހިންމު ފަރާތްތަކުގެ އެހީތެރިކަން ނުލިބުމަކީ މި ދާއިރާއަށް ދިމާވެފައިވާ ބޮޑު ގޮންޖެހުމެއް ކަމަށް އިއްފަ ބުންޏެވެ.\nކޮފީން އިއްފަ ކުރަހާފައިވާ ކުރެހުމެއް.--ފޮޓޯ:މުހައްމަދު ޝަރުހާން\_މިހާރު\n"މިސާލަކަށް ވިޔަފާރިވެރިންނާއި ކުންފުނިތަކުގެ އެހީތެރިކަން ލިބޭ ނަމަ މިކަންތައްތައް އިތުރަށް ހަރުދަނާކުރަން މަސައްކަތް ކުރެވޭނެ. އަދި ޕަބްލިކުން މި މަސައްކަތްތައް ބަލައިގަތުން މުހިއްމު،" އިއްފަ ބުންޏެވެ.\nއޭނާ ބުނީ އާޓާ މެދު މީހުން ދެކޭގޮތް ބަދަލުވެގެން ނޫނީ އެ ދާއިރާއަށް ވަންނަ މީހުންގެ އަދަދު އިތުރު ނުވާނެ ކަމަށެވެ.\nއިތުރު ލިޔުންތައް އާޓް އެގްޒިބިޝަން ކޮފީ އާޓިސްޓް


Singaa Eh Eythi Balahatta Meehage Aiy Kaala Manzaru... - Vaguthu\nސިންގާ އެއް އޭތި ބަލަހައްޓާ މީހާގެ އަތް ކާލާ މަންޒަރު...\nކަނޫ ސިންގާ ކިބައިން ސަލާމަތް ވާން މަސައްކަތް ކުރަނީ\nޕާކިސްތާނުގެ ކަރާޗީގައި ހުންނަ ޒުލެއްގައި ސިންގާ އެއް އޭތި ބަލަހައްޓާ މީހާގެ އަތް ކާލާ މަންޒަރު ދައްކުވައިދޭ ވީޑިއޯ އެއް މީސް މީޑިއާގައި ދައުރުވާން ފަށައިފިއެވެ.\nކަނޫ ޕްރިޑިއްޓާ ނަމަކަށް ކިޔާ އެ މީހާގެ އަތް އެ ސިންގާ ކާލާފައި ވަނީ އޭތި ކޮށި ތެރޭގައި އޮއްވާ އެއަށް ކާން ދޭން އުޅުމުގެ ތެރޭގައެވެ. މި ހާދިސާ ހިނގި ވަގުތު އެ މަންޒަރު ބަލަން ޒޫ ތެރޭގައި ގިނަ އަދަދެއްގެ އާއްމުންވެސް ތިއްބެވެ. ކަނޫ އެ ސިންގާ އަށް ކާން ދޭން އުޅުނީ އޭތި އޮތް ކޮށީގެ ބޭރުގައި ހުރެގެންނެވެ. ރޯ މަސްގަނޑެއް އެއަށް ދިއްކުރި ގަޑީގައި ސިންގާ ވަނީ ކަނޫގެ އަތުގައި ދަތް އަޅާފައެވެ. މަންޒަރު ދުށް މީހުން ބުނެފައިވާ ގޮތުގައި ކަނޫގެ ފުރާނަ ސަލާމަތްވީ އެ ކޮށީގެ ބޭރުގައި ހުރެ އޭނާ ކާން ދިނުމުން ކަމަށެވެ. އާއްމު ގޮތެއްގައި ސިންގާ ފަދަ ޖަނަވާރުތައް ގެންގުޅޭ މީހުން އެ އެއްޗެއްސެއް ކާން ދިނުމަށްޓަކައި ކޮށި ތެރެއަށްވެސް ވަންނާނެއެވެ.\nމިކަން ހިނގި ވަގުތު އެތަނުގައި މީހުން ތިބި ނަމަވެސް އެމީހުން ތިބީ ބިރުން ހަދާނެ ގޮތެއް ނޭނގިފައެވެ. 40 ވަރަކަށް ސިކުންތު ވަންދެން ކަނޫ އެ ސިންގާގެ ކިބައިން ސަލާމަތްވުމަށް ވަނީ މަސައްކަތް ކޮށްފައެވެ. ރިޕޯޓުތައް ބުނާގޮތުން ކަނޫ ވަނީ ވަގުތުން ހޮސްޕިޓަލަށް ގެންގޮސް ފަރުވާ ދޭން ފަށާފައެވެ.\nޒޫތަކުގައި ބަންދުކޮށްގެން ގެންގުޅޭ މިފަދަ މިނިކާ ޖަނަވާރުތައް ދޭތެރެ ދޭތެރެއިން އިންސާނުންނަށް ހަމަލާދެއެވެ. އަދި ބައެއް ފަހަރު އިންސާނުންގެ ފުރާނަވެސް މިފަދަ ހާދިސާތަކުގައި ގެއްލޭކަން ފާހަގަކޮށްލެވެއެވެ.\nބުޅަލެއް ތުއްތު ކުއްޖެއްގެ ފުރާނަ ސަލާމަތް ކުރާ މަންޒަރު...\nޗައިނާ އަންހެނަކު ވާލު ސޫޕެއް ކާ މަންޒަރު...\nސަމާލުވޭ! މިއީ ސޭޓު މޮޔަ ކޮށްފައި ފައިސާ ހޯދާ ދެ ބިދޭސީ ވަގުން!


މިއަދު ކޮވިޑް-19 އިން ޕޮޒިޓިވްވީ 11 މީހުން – Mikal News\nމިރޭގެ ނޫސް ކޮންފަރެންސް - ފުވައްމުލައް ސިޓީ އީއޯސީ. 17 ޖޫން 2021\nމިއަދު ފުވައްމުލައް ސިޓީއިން ކޮވިޑް-19އަށް ޕޮޒިޓިވްވި މީހުންގެ އަދަދު 11 އަށް އިތުރުވެއްޖެއެވެ. މި 11 މީހުގެ ތެރޭގައި ރޭންޑަމް ސާމްޕަލްގެ2މީހަކު ހިމެނިފައިވާއިރު މިއަދުވެސް 100 ރޭންޑަމް ސާމްޕަލުން ނަތީޖާ ލިބިފައެވެ. މިއަދު ޕޮޒިޓިވްވި 11 މީހުންގެ ތެރެއިން 10 ދިވެހިން ހިމެނޭއިރު 1 ބިދޭސިއަކު ވެސް ހިމެނެވެ. ނަތީޖާ ލިބުނު ސާމްޕަލްގެ ނިސްބަތުން މިއަދު ޕޮޒިޓިވްވެފައިވާ ރޭޓަކީ %7.4 އެވެ.\nމިއަދު ޕޮޒިޓިވްވި6މީހުންގެ ތެރޭގައި ހިމެނެނީ ކޮންޓެކްޓުންގެ ތެރެއިން ޕޮޒިޓިވްވި2މީހަކާއި ހޯމް ކަރަންޓީނުގައި ތިއްބައި ބަލީގެ އަލާމާތް ފެނިގެން ފުލޫ ކްލިނިކުން ސާމްޕަލް ނަގައިގެން ޕޮޒިޓިވްވި4މީހެކެވެ.\nމިހާރު ކޮވިޑް ފެސިލިޓިގައި އެޑްމިޓްކޮށްގެން އެކަކަށް ފަރުވާދެމުން އަންނަކަމަށް މިރޭގެ ނޫސް ކޮންފަރެންސްގައި ހޮސްޕިޓަލުން ހާމަކުރެއްވިއެވެ.\nމިރޭގެ ނޫސް ކޮންފަރެންސްގައި ފުވައްމުލަކު ހޮސްޕިޓަލުގެ ފަރާތުން ބައިވެރިވެފައެއް ނުވެއެވެ. ފުވައްމުލައް ސިޓީ ކައުންސިލްގެ ފަރާތުން ބައިވެރިވީ ކައުންސިލް މެމްބަރު އަބްދުﷲ ނާސިރު އާއި ޑިރެކްޓާ ޖެނެރަލް އަހުމަދު ނިޖާހު މިރޭގެ ނޫސް ކޮންފަރެންސްގައި މައުލޫމާތު ދެއްވިއެވެ.\nމާދަމާއިން ފެށިގެން ފިހާރަތައް ހުޅުވައިގެން ޚިދުމަތް ދިނުމަށް ވަނީ ހުޅުވާލާފައެވެ. ނަމަވެސް މިކަމަށް ކަނޑައެޅިފައިވާ މިންގަނޑުތަކަށް އަމަލުކުރަންޖެހެއެވެ. އަދި އެކަންކަން ބެލުމަށް ސިޓީ ކައުންސިލްގެ މުވައްޒަފުން ހަރަކާތްތެރިވަމުން އަންނަނެ ކަމަށް ހާމަކުރެއްވިއެވެ.\nއިއްޔެ ބައްޔަށް ޕޮޒިޓިވްވި 11 މީހުންގެ ތެރޭގައި ހިމެނެނީ:\nފްލޫ ކުލިނިކުން 0\nރޭންޑަމް ސާމްޕަލް 2/100\nމިއަދު ޕޮޒިޓިވްވި 11 މީހުންނާއި ގުޅިގެން9ކޮންޓެކްޓުން ފާހަގަ ކުރެވިފައިވާ ކަމަށާއި4ގެއެއް މޮނިޓަރިން އަށް ލާފައިވާ ކަމަށް ހާމަކުރެއްވިއެވެ.\nއިއްޔެ ބަލިން ރަނގަޅުވެފައި ވަނީ 19 މީހެކެވެ. އެއާއެކު ބަލީގައި މިހާރު ތިބި މީހުން ޖުމްލަ އަކީ 122 އެވެ. އެއީ 97 ދިވެހިންނާއި 25 ބިދޭސީންނެވެ. އެމީހުންގެ ޖިންސީ ނިސްބަތަށް ބަލާއި ހިމެނެނީ 77 ފިރިހެންނުންނާއި 53 އަންހެނުންނެވެ. ބަލިން ރަނގަޅުވި ޖުމުލަ 590 ގައި ހުރިއިރު ބަލި ޖެހުނު ޖުމްލަ އަދަދު މިވަނީ 711 ގައެވެ.\nއަވަށްތަކުގައި މިހާރު ބަލީގެ އެކްޓިވް މީހުން ތިބި އަދަދު އަދިވެސް އެންމެ ގިނައީ ހޯދަޑު އަވަށުގައެވެ. ދަޑިމަގު 14 ދިގުވާދު 9، ހޯދަޑު އަވަށުގައި 36، މާދަޑު6މީހުން އަދި މިސްކިތްމަގު 12 ފުނާޑު، 31 މާލެގަން9ދޫނޑިގަން5މީހުން އެބަތިއްބެވެ.\nއަލަށް ނެގި ސާމްޕަލް 103 (ރޭންޑަމް 61)\nނަތީޖާ ނުލިބޭ 72\nނަތީޖާ ލިބުނު 148\nމިހާތަނަށް 14،684 ސާމްޕަލް ނެގިފައިވާ ކަމަށް ހާމަކޮށްފައި ވެއެވެ.\nފުރަތަމަ ޑޯޒް: މިއަދު2އާއެކު ޖުމުލަ 5847\nދެވަނަ ޑޯޒް: މިއަދު2އާއެކު ޖުމުލަ 3197\nކާފިއުއާއި އެޗްޕީއޭގެ މޮނިޓަރިން އާއި ގުޅިގެން ސިޓީ ކައުންސިލުން އަޅާފައިވާ ފިޔަވަޅުތައް މޮނިޓާ ކުރުމުގެ ގޮތުން ރަށުގެ 8 އަވަށުގައި ފުލުހުންގެ އިތުރުން ވޮލަންޓިއަރުން ވެސް ހަރަކާތްތެރިވަމުން ދެއެވެ.\nއުސޫލުތަކާއި ޚިލާފުވެގެން އިއްޔެ ފުލުހުން 55 މީހަކު ޖޫރިމާނާ ކޮށްފައި ވެއެވެ. މީގެތެރޭގައި މާސްކު ނާޅައިގެން ޖޫރިމާނާ ކުރެވުނު މީހުންނާއި، މަނާ ގަޑީގައި ބޭރުގައި އުޅެގެން ޖޫރިމާނާ ކުރެވުނު މީހުނާއި އެއްފަހަރާ3މީހުނަށް ވުރެ ގިނައަިން އެއްތަނަކަށް އެއްވުމުގެ ސަބަބުން ޖޫރިމާނާ ކުރި މީހުން ވެސް ހިމެނެއެވެ.


Service charge ge gothugai Velaa in 2,706.73 Dollar - vNews.mv\nސާވިސް ޗާޖުގެ ގޮތުގައި ވެލާއިން 2،706.73 ޑޮލަރު\nމަރްޔަމް ލީން 03 May 2022, 19:11\nރާއްޖޭގައި އޮޕަރޭޓްކުރާ ރިސޯޓުތަކުގެ ތެރެއިން މިދިޔަ އޭޕްރިލް މަހު އެންމެ މަތިން ސާވިސް ޖާޗު ދިން ރިސޯޓަކަށް ވޭލާ ޕްރައިވެޓް އައިލެންޑް ހިމެނިއްޖެއެވެ.\nއެގޮތުން ވޭލާ ޕްރައިވެޓް އައިލެންޑުން ސާވިސް ޗާޖުގެ ގޮތުގައި މިދިޔަ މަހު ކޮންމެ މުވައްޒަފަކަށް 2،706.73 ޑޮލަރު (41،737 ރުފިޔާ) ބަހާފައިވެ އެވެ. ވެލާ ޕްރައިވެޓް އައިލެންޑަކީ، ސާވިސް ޗާޖުގެ ގޮތުގައި އެންމެ ބޮޑު އަދަދެއް ދޭ އެއް ރިސޯޓުގެ ގޮތުގައި މީގެ ކުރިންވެސް ފާހަގަކުރެވިފައިވާ ރިސޯޓެކެވެ.\nމިދިޔަ މަހު ސާވިސް ޗާޖުގެ ގޮތުގައި 1،000 ޑޮލަރަށްވުރެ ގިނައިން 14 ރިސޯޓަކުން ދީފައިވާކަން ފާހަގަކުރެވެއެވެ. އެންމެ ބޮޑު އަދަދެއް ދިން ވެލާ ޕްރައިވެޓް އައިލެންޑަށްފަހު ދެން އެންމެ ބޮޑު ސާވިސް ޗާޖު ދިނީ ޝެވަލް ބްލޮންކް ރަންދެލި ރިސޯޓުންނެވެ. އެ ރިސޯޓުން ކޮންމެ މުވައްޒަފަކަށް 2،383 ( 36،745) ޑޮލަރު ބަހާފައިވެ އެވެ. ތިންވަނަ އަށް އެންމެ ބޮޑު ސާވިސް ޖާޗެއް ދިން ފޯ ސީޒަން ރިސޯޓުން ކޮންމެ މުވައްޒަފަކަށް 1،946.18 (30،010) ޑޮލަރު ވަނީ ބަހައިފައެވެ.\n1500 ޑޮލަރަށް ވުރެ ބޮޑުކޮށް ސާވިސް ޖާޗް ދިން ރިސޯޓްތައް:\nވާލްޑޯފް އެސްޓޯރިއާ އިތާފުށި: 1،916.69 ޑޮލަރު\nވަން އެންޑް އޮންލީ ރީތި ރަށް: 1،839 ޑޮލަރު\nދަ ރިޓްޒް ކަރލްޓޮން: 1،824.51 ޑޮލަރު\nދަ އެސްޓީ ރެޖިސް މޯލްޑިވްސް: 1،662.89 ޑޮލަރު\nނައުޓިލަސް މޯލްޑިވްސް: 1،550 ޑޮލަރު\nގާނޫނުގައި ބުނާގޮތުން، ރާއްޖޭގެ ހުރިހާ ޓޫރިސްޓު ފެސިލިޓީއަކުން ސާވިސް ޗާޖުގެ ގޮތުގައި 10 ޕަސެންޓު ނަގަން ޖެހެއެވެ. ސާވިސް ޗާޖު ނުދީފި ނަމަ ވަޒީފާ ދޭ ފަރާތް ބައި ލައްކަ ރުފިޔާއަށް ވުރެ ބޮޑު ނޫން އަދަދަކުން ޖޫރިމަނާ ކުރާނެއެވެ.